(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΔ΄

Δευτέρα, 15 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Β. Υψηλάντη, σελ.
3. Επί διαδικαστικού θέματος, σελ.
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Δικαιοσύνης με θέμα: «Δηλώσεις Υπουργού Δικαιοσύνης για το έγκλημα των Τεμπών. Επέμβαση στην ανεξάρτητη Δικαιοσύνη», σελ.
 β) Προς τον Υπουργό Εθνικής Οικονομίας και Οικονομικών:
 i. με θέμα: «Το Μπάζωμα του τόπου του Εγκλήματος στα Τέμπη», σελ.
 ii. με θέμα: «Λειτουργία και Ρόλος της Τράπεζας της Ελλάδος», σελ.
 iii. .με θέμα: «Η επιλεκτική επαναφορά των μειωμένων συντελεστών του ΦΠΑ σε πέντε μόνο νησιά του ανατολικού Αιγαίου πλήττει καίρια και άμεσα την οικονομία της Καλύμνου - Απαιτείται επαναξιολόγηση του μέτρου», σελ.
 γ) Προς τον Υπουργό Υποδομών και Μεταφορών:
 i. με θέμα: «Τεράστιες καθυστερήσεις στις αποκαταστάσεις των ζημιών στο Δήμο Νοτίου Πηλίου», σελ.
 ii. με θέμα «Εκτός συγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης», σελ.
 iii. με θέμα: «Τι προτίθεται να κάνει η κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;» , σελ.
 iv. με θέμα: «Ν.Δ.: Η Άριστη στο σχεδιασμό που ευνοεί την ενεργοποίηση ρητρών αποζημιώσεων», σελ.
 δ) Προς την Υπουργό Εσωτερικών με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.
ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ο. , σελ.
Β. Επί των επικαίρων ερωτήσεων:
 ΑΥΛΩΝΙΤΗΣ Α. , σελ.
 ΘΕΟΧΑΡΗΣ Θ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΜΟΥΛΑΚΗΣ Χ. , σελ.
 ΜΕΪΚΟΠΟΥΛΟΣ Α. , σελ.
 ΝΙΚΗΤΙΑΔΗΣ Γ. , σελ.
 ΠΑΠΑΘΑΝΑΣΗΣ Ν. , σελ.
 ΤΑΧΙΑΟΣ Ν. , σελ.
 ΦΛΩΡΙΔΗΣ Γ. , σελ.
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΔ΄

Δευτέρα 15 Απριλίου 2024

Αθήνα, σήμερα στις 15 Απριλίου 2024, ημέρα Δευτέρα και ώρα 15.19΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ**.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΓ΄ συνεδριάσεώς του, της Παρασκευής 12ης Απριλίου 2024, σε ό,τι αφορά την ψήφιση στο σύνολο του σχεδίου νόμου: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας και άλλες διατάξεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 15 Απριλίου του 2024 ότι οι επίκαιρες ερωτήσεις που θα συζητηθούν είναι οι εξής:

Η με αριθμό 911/2-4-2024 επίκαιρη ερώτηση θα απαντηθεί από τον Υπουργό Δικαιοσύνης κ. Γεώργιο Φλωρίδη, η με αριθμό 943/8-4-2024 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση, οι ερωτήσεις με αριθμό 920/4-4-2024 και 933/8-4-2024 θα απαντηθούν από τον Υφυπουργό Εθνικής Οικονομίας Οικονομικών κ. Θεοχάρη Θεοχάρη, η με αριθμό 2200/8-12-2023 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθεί από τον Υφυπουργό Εσωτερικών κ. Ευστάθιο Κωνσταντινίδη, οι ερωτήσεις με αριθμό 912/2-4-2024, 931/5-4-2024 και 932/5-4-2024 επίκαιρες ερωτήσεις, καθώς και η με αριθμό 3197/153/14-2-2024 ερώτηση κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο. Η με αριθμό 927/5-4-2024 επίκαιρη ερώτηση που απευθύνεται προς τον Υπουργό Επικρατείας κ. Μαυρουδή Βορίδη δεν θα απαντήσει λόγω αρμοδιότητας».

Ξεκινάμε με την πρώτη με αριθμό 911/2-4-2024 επίκαιρη ερώτηση πρώτου κύκλου του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Δικαιοσύνης με θέμα: «Δηλώσεις Υπουργού Δικαιοσύνης για το έγκλημα των Τεμπών. Επέμβαση στην ανεξάρτητη δικαιοσύνη».

Θα απαντήσει ο Υπουργός Δικαιοσύνης κ. Γιώργος Φλωρίδης.

Κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Οι πάντες γνωρίζουν, όχι μόνο στον ελλαδικό χώρο αλλά και στην Ευρωπαϊκή Ένωση, το τεράστιο πρόβλημα που επωμίστηκε ο ελληνικός λαός μετά το έγκλημα των Τεμπών. Αντιλαμβάνεστε ότι όλο το θεσμικό πλαίσιο λειτουργεί στην κατεύθυνση της απόδοσης δικαιοσύνης και βαφτίστηκε μάλιστα ως «το έγκλημα των Τεμπών», δεδομένου ότι εκεί σκοτώθηκαν πενήντα επτά κυρίως παιδιά, πρόσωπα, και τραυματίστηκαν πολύ σοβαρά εκατόν ογδόντα επιβάτες που επέβαιναν στην επιβατική αμαξοστοιχία. Μάλιστα υπήρξε και αιτία υποβολής πρότασης δυσπιστίας, η οποία συζητήθηκε στις 27 του Μάρτη.

Κατά τη συζήτηση της πρότασης δυσπιστίας πήρε τον λόγο ο Υπουργός Δικαιοσύνης, ο οποίος, κατά την άποψη του κόμματός μας αλλά και εμού προσωπικά, χρησιμοποίησε εκφράσεις, οι οποίες ήταν ιδιαζόντως προσβλητικές. Ο Τύπος, μάλιστα, τις χαρακτήρισε και ως χυδαίες, ενάντια στο πολιτικό προσωπικό, πόσο μάλλον στους Βουλευτές, γιατί προς αυτούς απευθύνονταν, με την εξής φράση: «Όσοι από τους πολιτικούς χρησιμοποιούν όλο αυτό το θολό πράγμα», αναφέρεται για το περίφημο μπάζωμα, «για τα μπαζώματα», το εξηγεί, «αυτοί είναι για τα μπάζα», όταν γνώριζε ότι πριν από την πρόταση δυσπιστίας είχε ξεκινήσει αυτή η προσπάθεια από τους συγγενείς των θυμάτων, οι οποίοι με δικές τους πρωτοβουλίες εντόπισαν την αποχωμάτωση ενός πολύ μεγάλου τμήματος του εδάφους εκεί όπου ουσιαστικά βρέθηκαν τα βαγόνια μετά τη σύγκρουση και στη συνέχεια την επιχωμάτωση, αυτό που λέμε «μπαζώματα», σε μια έκταση περίπου ενός στρέμματος. Και όταν γνώριζε, επίσης, ότι επιστήμονες είχαν καταλήξει σε αυτό το συμπέρασμα, δεν είχε υπάρξει αποκλιμάκωση από τον προανακριτικό υπάλληλο της προανακριτικής διαδικασίας και το κύριο ότι ο ανακριτής της Λάρισας είχε ασκήσει ποινική δίωξη γι’ αυτόν τον λόγο εναντίον του πρώην Περιφερειάρχη Θεσσαλίας κ. Αγοραστού και πλήθος εξετάσεων μαρτύρων, ενόρκων καταθέσεων υπάρχουν μέσα στην σχηματισθείσα ποινική δικογραφία.

Άρα γνώριζε κατά την ημέρα εκείνη ότι είχε προηγηθεί η δικαιοσύνη, η οποία χαρακτήριζε την πράξη αυτή ως μπαζώματα, τα οποία ουσιαστικά, κατά παράβαση καθήκοντος του κ. Αγοραστού, έγινε η επιχωμάτωση αυτή, το περίφημο «μπάζωμα». Και αναρωτιέμαι γιατί το έκανε αυτό ο Υπουργός Δικαιοσύνης. Παρενέβη με τέτοιο αντιθεσμικό τρόπο, υβρίζοντας τους Βουλευτές –προσέξτε, τους Βουλευτές- που σήμαινε αυτό, όχι έμμεσα, άμεσα ότι αμφισβητούσε ακόμα και το έργο της τακτικής δικαιοσύνης, η οποία ήταν εκείνη η οποία ξεκίνησε όλη αυτή την προσπάθεια. Γι’ αυτό και θεωρώ ως αντιθεσμική την προσπάθειά του αυτή, γιατί είναι Υπουργός Δικαιοσύνης.

Περιττό να πω ότι να εκστομίζονται τέτοιες εκφράσεις από έναν άνθρωπο ο οποίος δεν είναι Βουλευτής του ελληνικού Κοινοβουλίου και έχει διοριστεί από τον Πρωθυπουργό, και να προσβάλλει με τέτοιο ιταμό τρόπο τους Βουλευτές και εν γένει το πολιτικό προσωπικό της πατρίδας μας, θεωρώ ότι είναι αήθες και είναι υποχρεωμένος σήμερα με την ερώτηση που κάνω να απαντήσει γιατί το έκανε αυτό πρώτον, και δεύτερον αν έχει τη διάθεση και την πρόθεση, να ανακαλέσει και αν ανακαλέσει, είναι βέβαιο ότι δεν θα ζητήσω ούτε να δευτερομιλήσω.

Ευχαριστώ πολύ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Δικαιοσύνης κ. Γεώργιος Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κυρία Πρόεδρε.

Κύριε Αυλωνίτη, η απορία που έχω είναι γιατί σπεύσατε να εκπροσωπήσετε αυτούς στους οποίους αναφέρθηκα. Αυτοί κατάλαβαν ποιοι ήταν, γιατί η διατύπωσή μου είναι: «Όσοι από τους πολιτικούς» και αν δείτε το βίντεο, θα δείτε ποιους εξαιρώ. Εκείνοι στους οποίους αναφέρθηκα το κατάλαβαν και έσπευσαν να μου επιτεθούν και προσωπικά. Γιατί;

Γιατί σε όλη την ομιλία που έκανα αποκάλυψα απολύτως ότι όσοι προσπάθησαν όλη αυτή την περίοδο να εκμεταλλευτούν μια ανθρώπινη τραγωδία, όσοι από τους πολιτικούς, για να το ξεκαθαρίσω και πάλι, προσπάθησαν να εκμεταλλευτούν μια ανθρώπινη τραγωδία για κομματικό όφελος αυτοί αποκαλύπτονται διαρκώς. Δηλαδή τι αποκαλύπτεται; Αποκαλύπτονται τα ψέματά τους.

Η συζήτηση που έγινε στη Βουλή κατά την υποβολή της πρότασης δυσπιστίας προς την Κυβέρνηση αποκάλυψε όλα αυτά τα ψέματα και εγώ ήμουν ένας από αυτούς που τα αποκάλυψαν, ότι δηλαδή τίποτα από αυτά δεν άντεχε στην κοινή λογική ή στην κοινή κριτική, γιατί με όλα αυτά τα ψέματα προσπαθούσαν να πείσουν τον κόσμο ότι η Κυβέρνηση ακολούθησε μια οργανωμένη επιχείρηση συγκάλυψης των ευθυνών γι’ αυτό το φοβερό δυστύχημα.

Το ερώτημα, τώρα, είναι γιατί ο ΣΥΡΙΖΑ στο θέμα αυτό επιμένει να μετατρέπεται σε παρακολούθημα του κ. Βελόπουλου, διότι περί αυτού πρόκειται. Έχει τις δικές του μεταμορφώσεις ο ΣΥΡΙΖΑ, αλλά μετατρέπεται και σε παρακολούθημα του κ. Βελόπουλου.

Και μάλιστα, ο κ. Βελόπουλους πια υπό το κράτος και υπό το βάρος της αληθείας, η οποία αποκαλύπτεται, εγκαταλείπει τα ψέματά του, θεωρώντας ότι ό,τι ζημιά ήταν να προκαλέσει στην υπόθεση αυτή σε σχέση με την αλήθεια την έχει προκαλέσει, ό,τι οφέλη ήταν να έχει πάρει τα έχει πάρει και τώρα τα τοποθετεί όλα στην εξαέρωση, δεν υπάρχουν στοιχεία, διότι το βαγόνι το οποίο υποτίθεται ότι υπήρχε εκεί εξαερώθηκε και δεν μπορούν να βρεθούν τα στοιχεία.

Αλλά αν δει κανείς το αναλυτικό ρεπορτάζ που υπάρχει στην εφημερίδα «ΚΑΘΗΜΕΡΙΝΗ» την 1η Απριλίου του 2024, θα διαπιστώσει μία έκθεση που αναφέρεται στο ρεπορτάζ εκεί των ανεξάρτητων πραγματογνωμόνων από την πλευρά των συγγενών που λένε ότι τέτοιο βαγόνι δεν υπήρξε ποτέ. Άρα, λοιπόν, είμαστε σε μια διαδικασία αποκάλυψης όλων εκείνων που επιχείρησαν μέσα από μυθεύματα να δημιουργήσουν όλη αυτή την υπόθεση ότι η Κυβέρνηση ακολούθησε μια πολιτική συγκάλυψης στην υπόθεση αυτή.

Η απάντηση της Κυβέρνησης, ξέρετε, δεν είναι αφηρημένη. Είναι πάρα πολύ συγκεκριμένη. Και είχαμε την ευκαιρία να την αναπτύξουμε ενώπιον της Ολομέλειας. Ποια, δηλαδή; Ότι στην υπόθεση αυτή, όταν τον μήνα Ιούλιο ετέθη από την πλευρά των ανακριτών η ανάγκη να υπάρξει εσπευσμένη ρύθμιση, προκειμένου να μπορούν να ακούσουν τις συνομιλίες πέραν των επιχειρησιακών, η Κυβέρνηση ανταποκρίθηκε. Έφερε αμέσως διάταξη, η οποία θα διευκόλυνε τους ανακριτές στην ανακριτική διαδικασία, να μπορέσουν να ακούσουν όλες τις συνομιλίες, πέραν των επιχειρησιακών.

Όμως -προφανώς αυτό σας ενόχλησε πάρα πολύ, αλλά ήταν η αλήθεια- τη διάταξη αυτή ο ΣΥΡΙΖΑ δεν την ψήφισε. Δηλαδή, τη διάταξη με την οποία θα μπορούσε να διευκολυνθεί η ανάκριση προς ανεύρεση της αλήθειας, δεν την ψήφισε ο ΣΥΡΙΖΑ και σας το απέδειξα εδώ, διότι τα Πρακτικά από την ψηφοφορία της Βουλής, είναι πάρα πολύ συγκεκριμένα.

Το δεύτερο που είπαμε εδώ -και το επαναφέρω τώρα- είναι ότι όταν ψηφίσαμε τους νέους ποινικούς κώδικες, εκεί η Κυβέρνηση έφερε διάταξη, με την οποία αφαιρεί από τα αδικήματα αυτά, από τις περιπτώσεις αυτές, την ανάγκη έκδοσης βουλεύματος, έτσι ώστε όταν τελειώσει η ανάκριση να μπορέσει να γίνει η δίκη γρήγορα και να μη χαθεί κι άλλος χρόνος. Και τη διάταξη αυτή, την οποία φέραμε προκειμένου να επιταχυνθεί η δίκη, ο ΣΥΡΙΖΑ δεν την ψήφισε. Δυστυχώς δεν την ψήφισε και κανένα άλλο από τα κόμματα της Αντιπολίτευσης, παρά μόνον οι Βουλευτές της Νέας Δημοκρατίας. Η διάταξη αυτή ισχύει και θα εφαρμοστεί όταν η ανάκριση τελειώσει, για να μπορέσει να γίνει η δίκη.

Το τρίτο είναι ότι, έχοντας υπ’ όψιν μας την πικρή εμπειρία από τη δίκη για το Μάτι -που ένα χρόνο ψάχνανε, μετά από καθυστέρηση στην ανάκριση, για να βρεθεί αίθουσα να ξεκινήσει η δίκη και δεν βρισκόταν- ετοιμάζεται, με τη συνεργασία της Περιφέρειας Θεσσαλίας, ο χώρος που θα διεξαχθεί η δίκη, όταν είναι έτοιμη να ξεκινήσει πολύ νωρίτερα, από την ημερομηνία που πρόκειται να διεξαχθεί.

Άρα όλο αυτό το παραμύθι περί τού ότι η Κυβέρνηση έκανε προσπάθειες συγκάλυψης, προφανώς, αντιμετώπισε την αλήθεια του και η αλήθεια είναι αυτή που σας λέω. Εγώ καταλαβαίνω την δυσκολία που θα έχετε, αν σας συναντήσει κάποιος άνθρωπος στον δρόμο και σας πει: «γιατί, άραγε, δεν ψηφίσατε τη διάταξη, για να μπορέσει ο ανακριτής να ακούσει τις συνομιλίες και να μπορεί να γίνει ανάκριση», τι θα του πείτε; Αυτά που είπατε εδώ στη Βουλή, τότε; Υπάρχει το βίντεο, που λέει ότι το κάνατε για να προστατέψετε το κράτος δικαίου. Μάλιστα!

Πείτε, λοιπόν, αν θέλετε στους ανθρώπους αυτούς που πονάνε κυριολεκτικά σήμερα, ότι δεν θέλατε ο ανακριτής να μπορεί να ακούσει τις συνομιλίες, άρα να διερευνήσει, επειδή θέλατε να προστατεύσετε το κράτος δικαίου.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτή είναι η πραγματικότητα και μέσα σε αυτή την πραγματικότητα υπάρχει η Κυβέρνηση, που ενεργεί με πράξεις. Δυστυχώς εσείς παρακολουθείτε άλλες δυνάμεις σε έναν ολισθηρό κατήφορο, έτσι ώστε να δημιουργείται ένας μύθος, αλλά ο μύθος, κάποια στιγμή, αποκαλύπτεται.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυλωνίτη, έχετε τον λόγο για την δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κυρία Πρόεδρε, μιλάω με τον Υπουργό Δικαιοσύνης και πρέπει να τονίσω ότι και εγώ διακονώ τη δικαιοσύνη, ως δικηγόρος, χρόνια ολόκληρα.

Θα σκεφτεί ο οποιοσδήποτε, που μας ακούει σήμερα, ότι δεν έχουμε καμμία σχέση με τη νομική επιστήμη, υπό την εξής έννοια: Έρχεται για ακόμα μία φορά ο κύριος Υπουργός Δικαιοσύνης και λέει «ότι διά της τροποποιήσεως των ποινικών κωδίκων και ειδικά των διατάξεων που έχουν να κάνουν με την κατάργηση των βουλευμάτων, μέσω των οποίων παραπέμπεται μια υπόθεση..». Αυτό ουσιαστικά το πρότεινε στη Βουλή των Ελλήνων, για την υπόθεση των Τεμπών, ενώ οι πάντες γνωρίζουν ότι όταν παρεμβαίνουμε, τροποποιώντας έναν ποινικό κώδικα, το κάνουμε για όλον τον Ελληνισμό, για οποιονδήποτε άνθρωπο του πλανήτη και δεν είναι προσωποποιημένη η οποιαδήποτε παρέμβαση στους κώδικες. Αυτό που λέω είναι εξόχως σημαντικό και σήμερα, για δεύτερη φορά, το ισχυρίζεται ο Υπουργός Δικαιοσύνης.

Και δεν λέει μόνο αυτό. Λέει ότι ακόμα θεσμοθέτησε, ψηφίστηκε στη Βουλή των Ελλήνων η διαδικασία ότι ο ανακριτής μπορεί τώρα -ελευθερώθηκε- να δει όλο το σύνολο των συνομιλιών μεταξύ του σταθμάρχη και των μηχανοδηγών, ενώ οι πάντες γνωρίζουν ότι ανά πάσα στιγμή ο ανακριτής έχει εκ του νόμου το δικαίωμα να ζητήσει να ερευνήσει οτιδήποτε συσχετίζεται με τη διερεύνηση ενός αδικήματος.

Ο κύριος Υπουργός Δικαιοσύνης κατά την ίδια ημέρα στην ομιλία του απέναντι στο έδρανο που κοιτάζω, αναφέρθηκε αυτολεξεί με τις εξής εκφράσεις, παρεμβαίνοντας στο έργο της δικαιοσύνης. Ακούστε: «Στον τόπο του ατυχήματος υπάρχει αγωγός φυσικού αερίου ο οποίος για λόγους ασφαλείας καλύφθηκε με χαλίκια». Αυτό είναι αντικείμενο της διερεύνησης της υπόθεσης και ο αγωγός αποδείχθηκε ότι είναι εκατό μέτρα από το σημείο στο οποίο έγινε το ατύχημα. «Και ουδέποτε έγινε οποιαδήποτε εργασία εκχωμάτωσης ή επιχωμάτωσης, το λεγόμενο μπάζωμα στον χώρο εκεί». Ο αγωγός σηματοδοτείται μετά από δέκα, δεκαπέντε μέτρα. Τέτοιες αποστάσεις υπάρχουν με σηματοδότηση, κίτρινη σηματοδότηση που προσδιορίζει ότι κατά μήκος αυτής της πορείας των σηματοδοτών είναι σωλήνας μέσω του οποίου διέρχεται αέριο.

Και το ισχυρίστηκε σήμερα ξανά, ενώ δεν έχει κανένα δικαίωμα ως Υπουργός Δικαιοσύνης να παρεμβαίνει σε μια ανοικτή ποινική διαδικασία. Και δεν μπορεί –επαναλαμβάνω- να επικαλείται ότι νομοθέτησε σήμερα εδώ και κατέπεισε τη Βουλή των Ελλήνων, ότι έκανε αυτό, την τροποποίηση του ποινικού κώδικα, του κώδικα ποινικής δικονομίας, καταργώντας τα βουλεύματα.

Είναι δυνατόν να το λέει αυτό Υπουργός Δικαιοσύνης και επιστήμονας άνθρωπος; Είναι αδιανόητο σε κράτος δικαίου να συμβαίνει ο Υπουργός Δικαιοσύνης να επιχειρηματολογεί με αυτό τον τρόπο, να θεωρεί ότι τα μπαζώματα τα οποία έγιναν και που αποτελούν αντικείμενο διερεύνησης της ποινικής δικαιοσύνης, είναι κατά την άποψή του, κυρία Πρόεδρε, και αυτοί που το χρησιμοποιούν, για τα μπαζώματα, είναι άνθρωποι οι οποίοι «είναι για τα μπάζα», έστω κι αν είναι ο Βελόπουλος, όπως λέει σήμερα. Είναι Βουλευτής των Ελλήνων και Αρχηγός ενός κόμματος. Αλλά η στιχομυθία που έγινε εδώ, γιατί είδα τρεις φορές την ομιλία του κυρίου Υπουργού Δικαιοσύνης, ξεσήκωσε τους συναδέλφους Βουλευτές, οι οποίοι τον χαρακτήρισαν και επικίνδυνο.

Και απευθυνόμενος προς αυτούς, ανέφερε επανειλημμένα ότι απευθυνόταν και σε εμάς. Με ποιο δικαίωμα το κάνει αυτό; Με ποιο δικαίωμα ο Υπουργός Δικαιοσύνης ο όποιος δεν έχει εκλεγεί, δεν έχει πρωτογενή εξουσία, αλλά διορίστηκε από τον Πρωθυπουργό μιλάει με τέτοιο τρόπο, θα υιοθετήσω σήμερα την έκφραση «χυδαία», στους ανθρώπους οι οποίοι εξελέγησαν πρωτογενώς από τον ελληνικό λαό;

Όταν, λοιπόν, με αυτές τις πράξεις πλήττεται το κράτος δικαίου, έχω απολύτως το δικαίωμα, ως έχων την πρωτογενή εξουσία, εγώ ως Βουλευτής της Κέρκυρας να του ζητήσω εξηγήσεις κι όχι να μου λέει όλα αυτά τα πράγματα.

Υπάρχουν καταθέσεις μαρτύρων και όντας τέσσερις μήνες μέλος της εξεταστικής επιτροπής, έχω δικαίωμα να τον ρωτήσω: Γιατί χάλασε, δαπάνησε η Κυβέρνηση 650.000 ευρώ για να μεταφερθούν χώματα ακριβώς μερικές ώρες μετά από το τραγικό δυστύχημα, όταν όλοι οι επιστήμονες λένε ότι τα χώματα αυτά μιλάνε για την ανεύρεση εκείνου του υλικού, εκείνου του αερίου, εκείνου του υγρού που προξένησε δύο απανωτές εκρήξεις, από τις οποίες είκοσι επτά νέοι άνθρωποι εξαφανίστηκαν και εξαϋλώθηκαν;

Έχω το δικαίωμα, λοιπόν, να το λέω, ότι καλώς οποιοσδήποτε Έλληνας πολίτης και δη πολιτικός έχει το δικαίωμα να προσπαθήσει να διερευνήσει η δικαιοσύνη. Όμως και τούτη η Βουλή έχει στο δικαιοδοτικό της ρόλο να απαντήσει στο ερώτημα αν υπήρχαν τέτοια αέρια που το προξένησαν αυτό. Οι πάντες λένε ότι το ξυλόλιο ήταν εκείνο το οποίο ουσιαστικά δημιούργησε τη διπλή έκρηξη που σήκωσε τη φωτιά εν είδει μανιταριού.

Και μας λέει σήμερα ο Υπουργός Δικαιοσύνης ότι είμαστε για τα μπάζα; Είμαστε για τα μπάζα και ο Πρόεδρος της Βουλής δεν επεμβαίνει; Ο Πρωθυπουργός της χώρας που τον όρισε δεν τον βάζει στην άκρη και υιοθετεί τέτοιες εκφράσεις;

Και επαναλαμβάνω, έχει δικαίωμα να μιλάει ο Βουλευτής. Ο Υπουργός Δικαιοσύνης με τον τρόπο αυτό δεν παρενέβη στον ρόλο της δικαιοσύνης;

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, κύριε συνάδελφε.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Κλείνω, κυρία Πρόεδρε και σας ευχαριστώ πάρα πολύ. Λόγω του σοβαρού θέματος έχω σηκώσει τον τόνο της φωνής μου.

Ερωτώ, λοιπόν, κύριε Υπουργέ της Δικαιοσύνης, ό,τι είπατε εξυβριστικό και χυδαίο σε αυτή τη Βουλή απευθυνόταν στον κ. Βελόπουλο ή απευθυνόταν σε όλους τους πολιτικούς και Βουλευτές και σε εμένα προσωπικά που ήμουν μέλος της εξεταστικής επιτροπής, τμήμα του όλου; Απευθυνόταν και σε μένα και στον κ. Γιαννούλη που σας είπε ότι είστε επικίνδυνος; Στους Βουλευτές του ΣΥΡΙΖΑ; Απαντήστε, όμως, ευθέως!

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Αυλωνίτη, καταλαβαίνω τον τόνο της φωνής, γιατί τα ερωτήματα ήταν πάρα πολύ συγκεκριμένα. Γιατί δεν ψηφίσατε τη διάταξη για να μπορέσει ο ανακριτής να ακούσει τις συνομιλίες;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Γιατί μπορεί.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το αίτημα το υπέβαλε ο ανακριτής και ο ανακριτής είπε -και είχε δίκιο- ότι η υπάρχουσα νομοθεσία σε όλα τα ζητήματα που αφορούν δυστυχήματα σε σιδηροδρόμους δεν μπορούσε να ανοίξει τις συνομιλίες. Άρα, ενώ εξηγήσαμε στη Βουλή ότι το ζητάει ο ανακριτής, δεν ψηφίσατε τη διάταξη.

Ξέρετε, επειδή αποκαλύψαμε την υποκρισία σας, γι’ αυτό φωνάζετε τώρα. Δεν σας ενόχλησε τίποτα τώρα. Αφήστε τα αυτά. Είναι η υποκρισία σας που αποκαλύφθηκε.

Δεύτερον, για τα βουλεύματα, αφαιρέσαμε τα βουλεύματα από πού; Και από αυτά τα συγκεκριμένα αδικήματα. Οι ποινικοί κώδικες, οι κώδικες μέχρι που ψηφίσαμε τους καινούργιους, από πολλές δεκαετίες πριν, προβλέπουν ότι σε τουλάχιστον είκοσι κακουργηματικές περιπτώσεις, είκοσι κακουργήματα, οι υποθέσεις εισάγονται απευθείας στο ακροατήριο χωρίς την έκδοση βουλεύματος και είπαμε να προστεθούν και οι υποθέσεις που αφορούν ό,τι συντελείται στον σιδηρόδρομο, να προστεθεί δηλαδή στις είκοσι ακόμα μία, γιατί στις περισσότερες των υποθέσεων τα βουλεύματα παραμένουν, αλλά εσείς δεν το δεχτήκαμε αυτό να προστεθεί. Άρα, δηλαδή, πότε να γίνει η δίκη;

Βλέπετε ότι στριμώχνεστε από αυτή την πραγματικότητα, διότι η Κυβέρνηση στην υπόθεση αυτή θέλει –πρώτον- να διευκολύνει τη δικαιοσύνη, με πράξεις όμως, για να μπορέσει να κάνει τη δουλειά της, θέλει –δεύτερον- να διευκολύνει τη δικαιοσύνη να αποδοθεί γρήγορα, αφαιρώντας τα βουλεύματα και –τρίτον- ετοιμάζει τις εγκαταστάσεις για να μπορέσει η δίκη να γίνει την ώρα που είναι να ξεκινήσει. Αυτά είναι οι απαντήσεις της Κυβέρνησης στην πράξη. Όλα τα υπόλοιπα καταρρέουν με πάταγο κυριολεκτικά, επειδή ακριβώς είναι μυθεύματα και δεν αντέχετε την κατάρρευση των ψεμάτων.

Επομένως η αναφορά μου ήταν πάρα πολύ συγκεκριμένη. Όσοι χρησιμοποιούν ψέματα, όσοι έχουν κατασκευάσει αυτόν τον μύθο είναι για εκεί που είπα. Εάν θεωρείτε ότι εσείς είσαστε στους κατασκευαστές των ψεμάτων, των μύθων ή οτιδήποτε άλλο, δεν έχω πραγματικά τι να σας πω. Πραγματικά δεν έχω τι να σας πω, αλλά αντιλαμβάνομαι -επαναλαμβάνω και πάλι- τη φοβερή δυσκολία που έχετε.

Αν συναντούσατε κάποια στιγμή έναν από αυτούς τους ανθρώπους που υποφέρουν και σας ρωτούσε γιατί δεν ψηφίσατε να ανοίξει ο ανακριτής τις συνομιλίες, τι θα του λέγατε; Δεν έχετε να του πείτε τίποτα. Εδώ δεν είχατε πει αυτό, όταν γινόταν η ψήφιση της διάταξης. Δεν είχατε επικαλεστεί ότι ο ανακριτής μπορεί να τις ανοίξει. Όχι. Είπατε διά του εκπροσώπου σας ότι προστατεύετε το κράτος δικαίου και ήταν η Κυβέρνηση που παραβίαζε το κράτος δικαίου, εκείνη που έφερνε τη διάταξη αυτή για να μπορέσει να γίνει η ανάκριση. Αυτές είναι οι κατασκευές που κάνετε και ξέρετε ότι αυτές οι κατασκευές δεν αντέχουν στον κόσμο.

Λοιπόν, τα ψέματα καταρρέουν, η υπόθεση αποκαθίσταται, η ανάκριση διεξάγεται με έναν πραγματικά υποδειγματικό τρόπο και βεβαίως ο ανακριτής δεν υπάρχει σημείο που να μη διερευνά, σημείο που να τίθεται και να μην το διερευνά. Και βεβαίως όλα τα υλικά, τα οποία ήταν, προέκυψαν στον χώρο του ατυχήματος ή του δυστυχήματος ή οτιδήποτε άλλο, όλα τα υλικά ήταν στη διάθεση των πραγματογνωμόνων, παραμένουν, είναι εκεί, φυλάσσονται, γιατί κάποιος ο οποίος θα οργάνωνε μια επιχείρηση συγκάλυψης, ας πούμε, με τα χώματα, να τα εξαφανίσει, κάπου σε μια θάλασσα θα πήγαινε να τα πετάξει. Δεν θα τα άφηνε εκεί δίπλα, στη διάθεση των πάντων.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πού δίπλα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δίπλα και μάλιστα σε ιδιωτικό χώρο –προσέξτε- που σημαίνει, δηλαδή, ότι ένας ιδιώτης θα πήγαινε, θα τα έβλεπε και θα έλεγε: «Παιδιά, τι είναι αυτά εδώ;».

Άρα όλο αυτό είναι κατασκευή περί του ότι επιχειρήθηκε μια επιχείρηση συγκάλυψης, ειδικά δε και μετά τον ορισμό υπερπραγματογνώμονα από το Εθνικό Μετσόβιο Πολυτεχνείο, ο οποίος θα άρει τη σύγκρουση μεταξύ των εκθέσεων των δύο πραγματογνωμόνων, αυτών που όρισε ο ανακριτής και των πραγματογνωμόνων από την πλευρά των συγγενών και θα μπορέσει να δώσει όλη την πιστοποίηση που χρειάζεται η ανάκριση για τα πάντα, είτε αφορά την ύπαρξη ή τη μη ύπαρξη όποιων υλικών είτε αν έγινε κάτι ή δεν έγινε κάτι στα βίντεο. Όλα είναι στα εργαστήρια για να μπορέσουν να δοθούν πειστικές απαντήσεις. Ο φάκελος της ανάκρισης, όταν κλείσει, θα έχει απαντήσει σε όλα μα όλα τα ερωτήματα τα οποία υπάρχουν.

Άρα, λοιπόν, ο στόχος είναι να προστατεύσουμε τη διαδικασία την ανακριτική για να μπορέσει να αποδοθεί η δικαιοσύνη στον χρόνο που πρέπει με τον τρόπο που πρέπει, έτσι ώστε μέσα από την απόφαση της δικαιοσύνης να υπάρξει δικαίωση όλων αυτών των ανθρώπων που την επιδιώκουν σήμερα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η έκτη με αριθμό 943/8-4-2024 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών με θέμα: «Το μπάζωμα του τόπου του εγκλήματος στα Τέμπη».

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε.

Ο κοινοβουλευτικός έλεγχος είναι ένα ακόμα μέσο που εμείς και εγώ προσωπικά θα χρησιμοποιήσουμε μέχρι να φωτιστεί με τρόπο άπλετο όλη η επιχείρηση συγκάλυψης, η οποία βρίσκεται σε εξέλιξη για το έγκλημα των Τεμπών.

Κύριε Αναπληρωτή Υπουργέ Οικονομικών, κύριε Παπαθανάση, έχετε προσωπικά εμπλακεί στη διαδικασία της συγκάλυψης και ερωτάσθε σήμερα με την ιδιότητά σας του Αναπληρωτή Υπουργού Οικονομικών, αλλά είχατε προηγουμένως και την ιδιότητα του Αναπληρωτή Υπουργού Ανάπτυξης.

Όπως έχει πλέον πληροφορηθεί το πανελλήνιο, εκεί όπου άφησαν την τελευταία τους πνοή πενήντα επτά συνάνθρωποί μας, εκ των οποίων πάρα πολλά νέα παιδιά, στα Τέμπη, εκεί όπου τα συντρίμμια των αμαξοστοιχιών και οι σοροί των ανθρώπων και οι επιζώντες βρέθηκαν, εκεί η Κυβέρνηση με την πλήρη σύμπραξη κομματικών επιτελών και στελεχών, μεταξύ των οποίων ο τότε Περιφερειάρχης Θεσσαλίας Αγοραστός, προσέτρεξαν προκειμένου παρά πολύ γρήγορα να καλύψουν τα ίχνη και τα στοιχεία του εγκλήματος. Στον τόπο όπου θα έπρεπε να έχουν προσκληθεί και δράσει αρμόδιοι πραγματογνώμονες, ιατροδικαστές, ειδικοί εκρηκτικών υλών, χημικοί και λοιποί ειδικοί, σε αυτόν τον τόπο όπου θα έπρεπε να έχει γίνει από την πρώτη στιγμή εξονυχιστική έρευνα για την ανεύρεση ανθρώπινων υπολειμμάτων, αυτό που απέμεινε δηλαδή από τους ανθρώπους που χάθηκαν, η Κυβέρνηση με ταχύτατη ενεργοποίηση εκτός κάθε πλαισίου τυπικής νομιμότητας και ποινικής δικονομίας, φρόντισε –πρώτον- ώστε να απομακρυνθούν τάχιστα τα βαγόνια, τα συντρίμμια και μαζί με αυτά, όπως πια αποδεικνύεται, ανθρώπινα υπολείμματα, περιουσιακά και προσωπικά αντικείμενα των νεκρών και των ζωντανών, ακόμη και οστά των ανθρώπων.

Αυτά αποκαλύφθηκαν τον Νοέμβριο στην ειδική έρευνα που έγινε εννέα μήνες μετά το δυστύχημα, εννέα μήνες μετά το έγκλημα, από την ειδική ομάδα «Anubis» στον χώρο όπου φυλάσσονταν τα βαγόνια. Tα βαγόνια μεταφέρθηκαν τάχιστα σε άλλον χώρο. Ήδη αποκαλύπτεται και ερευνάται η περίπτωση μεταφοράς και χωμάτων και άλλου υλικού από τον τόπο του εγκλήματος σε τρίτο χώρο.

Και πάρα πολύ γρήγορα ο τόπος του εγκλήματος μπαζώθηκε, αλλοιώθηκε με κυβερνητική και προφανέστατα πρωθυπουργική εντολή, αφού ο Πρωθυπουργός ειδοποιήθηκε για το έγκλημα, για το δυστύχημα, από την πρώτη στιγμή. Έδρασε αμέσως και σε όλη τη διάρκεια της νύχτας, όπως ο ίδιος έχει πει, δίνοντας εντολές και συνεννοούμενος με τους εμπλεκόμενους και βρέθηκε στον τόπο του εγκλήματος μαζί με Υπουργούς, επίσης, από τα ξημερώματα και τις πρωινές ώρες της 1ης Μαρτίου, την ώρα δηλαδή που το πανελλήνιο πληροφορείτο για την έκταση και την τραγική διάσταση αυτής της σύγκρουσης των δύο τρένων, που ήταν απολύτως προδιαγεγραμμένο ότι κάποια στιγμή θα συνέβαινε, απολύτως γνωστό στην Κυβέρνηση ότι θα συνέβαινε και δυστυχώς, απολύτως αποδεκτό από την Κυβέρνηση ότι θα χάνονταν ανθρώπινες ζωές.

Προκύπτει ότι αυτό το μπάζωμα, η ρίψη δηλαδή τσιμέντου, η οποία αλλοίωσε τον χώρο από τις πρώτες μέρες μετά το έγκλημα, έγινε άρον-άρον και χωρίς κανένα έγγραφο, χωρίς να υπάρχει, δηλαδή, η τυπική διαδικασία που να προσωποποιεί εκείνον που δίνει την εντολή, χωρίς να τηρείται καμμία διαδικασία διαφάνειας, χωρίς συνολικά να τηρείται καμμία προϋπόθεση του Κώδικα Ποινικής Δικονομίας για τη διαφύλαξη των αποδείξεων, αλλά και των κανόνων της επιστήμης, σε σχέση, ακριβώς, με τη διαφύλαξη και διερεύνηση των αποδείξεων.

Ήδη γνωρίζετε ότι είναι ερευνητέο τι μετέφερε η εμπορική αμαξοστοιχία και τι συνετέλεσε στη μεγάλη έκρηξη, που προκάλεσε θανάτους πέραν εκείνων οι οποίοι προκλήθηκαν αυτοτελώς από την ίδια τη σύγκρουση.

Η δημόσια συζήτηση, σε σχέση με το μπάζωμα του τόπου του εγκλήματος …

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, να συντομεύσετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κυρία Πρόεδρε, δεν θα επεκταθώ. Να ολοκληρώσω την ερώτηση. Επιτρέψτε μου, είναι ένα θέμα, που απασχολεί όλους μας και μας συνταράσσει όλους μας.

Η δημόσια συζήτηση, κύριε Παπαθανάση, για το μπάζωμα ξεκίνησε μετά πολλών εμποδίων, αφού η Κυβέρνησή σας είχε επιβάλει σιωπητήριο ακόμα και σε σχέση με τη λέξη «Τέμπη». Και με τον αγώνα των συγγενών, οι οποίοι βρίσκονται στην πρώτη γραμμή της μάχης για δικαιοσύνη, σιγά-σιγά αποκαλύφθηκε ότι η Κυβέρνηση, με απόλυτη συμμετοχή κυβερνητικών προσώπων, μπάζωσε τον τόπο του εγκλήματος, χρησιμοποιώντας ως βοηθό της και τον τότε δικό της περιφερειάρχη Αγοραστό.

Η ερώτησή μου αφορά τα έγγραφα, με τα οποία εσείς εκ των υστέρων επιχειρήσατε να καλύψετε αυτό το εντελώς παράνομο μπάζωμα, έγγραφα τα οποία έχουν αναδρομική αναφορά. Το πρώτο, του κυρίου Περιφερειάρχη Αγοραστού με ημερομηνία 31 Μαρτίου 2023, το δεύτερο, με υπογραφή του Υφυπουργού υπό τη δική σας ευθύνη και του κ. Γεωργιάδη, με ημερομηνία 18 Απριλίου του 2023 και το τρίτο, με υπογραφή δική σας ως Αναπληρωτή Υπουργού Οικονομικών στις 12 Ιανουαρίου 2024, έγγραφα τα οποία καταθέσατε εδώ στη Βουλή στις 3.00΄ το πρωί κατά τη συζήτηση της πρότασης μομφής, σε μια άδεια Βουλή, έγγραφα από τα οποία προκύπτει ότι εκ των υστέρων και ενώ συνεδρίαζε η εξεταστική επιτροπή για το έγκλημα των Τεμπών και ήταν στο επίκεντρο η δημόσια συζήτηση για το μπάζωμα του τόπου του εγκλήματος, εσείς επιχειρήσετε να προσδώσετε νομιμοφάνεια σε αυτό το μπάζωμα και μάλιστα το εμφανίσατε ως έργο ανάπτυξης -έργο ανάπτυξης- για το οποίο διατέθηκαν 647.000 ευρώ. Διατέθηκαν 650.000 ευρώ για «έργο ανάπτυξης» στην αλλοίωση του τόπου εγκλήματος των Τεμπών.

Με δεδομένο αυτό και με δεδομένο ότι είναι πασίδηλες οι προσπάθειες που κάνει η Κυβέρνηση και ο κ. Μητσοτάκης και ο κ. Καραμανλής και άλλοι εμπλεκόμενοι Υπουργοί να αποφύγουν τις ευθύνες τους, σάς ρωτώ -και είστε ο δεύτερος που ρωτώ, γιατί κατέθεσα την ίδια ερώτηση στον κ. Σκρέκα, ο οποίος δεν εμφανίστηκε και δήλωσε αναρμόδιος την περασμένη εβδομάδα- ποια στοιχεία υπάρχουν στο Υπουργείο για την ενέργεια του μπαζώματος και για τη σχετική αναδρομική έγκριση κονδυλίων και εκταμίευση ποσού. Έχει διενεργηθεί ή πρόκειται να διενεργηθεί έλεγχος για αυτή την ενέργεια;

Και δεύτερον, κύριε Παπαθανάση -θα απαντήσετε εσείς, διότι έχετε αποδεχθεί την αρμοδιότητα, ο κ. Σκρέκας δήλωσε αναρμόδιος- στο Ελεγκτικό Συνέδριο, στο δικαστήριο δηλαδή που ελέγχει τις δημόσιες συμβάσεις και ήλεγξε τη σύμβαση 717, εμφανίστηκαν στελέχη του Υπουργείου Ανάπτυξης και ζητούσαν από μέλη του δικαστηρίου, όπως αποκαλύφθηκε από δικαστή εδώ στη Διάσκεψη των Προέδρων, διαβεβαιώσεις για το αν καλύπτονται ως προς τις ποινικές ευθύνες από τον έλεγχο που έχει διενεργήσει το Ελεγκτικό Συνέδριο.

Η ερώτησή μου είναι, ποιοι είναι αυτοί οι υπηρεσιακοί παράγοντες που επισκέφθηκαν το Ελεγκτικό Συνέδριο για να ενημερωθούν ως προς το αν καλύπτονται και σε ποιο πλαίσιο έγινε η σχετική επίσκεψη, η οποία αποτελεί ευθεία παρέμβαση στη δικαιοσύνη. Είχε εγκριθεί από εσάς ή από τον Υπουργό Ανάπτυξης; Ενημερωθήκατε εσείς και ο προκαθήμενός σας κ. Χατζηδάκης, πριν ή μετά από αυτή την επίσκεψη; Και υπάρχουν σχετικά έγγραφα ή μιλάμε για άλλη μία προσπάθεια παρέμβασης στη δικαιοσύνη, προκειμένου να μην ελεγχθούν τα ένοχα για το έγκλημα των Τεμπών κυβερνητικά πρόσωπα.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Κυρία Πρόεδρε του κόμματος Πλεύση Ελευθερίας, είναι επιθυμία όλων μας να χυθεί άπλετο φως στο τραγικό αυτό δυστύχημα, γι’ αυτό πρέπει εμπεριστατωμένα και με ειλικρίνεια να παρουσιάζουμε τα στοιχεία και να αφήσουμε τη δικαιοσύνη να κάνει τη δουλειά της.

Γι’ αυτό, λοιπόν, θα σας απαντήσω κατά λόγου αρμοδιότητας και βεβαίως, αφού σας εξηγήσω ποια είναι η αρμοδιότητά μου στην ελληνική πολιτεία που εσείς έχετε υπηρετήσει ως Πρόεδρος του Κοινοβουλίου και βεβαίως ως μέλος ενός κόμματος που κυβέρνησε τον τόπο, υπάρχουν ορισμένες διαδικασίες βάσει των οποίων αποζημιώνονται -πληρώνονται μάλλον- δαπάνες.

Δύο είναι τα σημεία με τα οποία πληρώνει το κράτος τις δαπάνες. Το πρώτο σημείο είναι ο τακτικός προϋπολογισμός, εάν πρόκειται για τακτικές δαπάνες, δηλαδή δαπάνες επαναλαμβανόμενες. Και το άλλο σημείο, για το οποίο έχω αρμοδιότητα, είναι το πρόγραμμα δημοσίων επενδύσεων. Οφείλετε να το γνωρίζετε αυτό γιατί ασκήσατε διοίκηση κατ’ ουσίαν.

Τι σημαίνει πρόγραμμα δημοσίων επενδύσεων; Το Πρόγραμμα Δημοσίων Επενδύσεων είναι μια ομπρέλα. Καταλαμβάνει τα πάντα. Καταλαμβάνει το Ταμείο Ανάκαμψης, καταλαμβάνει τα συγχρηματοδοτούμενα προγράμματα -το ΕΣΠΑ δηλαδή- καταλαμβάνει το εθνικό σκέλος, δηλαδή τους πόρους που έχουμε ως πολιτεία για να στηρίξουμε την ανάπτυξη ή να πληρώσουμε για έργα, δημόσια έργα, κάθε είδους και καταλαμβάνει, επίσης, και όλα τα υπόλοιπα, πέραν του ΕΣΠΑ, ευρωπαϊκά προγράμματα, τα οποία έρχονται στην πατρίδα μας με ισχυρή χρηματοδότηση από τους ευρωπαϊκούς πόρους.

Αυτό, λοιπόν, συμβαίνει. Ό,τι είναι έκτακτο, δηλαδή φυσικές καταστροφές, έκτακτα γεγονότα, πληρώνονται όλα από το Πρόγραμμα Δημοσίων Επενδύσεων. Τι συνέβη, λοιπόν, για να αντιληφθούμε όλοι πώς ακριβώς συνέβησαν τα γεγονότα, για τα οποία εσείς έχετε θέσει το πρώτο σκέλος της επίκαιρης ερώτησής σας; Όταν έγινε το δυστύχημα, έγιναν δύο έκτακτες συσκέψεις του Συντονιστικού Οργάνου Πολιτικής Προστασίας, το λεγόμενο ΣΟΠΠ. Ποιοι συλλειτουργούν μέσα σε αυτό το ΣΟΠΠ για να καταλάβουμε του συντονιστικού οργάνου; Είναι τα στελέχη της Πυροσβεστικής, είναι η Αστυνομία, είναι το ΕΚΑΒ, ο περιφερειάρχης, στελέχη της περιφέρειας, δηλαδή όλοι οι εμπλεκόμενοι. Στη συνέχεια αυτό το συντονιστικό όργανο αποφάσισε -τα έχω καταθέσει, θα τα καταθέσω και πάλι σήμερα- επί λέξει: «Την ενίσχυση του επιχειρησιακού έργου με μηχανήματα βαρέως τύπου και τη διάθεση σκαπτικών μηχανημάτων για τη διαμόρφωση του χώρου επιχειρησιακής δράσης».

Έδωσε, λοιπόν, αυτό το συντονιστικό όργανο μια εντολή στη διεύθυνση τεχνικών έργων της Περιφερειακής Ενότητας Λάρισας για διάθεση μηχανημάτων, έτσι ώστε να διευκολυνθεί η πρόσβαση -στο σημείο ακριβώς που έγινε το τραγικό δυστύχημα- της Αστυνομίας, της ΕΜΑΚ, της Πυροσβεστικής, των ασθενοφόρων, των εθελοντικών ομάδων διάσωσης και όλων όσων επιχειρούσαν στο σημείο εκείνο. Στη συνέχεια για να συμβεί αυτό και να μπορέσει να πληρώσει η περιφέρεια, γιατί αυτή ανέλαβε να πληρώσει τις δαπάνες αυτές των μηχανημάτων, υπέβαλε αίτημα προς τη Διεύθυνση Διαχείρισης Εθνικού ΠΔΕ του τότε Υπουργείου Ανάπτυξης -τότε ανήκε η Υπηρεσία αυτή στο Υπουργείο Ανάπτυξης σήμερα στη δική μου αρμοδιότητα, αρμοδιότητα στο Υπουργείο Εθνικής Οικονομίας και Οικονομικών- για τη χρηματοδότησή του από το Ειδικό Πρόγραμμα Αντιμετώπισης -προσέξτε- Εκτάκτων Αναγκών.

Τι ζήτησε, λοιπόν, η περιφέρεια. Ακούστε τι ζήτησε. Τα έχετε όλα. Θα τα καταθέσω και πάλι αναλυτικά. Πρώτον, χρήση βαρέων μηχανημάτων έργου για τον απεγκλωβισμό ατόμων στον χώρο του ατυχήματος, δεύτερον, κατασκευή προσβάσεων προς και στον χώρο του ατυχήματος για να μπορέσουν να μπουν μέσα όλα αυτά τα οχήματα, τρίτον, χρήση γερανοφόρων τηλεσκοπικών μηχανημάτων έργου για τον απεγκλωβισμό ατόμων στον χώρο του ατυχήματος, τέταρτον, κατασκευή περιφράξεως στον χώρο του ατυχήματος και σε οικόπεδο του ΟΣΕ στο Κουλούρι, πέμπτον, χρήση γερανοφόρων τηλεσκοπικών μηχανημάτων έργου στον χώρο του οικοπέδου του ΟΣΕ στο Κουλούρι.

Τι συνέβη τότε; Στη συνέχεια ελήφθη απόφαση από τον τότε Υφυπουργό Ανάπτυξης και Επενδύσεων, τον κ. Γιάννη Τσακίρη και στη συνέχεια τώρα για διαχειριστικούς λόγους και μόνο, λόγω ολοκλήρωσης του έργου, υπέγραψα τη σχετική αλλαγή του χρονοδιαγράμματος.

Θα καταθέσω και πάλι στη Βουλή -επιτρέψτε μου, κυρία Πρόεδρε, είναι σημαντικό, γιατί πρέπει να τα παρουσιάσω- τη διάθεση μηχανημάτων του συντονιστικού οργάνου, την εντολή της Διεύθυνσης Τεχνικών Έργων προς τη Διεύθυνση Προγραμματισμού να αιτηθεί την πρόταση χρηματοδότησης του νέου έργου στο ειδικό Πρόγραμμα Αντιμετώπισης Εκτάκτων Αναγκών για την Περιφέρεια Θεσσαλίας που αναφέρει τα ποσά και αυτά τα οποία σας ανέγνωσε, ακριβώς, την ανακοίνωση της πρόθεσης χρηματοδότησης για να προχωρήσουν όλα αυτά και να γνωρίζουν αν θα πληρωθούν αυτοί οι εργολάβοι που μπήκαν μέσα για να φέρουν τα μηχανήματα, για να μπορέσουν να επιχειρήσουν τα πυροσβεστικά και όλα τα υπόλοιπα Σώματα, το πρακτικό της οικονομικής επιτροπής της Περιφέρειας Θεσσαλίας σχετικά με το έργο, το τεχνικό δελτίο που αναφέρεται λαμβάνοντας υπ’ όψιν ότι οι δαπάνες προκλήθηκαν με πρωτοβουλία και με εντολές της Πολιτικής Προστασίας της Περιφερειακής Ενότητας Λάρισας -το τεχνικό δελτίο-, την απόφαση του τότε Υφυπουργού που αναφέρει ακριβώς τα ποσά και την ένταξη της πράξης, τον έλεγχο νομιμότητας της Οικονομικής Επιτροπής της Περιφέρειας Θεσσαλίας, το δεύτερο πρακτικό που αναφέρεται ρητά σε όλες τις εργασίες της Οικονομικής Επιτροπής της Περιφέρειας Θεσσαλίας -εδώ εμπλέκονται υπάλληλοι, όλοι της Περιφέρειας Θεσσαλίας- και στο τέλος, τη δική μου υπογραφή που αλλάζει την ημερομηνία λήξης της πράξης ακριβώς για να μπορέσει, όπως λέει μέσα η τροποποίηση, «για το χρονοδιάγραμμα της για ευχερέστερη διοικητική παρακολούθηση». Μόνο την αλλαγή της ημερομηνίας ολοκλήρωσης.

Θα τα καταθέσω και πάλι στα Πρακτικά.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Καιολοκληρώνω,κυρία Πρόεδρε και έχω και τη δευτερολογία.

Για το δεύτερο σκέλος της ερωτήσεώς σας θέλω να σας πω ότι ποτέ δεν έδωσα τέτοια εντολή, ποτέ δεν περιήλθε σε γνώση μου και ποτέ δεν έχω ενημερωθεί για οποιαδήποτε επίσκεψη υπηρεσιακών παραγόντων για τη σύμβαση 717 στο Ελεγκτικό Συνέδριο.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, έχετε τον λόγο για τη δευτερολογία σας. Θα παρακαλούσα και εσάς και τον Υπουργό, όμως, να τηρηθούν οι χρόνοι στη διαδικασία των δευτερολογιών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, καταθέσατε κάποιο επιπλέον έγγραφο από αυτά που έχετε ήδη καταθέσει;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ταίδια και κάποια συμπληρωματικά ενδιάμεσα τα οποία είναι της Οικονομικής Επιτροπής της Περιφέρειας Λάρισας, αυτά τα οποία πιστοποιούν δαπάνες, κ.λπ..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλώς.Θα τα δούμε αυτά τα συμπληρωματικά που λέτε ότι είναι ενδιάμεσα.

Η ουσία, όμως, είναι -την οποία παραλείπετε να θίξετε με επιμέλεια- ότι όλα αυτά τα έγγραφα ξεκινάνε από τις 31-3-2023, δηλαδή τριάντα μία ημέρες μετά από το έγκλημα. Δεν έχετε κανένα έγγραφο επίσημο που να δικαιολογεί και να νομιμοποιεί όλα αυτά που κάνατε με πλήρη και απόλυτη συμμετοχή της Κυβέρνησης από την πρώτη στιγμή. Δεν έχετε κανένα έγγραφο, επίσης, που να νομιμοποιεί την Κυβέρνηση και πρόσωπα τα οποία εμπλέκονται στο δυστύχημα.

Η πολιτική ευθύνη και η εμπλοκή στο δυστύχημα ομολογήθηκε από την πρώτη στιγμή. Από την πρώτη στιγμή παραιτήθηκε ο κ. Καραμανλής και από την πρώτη στιγμή ζήτησε συγγνώμη ο κ. Μητσοτάκης. Προκύπτει ότι από την πρώτη στιγμή ο κ. Μητσοτάκης και οι υπ’ αυτών Υπουργοί εμπλέκονται στη διαδικασία της συγκάλυψης των δικών τους και δικών σας ευθυνών και μάλιστα, το κάνουν με τόσο χονδροειδή τρόπο, ώστε από την πρώτη στιγμή συνεδριάζουν -αυτό είναι το εξώδικο που έστειλε ο κ. Αγοραστός στην κ. Καρυστιανού- ο Υπουργός Υγείας, ο Υφυπουργός Μεταφορών, ο συντονιστής Πυροσβεστικών Υπηρεσιών Θεσσαλίας και ο Πρόεδρος και Διευθύνων Σύμβουλος του ΟΣΕ. Το ελεγχόμενο πρόσωπο, δηλαδή, χωρίς καμμία αμφιβολία και κατηγορούμενο είναι σε αυτούς που αναλαμβάνουν μαζί σας δράση την κρίσιμη στιγμή και την κρίσιμη ώρα για την συγκάλυψη των ευθυνών.

Κύριε Παπαθανάση, που θελήσατε να μου κάνετε μαθήματα και για το πώς διενεργούνται στη χώρα μας οι δημόσιες δαπάνες, όταν υπάρχει ποινικό αδίκημα, όταν υπάρχουν θάνατοι συνδεδεμένοι με ποινική ευθύνη και ποινική διερεύνηση, κύριε Υπουργέ, δεν είναι έργο ανάπτυξης οι ενέργειες οι οποίες γίνονται στον τόπο του εγκλήματος. Δεν είναι έργο ανάπτυξης η αλλοίωση του τόπου του εγκλήματος και μάλιστα, πριν να έχουν πρόσβαση εκεί όλοι οι αρμόδιοι ειδικοί. Δεν είναι έργο εκταμίευσης κονδυλίων του ΕΣΠΑ -αυτό έχετε να πείτε;- η παρέμβαση στον τόπο του εγκλήματος. Δεν υπάρχει ενέργεια που να γίνεται στον τόπο του εγκλήματος, η οποία να νομιμοποιείται εάν δεν την έχει παραγγείλει αρμόδιο ανακριτικό όργανο.

Εν προκειμένω, δεν υπάρχει καμμία παραγγελία ούτε γνώση, κανενός αρμοδίου ανακριτικού οργάνου για αυτή την παρέμβαση. Κανείς σας δεν είχε δικαίωμα. Είσαστε κατηγορούμενοι για το έγκλημα, η Κυβέρνησή σας και όλοι οι συναρμόδιοι Υπουργοί. Κανείς σας δεν είχε δικαίωμα να ανακατεύεται με κυβερνητική ιδιότητα στα μουλωχτά, χωρίς χαρτιά, χωρίς έγγραφα, χωρίς δικονομικές παραγγελίες, χωρίς διαδικαστικές εγκρίσεις, ποινικοδικονομικές, στον τόπο του εγκλήματος και να τον αλλοιώνετε.

Αυτά τα έγγραφα τα οποία έχετε προσκομίσει, περιγράφουν πράγματα άσχετα σε σχέση με το μπάζωμα που πραγματοποιήσατε. Πουθενά δεν περιγράφεται αυτό το οποίο πράγματι έχει γίνει. Είναι πρόκληση να λέτε ότι εγκρίνατε και πληρώσατε -Ποτέ; Τον Γενάρη του 2024; Δεκατρείς μήνες μετά;- διαδικασίες για να έχουν πρόσβαση στον τόπο του δυστυχήματος και του εγκλήματος τα βαρέα οχήματα. Μιλάτε σε άνθρωπο που έχει επισκεφθεί τον τόπο του εγκλήματος και σας διαβεβαιώ ότι όλοι οι άνθρωποι στην περιοχή έφριξαν με την ταχύτητα με την οποία μπαζώσατε και οι υποψίες αμέσως κυκλοφόρησαν, γιατί έγινε αυτό το πράγμα. Αφού είχαν απομακρυνθεί τα βαρέα οχήματα, αφού είχαν απομακρυνθεί τα βαγόνια, τα συντρίμμια, ό,τι απέμεινε από τους ανθρώπους, αφού έγιναν όλα αυτά, ρίξατε τσιμέντο ακριβώς στον τόπο όπου προηγουμένως υπήρχαν τα συντρίμμια, οι τραυματίες, οι νεκροί και τα υπολείμματα των ανθρώπινων υπάρξεων. Ρίξατε τσιμέντο στον χώρο. Αυτό το τσιμέντο υπάρχει και σήμερα. Αυτό δεν περιγράφεται σε καμμία από τις υποτιθέμενες εργασίες που προσπαθείτε να περιγράψετε για να καλύψετε τα ίχνη σας εκ των υστέρων. Αυτό που κάνετε και που κάνατε, είναι πρόδηλο ότι συνδέεται με μια απόπειρα συγκάλυψης και κάλυψης του τόπου όπου υπήρχαν τα βαγόνια και υπήρχαν οι άνθρωποι και υπήρχαν και οι ουσίες οι συνδεδεμένες με τη σύγκρουση, τις οποίες φαίνεται ότι προσπαθήσατε να καλύψετε, αφού προηγουμένως οι καθ’ ύλην αρμόδιοι εργαζόμενοι που επιχείρησαν εμφάνισαν χημικά εγκαύματα, ακόμα και μέσα από τις στολές τους.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, θα παρακαλούσα να συντομεύσετε, διότι αυτή η ερώτηση πήρε τον τριπλάσιο χρόνο από ό,τι προβλέπεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε. Τελειώνω.

Κύριε Παπαθανάση, μας λέτε ότι πήγαν εργολάβοι την ώρα που έπρεπε να γίνονταν ανακριτικές πράξεις. Παρακαλώ, απαντήστε: Πρώτον, γιατί δεν υπάρχει ούτε ένα έγγραφο; Δεύτερον, ποιοι ήταν αυτοί οι εργολάβοι ονομαστικά για να κληθούν και ως μάρτυρες; Ποιος τους κάλεσε; Τι τους είπε; Τι τους ανέθεσε; Τι ανέλαβαν και τι έκαναν; Να ερευνηθεί εάν πράγματι χρειαζόταν να γίνουν ενέργειες από μη θεσμικά, μη υπηρεσιακά πρόσωπα, γιατί σε τέτοιους αναφέρεστε. Να εξεταστούν οι άνθρωποι αυτοί, πριν τους συμβεί κάτι και δεν μπορούμε να τους εξετάσουμε, όπως έγινε με κεντρικό κορυφαίο μάρτυρα στην υπόθεση, τον Χρυσάγη, ο οποίος φαίνεται ότι είχε ειδική γνώση για τις μαγνητοφωνήσεις και την αλλοίωσή τους, δηλαδή για τη μονταζιέρα που εφαρμόσατε στο ανακριτικό υλικό. Καταθέστε μας ονόματα, επώνυμα, έγγραφα και εμπλεκόμενα πρόσωπα.

Όσο για την κατηγορηματική δήλωσή σας ότι δεν γνωρίζετε τίποτε για υπηρεσιακούς παράγοντες του Υπουργείου Ανάπτυξης που επισκέφθηκαν το Ελεγκτικό Συνέδριο και ζητούσαν διαβεβαιώσεις ότι καλύπτονται για τη σύμβαση 717, η σχετική αποκάλυψη έγινε από τη δικαστή του Ελεγκτικού Συνεδρίου κ. Γναρδέλλη σε δική μου ερώτηση στη Διάσκεψη των Προέδρων. Αποκάλυψε ότι επισκέφθηκαν το Ελεγκτικό Συνέδριο…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, ολοκληρώστε. Έχετε ξεπεράσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κυρία Πρόεδρε.

Αποκάλυψε ότι επισκέφθηκαν το Ελεγκτικό Συνέδριο επιτελείς, υπηρεσιακοί παράγοντες του Υπουργείου Ανάπτυξης. Ο κ. Σκρέκας Υπουργός Ανάπτυξης δηλώνει αναρμόδιος κι εσείς Υπουργός Οικονομικών και πρώην Αναπληρωτής Υπουργός Ανάπτυξης δηλώνετε άγνοια. Και κατά τα άλλα μας λέτε να αφήσουμε τη δικαιοσύνη να κάνει τη δουλειά της, ενώ σύμφωνα με τις καταγγελίες της Ευρωπαίας εισαγγελέως, αλλά και αυτό που όλοι βλέπουμε, εσείς εμποδίζετε τη δικαιοσύνη και την μπλοκάρετε, εσείς χειροκροτάτε τους ενόχους και αλληλοχειροκροτιέστε για το έγκλημα, εσείς στέλνετε υπηρεσιακούς παράγοντες να ερευνήσουν πώς θα καλυφθούν, παρεμβαίνοντας και πάλι στη δικαιοσύνη, κι εσείς νομοθετείτε φωτογραφικά για να μην ελεγχθείτε για το έγκλημα των Τεμπών.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κυρία Πρόεδρε, σας είπα ότι τα πάντα πληρώνονται από το Πρόγραμμα Δημοσίων Επενδύσεων. Και σας είπα ότι περίμενα να το γνωρίζετε αυτό. Δεν είναι κακό μερικές φορές να αναγνωρίζουμε τα λάθη μας. Δηλαδή να πείτε: «Συγγνώμη, δεν το γνώριζα». Θα σας πω το γιατί. Σας το λέω πιο κάτω.

Το τραγικό δυστύχημα μάς έχει όλους συγκλονίσει. Έχω τρία παιδιά, τα δύο εκ των οποίων, τα δύο κορίτσια μου, έπαιρναν το τρένο γιατί σπούδαζαν εκτός. Επομένως, σ’ αυτό το τρένο βρίσκονταν τα παιδιά όλων μας. Επομένως, μας έχει συγκλονίσει και η δικαιοσύνη πρέπει να κάνει τη δουλειά της. Γι’ αυτό, λοιπόν, και δεν εμπλεκόμαστε.

Θέλω να σας πω, και θα έπρεπε και πάλι να το γνωρίζετε, ότι κατά τη διάρκεια τέτοιων γεγονότων όταν χρειάζεται να σηκώσεις ένα βαγόνι το οποίο είναι σαράντα-πενήντα τόνους, δεν υπάρχουν τέτοια μηχανήματα. Αυτά τα μηχανήματα τα έχουν ιδιώτες. Αυτούς που λέτε εργολάβους, είναι ιδιώτες. Αυτοί έρχονται, αυτές οι μονάδες, και σηκώνουν τα βαγόνια για να μπορεί να γίνει η δουλειά και να ψάξουν να βρουν τους ανθρώπους. Επομένως, γι’ αυτό πληρώθηκαν αυτά τα λεφτά, για να πάνε ειδικά συνεργεία, εργολάβοι, εταιρείες για να κάνουν αυτή τη δουλειά.

Και όλα, προφανώς, βρίσκονται, διότι αυτά δεν είναι ΕΣΠΑ, κυρία Πρόεδρε. Σας είπα ότι το ΠΔΕ είναι ομπρέλα. Έχει και το ΕΣΠΑ μέσα, έχει και τους εθνικούς πόρους. Είναι, λοιπόν, εθνικοί πόροι που βρίσκονται κάτω από την ομπρέλα του ΠΔΕ. Μην τα μπερδεύετε, λοιπόν. Θα ήταν καλό να τα γνωρίζετε και σας λέω γιατί θα ήταν καλό να τα γνωρίζετε, διότι θα δείτε ότι στις φυσικές καταστροφές -και θα σας τα εξηγήσω και θα τα καταθέσω όλα στη Βουλή- όταν έγινε ο σεισμός στις 7 Νοεμβρίου στις περιοχές της Αχαΐας στη Δυτική Ελλάδα ο τότε Υπουργός Οικονομίας, Ανάπτυξης και Τουρισμού κ. Γιώργος Σταθάκης είχε υπογράψει την ένταξη στο ΠΔΕ της κρατικής αρωγής και όλων. Επίσης, κρατική αρωγή στη Δυτική Ελλάδα, στη Στερεά, από τις κατολισθήσεις, με υπογραφή επίσης και πάλι του Υπουργού τότε κ. Αλέξη Χαρίτση. Θα τα καταθέσω. Επίσης, στη Μάνδρα. Τη θυμάστε τη Μάνδρα. Πάλι υπογραφή ένταξης στο ΠΔΕ από τον Υφυπουργό Οικονομίας και Ανάπτυξης κ. Στάθη Γιαννακίδη. Επίσης, στο Μάτι, υπογραφή ένταξης στο ΠΔΕ από τον Υφυπουργό Οικονομίας και Ανάπτυξης κ. Στάθη Γιαννακίδη.

Αυτά τα καταθέτω και για τη δική σας ανάγνωση έτσι ώστε να μην ξαναεπαναλάβετε: «Από πού πληρώνονται αυτά;» Από ένα σημείο πληρώνονται όλα αυτά. Από το Πρόγραμμα Δημοσίων Επενδύσεων.

Κι όσο για το δεύτερο ερώτημα, ισχύει αυτό που σας είπα.

Σας είπα ότι ούτε γνώση ούτε εντολή έχω για καμμία τέτοια επίσκεψη για τη σύμβαση 717.

Καταθέτω στη Βουλή τα Πρακτικά για να ενημερωθείτε, κυρία Πρόεδρε, από πού πληρώνονται οι φυσικές καταστροφές και όλες αυτές οι δαπάνες με υπογραφές Υπουργών του ΣΥΡΙΖΑ.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ήμουν, κύριε Υπουργέ, στον ΣΥΡΙΖΑ τότε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Το ’15 ήσασταν.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώθηκε η συζήτηση της ερώτησης.

Συνεχίζουμε με την πρώτη με αριθμό 912/2-4-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Μεϊκόπουλουπρος τον Υπουργό Υποδομών και Μεταφορών με θέμα: «Τεράστιες καθυστερήσεις στις αποκαταστάσεις των ζημιών στο Δήμο Νοτίου Πηλίου».

Θα απαντήσει ο Υφυπουργός Υποδομών και Μεταφορών, κ. Νικόλαος Ταχιάος.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, νομίζω ότι είναι γνωστό και σε εσάς ότι ο Δήμος Νοτίου Πηλίου είναι από τις περιοχές της Μαγνησίας που υπέστησαν πρωτοφανείς και εκτεταμένες ζημιές σε κεντρικές υποδομές από τις καταστροφικές πλημμύρες του Σεπτεμβρίου.

Στη Μηλίνα και στον Πλατανιά, που επισκέφθηκα πρόσφατα, η κατάσταση σε βασικές υποδομές επτά μήνες μετά παραμένει πραγματικά τραγική. Κεντρικοί δρόμοι των περιοχών παραμένουν απροσπέλαστοι, δρόμοι του περιφερειακού οδικού δικτύου με εκτεταμένες ζημιές, η αγροτική οδοποιία δεν το συζητάω παντελώς κατεστραμμένη και το παραλιακό μέτωπο με σημαντικές αλλοιώσεις.

Ολόκληρος ο Δήμος Νοτίου Πηλίου, επίσης σας είναι γνωστό ότι ένα πολύ μεγάλο αν όχι το πλειοψηφικό κομμάτι του ΑΕΠ του που βασίζεται στον τουρισμό. Ενώ, λοιπόν, βρισκόμαστε κυριολεκτικά μια ανάσα από την έναρξη της νέας θερινής τουριστικής σεζόν οι αναγκαίες παρεμβάσεις για την αποκατάσταση των ζημιών στην περιοχή δεν έχουν καν ξεκινήσει.

Με σχετική τώρα πράξη του υπουργικού συμβουλίου του περασμένου Οκτωβρίου αποφασίστηκε ότι η αρμοδιότητα για την αποκατάσταση των βλαβών σε υποδομές των πληγεισών περιοχών από τις πλημμύρες περνά στο Υπουργείο Υποδομών. Το Υπουργείο, δηλαδή, με απλά λόγια έχει ευθύνη για τον σχεδιασμό, την ανάθεση και την εκτέλεση των αναγκαίων έργων αλλά και την ολοκλήρωση αυτών εντός ενός σαφούς χρονοδιαγράμματος.

Η ερώτηση, λοιπόν, που εξάγεται είναι και εύλογη και απλή. Ποιο είναι το χρονοδιάγραμμα των αποκαταστάσεων των ζημιών στις βασικές υποδομές του νοτίου Πηλίου; Και υπάρχει σκοπός, βούληση να υπάρξει μια επιτάχυνση στις αναγκαίες παρεμβάσεις, προκειμένου να εξυπηρετηθεί ο κόσμος, οι επισκέπτες στη ένταξη που επίκειται της θερινής σεζόν;

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Υποδομών και Μεταφορών κ. Νικόλαος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλετά, πραγματικά, το νότιο Πήλιο αποτελεί μια περιοχή η οποία επλήγη πολύ έντονα από το φαινόμενο Daniel και βέβαια και από το φαινόμενο Elias, γιατί μετά από λίγες ημέρες διαδέχτηκε την αρχική θεομηνία μία δεύτερη, που, βεβαίως, και αυτό ήταν κάτι πέρα από οποιαδήποτε πρόβλεψη ότι μπορεί να συμβεί.

Και, πραγματικά, στο νότιο Πήλιο είχαμε και την πιο κλασική περίπτωση βλάβης, αυτή που έμεινε ως σημείο αναφοράς της μεγάλης έντασης, την υποσκαφή στο μεταβατικό τοίχωμα της γέφυρας Μπελεγρίνο όπου τοποθετήθηκε προσωρινά μια γέφυρα Μπέλεϋ για να αποκατασταθεί η κυκλοφορία στο Πήλιο, κάτι το οποίο ήταν απολύτως απαραίτητο, γιατί ήμασταν και σε μια περιοχή που γινόταν η συγκομιδή των μήλων, ήταν μία περίοδος που, πραγματικά, ήταν ιδιαίτερα κρίσιμη για την οικονομία του Πηλίου ακόμα και αν τελείωνε η καλοκαιρινή περίοδος εκείνες τις ημέρες.

Πρέπει να σας πω, λοιπόν, ότι στο νότιο Πήλιο έχουμε ρίξει ένα μεγάλο βάρος, δηλαδή έχουμε κάνει επανειλημμένες επισκέψεις τόσο ο ίδιος ως μέλος της πολιτικής ηγεσίας του Υπουργείου Υποδομών και Μεταφορών και μάλιστα έχοντας αυτή την ευθύνη αυτών των έργων όσο και κλιμάκια μηχανικών του Υπουργείου και συμβούλων του Υπουργείου, οι οποίοι τι έκαναν; Κατέγραψαν όλες τις ζημιές. Αυτό έγινε μετά από υπόδειξη από την περιφερειακή αυτοδιοίκηση και από την τοπική αυτοδιοίκηση και αυτή τη στιγμή εκπονούμε τα τεύχη δημοπράτησης για να μπορέσουν να δημοπρατηθούν τα έργα, τα οποία πρέπει να γίνουν για την περιοχή του Πηλίου.

Πρέπει να σας πω ότι η πίεση την οποία διαβάσατε δεν αφορά το σύνολο των υποδομών ή το σύνολο των έργων τα οποία είναι απαραίτητο να γίνουν, αναφέρεται μονάχα στις σχολικές αίθουσες. Νομίζω δεν υπάρχει στο νότιο Πήλιο κάποια σχολική αίθουσα η οποία είναι να αποκατασταθεί από το Υπουργείο μας. Αναφέρεται στα σιδηροδρομικά, που τα σιδηροδρομικά του Βόλου, της Μαγνησίας, δηλαδή η γραμμή Βόλος - Λάρισα είναι ένα ιδιαίτερο κεφάλαιο και αναφέρεται και στο οδικό δίκτυο ευθύνης περιφέρειας.

Παρά το γεγονός, λοιπόν, ότι η ευθύνη των έργων, τα οποία ανέλαβε το Υπουργείο περιορίζονται στους περιφερειακούς δρόμους, αυτό το οποίο κάναμε είναι ότι μετά από διαβούλευση εντάχθηκαν στο πρόγραμμα των έργων διάφορες δημοτικοί οδοί.

Πρέπει να πω, όμως, το εξής, οι παρεμβάσεις που κάνουμε είναι οριστικές παρεμβάσεις, δεν είναι οι προσωρινές παρεμβάσεις τις οποίες κάνουν η περιφέρεια και ο δήμος. Είναι οριστικές παρεμβάσεις οι οποίες έχουν σκοπό να αποκαταστήσουν οριστικά τα προβλήματα τα οποία δημιουργήθηκαν με την αρχή της υψηλής ανθεκτικότητας στα πρωτοφανή φαινόμενα, τα οποία ζήσαμε και τα οποία ελπίζουμε να μην επαναληφθούν.

Κατά συνέπεια οποιαδήποτε δική μας παρέμβαση προϋποθέτει μία πλήρη μελέτη, η οποία τώρα εκπονείται, ώστε πολύ σύντομα να δημοπρατηθούν αυτά τα έργα με το σύστημα της μελέτης, κατασκευής. Θα δημοπρατηθούν στο σύνολό τους όλα τα έργα, τα οποία αφορούν το Νομό Μαγνησίας και φυσικά και το νότιο Πήλιο. Δεν μπορώ να σας πω αν θα είναι μία εργολαβία ή αν θα μοιραστεί σε δύο εργολαβίες ή πώς θα μοιραστεί στις εργολαβίες. Αυτή είναι μία απόφαση, την οποία θα την εισηγηθούμε πολύ σύντομα στον τεχνικό σύμβουλο του Υπουργείου για να βγει απόφαση Υπουργού.

Σε κάθε περίπτωση, όμως, τα έργα τα οποία έχουμε συμφωνήσει με τον δήμο και με την περιφέρεια θα εκτελέσουν στο ακέραιο. Για το χρονοδιάγραμμα θα μιλήσω στη δευτερολογία μου γιατί προφανώς εξάντλησα τον χρόνο της πρωτολογίας μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μεϊκόπουλε, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, νομίζω ότι ξεκινάμε θετικά γιατί έχουμε ένα κοινό σημείο. Δεν διαφωνεί κανείς ότι οι ζημιές πρέπει να αποκατασταθούν. Είναι θετικό ότι ξεκινάμε με μια κοινή βάση και μια κοινή αφετηρία ότι τα έργα πρέπει να γίνουν.

Η διαφορά μας μέχρι στιγμής, είναι στην κατανόηση της πραγματικότητας. Στην περίπτωσή μας ο παράγοντας χρόνος είναι ένα κρίσιμο μέγεθος, δηλαδή τα χρονοδιαγράμματα εκκίνησης και ολοκλήρωσης των παρεμβάσεων, διότι, πρέπει να λάβουμε -και το επαναλαμβάνω αυτό- πολύ σοβαρά υπ’ όψιν και να το συνυπολογίσουμε ότι οι περιοχές στις οποίες αναφέρομαι είναι κατά βάση τουριστικές περιοχές, το προφίλ τους είναι αμιγώς τουριστικό, ειδικά οι παραλιακοί οικισμοί του νοτίου Πηλίου. Άρα, αυτός ακριβώς ο χαρακτήρας κάνει και τις παρεμβάσεις κατεπείγουσες.

Να σας εξηγήσω και θα σας δείξω και με παραδείγματα τι συμβαίνει αυτή τη στιγμή. Σε πολλά σημεία του οδικού δικτύου της περιοχής, ειδικά στον δρόμο Πλατανιά προς Τρίκερι, ο δρόμος έχει υποστεί καθιζήσεις και κατακρημνίσεις. Πρόκειται, λοιπόν, για έναν δρόμο άκρως επικίνδυνο για όλους τους διερχόμενους. Είναι δρόμος, ο οποίος χρειάζεται τώρα να γίνει μια άμεση αποκατάσταση. Η επικινδυνότητα τώρα αυτή αυξάνεται κατακόρυφα όταν μιλάμε για επισκέπτες και τουρίστες, γιατί πρόκειται, κυρίως, για ανθρώπους που δεν γνωρίζουν την περιοχή, τις προσβάσεις αλλά και τα δύσκολα σημεία.

Αν πάρουμε τώρα για παράδειγμα, τον παραλιακό δρόμο της Μηλίνας, οι αποκαταστάσεις των ζημιών στα παραλιακά μέτωπα είναι αρχικά ευθύνη των δήμων. Προσέξτε, όμως. Ο δρόμος αυτός στη Μηλίνα είναι μέρος του οδικού δικτύου Βόλος - Τρίκερι, δηλαδή μια διαδρομή που χρησιμοποιείται κατά κόρον από επισκέπτες. Ο τοίχος αντιστήριξης στον παραλιακό δρόμο αυτήν τη στιγμή και μετά τις πλημμύρες, κύριε Υπουργέ, είναι γεμάτος κουφώματα. Χρειάζονται, λοιπόν, προληπτικές παρεμβάσεις μεγάλης κλίμακας με κονδύλια από το ίδιο το Υπουργείο για να μπορέσει να αποφευχθεί η κατάρρευση.

Μέσα στο χωριό της Μηλίνας υπάρχουν γειτονιές που κυριολεκτικά κόβονται στα δύο, γιατί τις διασχίζει το ρεύμα του χωριού. Πριν τις πλημμύρες μπορούσε να γίνει διάβαση μέσα από το ρέμα. Αυτό σήμερα και στην κατάσταση που είναι οι κοίτες, που δεν έχουν ακόμα καθαριστεί επαρκώς, είναι αδύνατον. Χρειάζεται, επομένως, να κατασκευαστούν και γέφυρες. Ειδικά σε τουριστική περίοδο δεν μπορούν περιοχές του χωριού αυτού να μένουν αποκομμένες. Τα ίδια τα ρέματα χρειάζονται άμεσες κατασκευές τοιχίων αντιστήριξης. Μέχρι στιγμής συγκρατούνται μόνο από πρόσκαιρα μπαζώματα που με μία βροχή, έστω και ήπιας έντασης, θα υποχωρήσουν και θα φράξουν ξανά τις κοίτες.

Παρόμοιες ακριβώς εικόνες και ανάγκες υπάρχουν και στον οικισμό του Πλατανιά. Υπάρχουν τουλάχιστον πέντε επικίνδυνα σημεία στον δρόμο Πλατανιά - Προμύρι. Να σας δείξω τις φωτογραφίες πώς είναι αυτή τη στιγμή δρόμος. Χθες τραβήχτηκαν οι φωτογραφίες, πήγα εγώ προσωπικά. Αυτές είναι οι εικόνες. Κεντρική αρτηρία είναι αυτή που σας δείχνω. Καθιζήσεις, φαγωμένη άσφαλτος και πρόχειρα αναχώματα. Για όλους τους διερχόμενους, αλλά πόσο μάλλον για έναν επισκέπτη που δεν ξέρει τον δρόμο ο κίνδυνος ατυχήματος αυτή τη στιγμή βρίσκεται δυστυχώς στο κόκκινο.

Και ο Πλατανιάς, κύριε Υπουργέ, είναι χωρισμένος στα δύο μετά τις πλημμύρες. Σας παραθέτω μια χαρακτηριστική φωτογραφία. Εδώ κάποτε υπήρχε γέφυρα. Τώρα υπάρχει ένας πρόχειρος χωματόδρομος που έχει φτιαχτεί. Η γέφυρα, λοιπόν, που υπήρχε στην εκβολή του ρέματος που διατρέχει το χωριό έχει πέσει. Όπως καταλαβαίνετε, και σε αυτό το σημείο, αν βρέξει το ένα κομμάτι του χωριού αποκλείεται από το άλλο και ταυτόχρονα από τη σύνδεση με το οδικό δίκτυο και τον Βόλο. Φανταστείτε, λοιπόν, τώρα την εικόνα, αν υπάρξει αποκλεισμός, και στο κομμάτι αυτό του χωριού υπάρχουν και επισκέπτες. Ήδη έχουν ξεκινήσει και επισκέπτονται την περιοχή.

Πρόβλημα στις εκβολές του ρέματος έχει και ο Πλατανιάς. Σας δείχνω τις τελευταίες φωτογραφίες να δείτε πώς είναι το ρέμα που διατρέχει το χωριό. Αυτή είναι η εικόνα μέχρι και σήμερα. Όπως βλέπετε, δεν υπάρχει καμμία απολύτως συγκράτηση. Με μία βροχή η κοίτη θα φράξει και πάλι. Είναι αδικία, λοιπόν, και εδώ η κατασκευή τοιχίων αντιστήριξης. Θα καταθέσω τις φωτογραφίες στο τέλος της ομιλίας μου.

Διαμορφώνεται, λοιπόν, εν ολίγοις, κύριε Υπουργέ, και επί της ουσίας για το νότιο Πήλιο ένα δίπολο. Από τη μια πλευρά έχουμε περιοχές οι κάτοικοι και οι επαγγελματίες των οποίων στηρίζουν το εισόδημά τους κατά βάση από τον τουρισμό και από την άλλη πλευρά, αν δεν γίνουν και δεν ξεκινήσουν εγκαίρως οι αναγκαίες παρεμβάσεις στις υποδομές, φέτος το νότιο Πήλιο δεν θα μπορεί να υποστηρίξει επισκέπτες τουρίστες.

Το κλειδί για τη δύσκολη αυτή εξίσωση, κύριε Υπουργέ, νομίζω ότι βρίσκεται στη φράση πολιτική βούληση, στο αν θα κάνετε, δηλαδή, την απαραίτητη προτεραιοποίηση των αναγκών, αν θα προχωρήσετε δηλαδή σε γρήγορες διαδικασίες, σε εκταμιεύσεις κατάλληλων κονδυλίων. Αν θα αξιοποιήσετε, κύριε Υπουργέ, εν τέλει όλα τα κατάλληλα μέσα.

Ήδη η Περιφέρεια Θεσσαλίας, επειδή το αναφέρατε, έχει δηλώσει διαθεσιμότητα να συνδράμει με έργα και παρεμβάσεις για τη γρήγορη αποκατάσταση των ζημιών. Έχει προχωρήσει μάλιστα και σε κοστολόγηση των αναγκαίων παρεμβάσεων περί τα 500 εκατομμύρια ευρώ. Το ερώτημα τώρα είναι αν θα της παρέχετε αυτά τα κονδύλια για να προχωρήσει άμεσα το έργο όχι μόνο για την περιοχή του νότιου Πήλιου αλλά για όλη τη Θεσσαλία, για όλους τους νομούς τώρα αναφέρομαι.

Νομίζω, λοιπόν, ότι και οι δύο θα συμφωνήσουμε δεν υπάρχει άλλος χρόνος για χάσιμο. Το νότιο Πήλιο θα πρέπει να είναι έτοιμο για να ξεκινήσει ομαλά τη σεζόν να δεχτεί επισκέπτες, να δεχτεί τουρίστες. Νομίζω ότι είναι αναγκαίο, είναι κρίσιμο, πρόκειται για περιοχές οι οποίες βασίζονται,, κυρίως στη θερινή σεζόν για να μπορέσουν να επιβιώσουν όλη τη χρονιά.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Νομίζω ότι πρέπει να διευκρινίσω κάτι. Μπορούμε να μιλάμε ως Υπουργείο μόνο για τα οδικά έργα τα οποία έχουμε αναλάβει. Οι αρμοδιότητες αυτή τη στιγμή είναι ξεκάθαρες. Σε ό,τι αφορά τα ρέματα η αρμοδιότητα είναι και παραμένει στην περιφέρεια. Από το Υπουργείο μας στην αρχή αυτής της Κυβέρνησης έφυγε η ΔΑΕΦΚ. Η ΔΑΕΦΚ ήταν αυτή η οποία υπηρετούσε την πολιτική προστασίας το προηγούμενο χρονικό διάστημα. Τα ζητήματα αυτά τα χειρίζεται ο Υφυπουργός κ. Τριαντόπουλος μέσω της Πολιτικής Προστασίας και έχει διαθέσει πόρους και στην Περιφέρεια και στον Δήμο Νοτίου Πηλίου για να κάνουν παρεμβάσεις. Έχουν κάνει παρεμβάσεις σε ρέματα. Δεν ξέρω πώς προτεραιοποίησαν αυτές τις παρεμβάσεις. Δεν ξέρω πώς τις έκαναν. Δεν μιλάω για τις υποδομές. Μιλάω για καθαρισμούς ρεμάτων, γιατί και τα κονδύλια στα οποία αναφερθήκατε σε αυτό αφορούν.

Πρόσφατα ξέρω ότι ο Περιφερειάρχης, κ. Κουρέτας, επισκέφθηκε τον κ. Τριαντόπουλο και συμφώνησαν μάλιστα στην εκταμίευση ενός ποσού που θα αφορά τα συγκεκριμένα έργα, όπου, βεβαίως, πάντοτε υπάρχει ένα λεπτό σημείο. Πρέπει να σας πω ότι τα έργα στον καθαρισμό των ρεμάτων δεν είναι τόσο απλά όσο μπορεί κανείς να θεωρήσει, δηλαδή βάζω ένα μηχάνημα και καθαρίζει το ρέμα, για τον πολύ απλό λόγο ότι υπάρχουν ζητήματα που έχουν να κάνουν με την οριοθέτηση των ρεμάτων και με τη διευθέτηση των ρεμάτων. Είναι μια περίπλοκη διαδικασία με πολλές περιβαλλοντικές παραμέτρους και μάλιστα εν πολλοίς ελεγχόμενη και από τις περιβαλλοντικές οργανώσεις. Ξέρετε πάρα πολύ καλά ότι αυτό είναι μια πραγματικότητα την οποία ζούμε σε πάρα πολλά σημεία στα οποία προβαίνουμε σε αντιπλημμυρικά έργα.

Για να γυρίσω, όμως, στις αρμοδιότητες τις οποίες ανέλαβε το Υπουργείο Υποδομών πρέπει να σας πω ότι καταλαβαίνω πάρα πολύ καλά αυτό που λέτε. Σας επαναλαμβάνω, όμως, ότι μιλάμε για μόνιμες παρεμβάσεις. Δεν υπάρχει έτοιμη γέφυρα από μπετόν για να προσγειωθεί ξαφνικά και να καλύψει μια γέφυρα η οποία καταστράφηκε από τον «Ντάνιελ». Είναι ένα έργο το οποίο χρειάζεται να κατασκευαστεί για την προστασία του συγκεκριμένου τεχνικού επίσης δεν έρχεται από μόνο του και προσγειώνεται. Θέλουν μελέτες, θέλουν όλα αυτά να μπορέσουν να αποκτήσουν χαρακτηριστικά μιας εργολαβίας η οποία θα βγει στον αέρα και αυτό θέλει προφανώς έναν χρόνο. Τις προσωρινές αποκαταστάσεις τις έχουν αναλάβει οι δήμοι και οι περιφέρειες, αυτό είναι ξεκάθαρο.

Στο χρονοδιάγραμμα λοιπόν, έχετε δίκιο, προφανώς επείγονται αυτές οι περιοχές. Αυτό το οποίο έχουμε κάνει και έχουμε συμφωνήσει με τους δήμους είναι ότι στα έργα που θα ανατεθούν οι προτεραιοποίηση θα γίνεται σε καθημερινή επαφή με τους δήμους. Προφανώς δεν μπορούν να ανοίξουν σε όλη τη Θεσσαλία πάρα πολλά εργοτάξια σε τρεισήμισι χιλιάδες θέσεις επεμβάσεων, όσα περίπου περιμένουμε ότι θα χρειαστούν, ταυτόχρονα. Δεν υπάρχουν μηχανήματα, δεν υπάρχουν εργάτες, δεν υπάρχουν καν μηχανικοί να εκπονήσουν το σύνολο των μελετών. Όλα αυτά χρειάζονται μία προτεραιοποίηση.

Έχουμε συμφωνήσει, λοιπόν, με τους δήμους, με τις τοπικές κοινωνίες, ανάλογα με τα ειδικά χαρακτηριστικά της οικονομίας της κάθε περιοχής να μας προσδιορίσουν τι είναι αυτό που επείγει. Για παράδειγμα στη Ζαγορά, στο βόρειο Πήλιο, μας έχουν πει ότι για αυτούς το πρόβλημα είναι ότι θέλουν πρώτα να μαζέψουν τα μήλα, θέλουν πρώτα να μαζέψουν τα κάστανα και μετά να γίνει οποιαδήποτε επέμβαση. Βέβαια χρονικά πέφτει στον χειμώνα. Πιθανότατα στο νότιο Πήλιο να είναι διαφορετικά τα πράγματα. Συνομιλούμε με τον κ. Μιτζικό, έχουμε μία τακτικότατη επαφή. Είναι μία δυναμική διαδικασία την οποία θα προχωρήσουμε.

Ο στόχος μας, για να σας το ξεκαθαρίσω, είναι στα μέσα του καλοκαιριού να έχουμε τις συμβάσεις με τους αναδόχους, ώστε σχεδόν αμέσως να ανοίξουν τα εργοτάξια για εκείνες τις επεμβάσεις οι οποίες δεν θέλουν δραματικές μελέτες. Γιατί για εμάς είναι πάρα πολύ επείγον να προχωρήσουν τα έργα. Απλώς μην περιμένετε ότι και αυτά τα έργα τα δημοπρατημένα όταν ανατεθούν θα τελειώσουν από τη μια μέρα στην άλλη. Θέλουν τον χρόνο τους και σας εξήγησα γιατί.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Προχωρούμε στην ένατη με αριθμό 933/8-4-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Εθνικής Οικονομίας και Οικονομικών με θέμα: «Λειτουργία και ρόλος της Τράπεζας της Ελλάδος». Θα απαντήσει ο Υφυπουργός Εθνικής Οικονομίας και Οικονομικών κ. Χάρης Θεοχάρης.

Κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, σε πρόσφατη επίκαιρη ερώτησή μου σχετικά με την επιβολή προμήθειας σε καταθετικούς λογαριασμούς μού απαντήσατε ότι η Τράπεζα της Ελλάδος είναι η μόνη αρμόδια για την εποπτεία των πιστωτικών ιδρυμάτων και το Υπουργείο σας δεν μπορεί να παρεμβαίνει στην τιμολογιακή πολιτική για λόγους ανταγωνισμού και για λόγους ουσίας. Η απάντηση αυτή θα ήταν ικανοποιητική, αν όντως η Τράπεζα της Ελλάδος λειτουργούσε για τα συμφέροντα του ελληνικού λαού. Για πρώτη φορά ίσως θα ακουστούν στη Βουλή μετά από ενενήντα επτά χρόνια από την ίδρυσή της, αλήθειες για την Τράπεζα της Ελλάδος σήμερα.

Διαβάζοντας, όμως, όσα καθορίζονται από το καταστατικό της, συνάγονται τα εξής συμπεράσματα για τον ρόλο της: Από τη μία μπορεί να καθορίζει τη νομισματική πολιτική, το κλειδί δηλαδή της οικονομίας του κράτους, και από την άλλη το ελληνικό δημόσιο δεν έχει κανένα δικαίωμα σε αυτήν ούτε μπορεί να κάνει οποιονδήποτε έλεγχο στον τρόπο λειτουργίας και στα οικονομικά αποτελέσματα. Είδαμε στην πράξη τα οικονομικά αποτελέσματα, τα καμαρώσαμε όλη η Ελλάδα.

Κατέχει και διαχειρίζεται επίσημα τα συναλλαγματικά αποθέματα της χώρας στα οποία περιλαμβάνεται και ο χρυσός, αν μου θα δοθεί χρόνος, θα πω δύο κουβέντες στη δευτερολογία. Είναι εισηγμένη στο Χρηματιστήριο, δηλαδή έχει εμπορική λειτουργία, είναι έμπορος δηλαδή, είναι επενδυτής και ταυτόχρονα ελεγκτής της νομισματικής πολιτικής του κράτους. Κύριοι, εγείρονται ερωτήματα σχετικά με το πώς διασφαλίζεται ότι δεν ενεργεί με γνώμονα την κερδοσκοπία. Δηλαδή, είναι κάτι σαν να λέμε Γιάννης πίνει, Γιάννης κερνάει.

Ακούστε το εξής: Οι κάτοχοι, λέει, του μετοχικού κεφαλαίου της Τράπεζας της Ελλάδας είναι άγνωστοι στον ελληνικό λαό και δεν γνωρίζουμε αν εκπροσωπούν ξένα συμφέροντα, δεδομένου ότι ξέρουμε ότι μόνο το 8% ανήκει εδώ, στη χώρα, ενώ το υπόλοιπο 92% είναι σε ξένα κέντρα. Επιτέλους, όπως έλεγε και ο αλήστου μνήμης Αντρέας Παπανδρέου, η Ελλάδα να ανήκει στους Έλληνες.

Ερωτάται, λοιπόν, ο αρμόδιος Υπουργός: Πείτε μας, κύριε Υπουργέ, για ποιον λόγο δημοσίου συμφέροντος η Τράπεζα της Ελλάδος δεν ελέγχεται από το ελληνικό δημόσιο, ενώ έχει τόσο σημαντικές αρμοδιότητες για την οικονομική ζωή της χώρας, ποιοι είναι οι μέτοχοι της Τράπεζας της Ελλάδας και γιατί δεν δημοσιεύεται η σύνθεση του μετοχικού κεφαλαίου της. Δεν πρέπει να γνωρίζει ο ελληνικός λαός ποιος ασκεί, ποιος ελέγχει τη νομισματική πολιτική της τράπεζας, ποιος κρατάει τα κλειδιά της οικονομίας της χώρας;

Και τελευταία στο site της Τράπεζας της Ελλάδος είδα το εξής, ότι ασκεί έλεγχο, λέει, η Βουλή. Δεν ξέρω αν είδατε εσείς κάποιον έλεγχο. Ρωτώ: Έλεγχο όπως ασκεί στην ΑΑΔΕ;

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Θεοχάρη, έχετε τα επόμενα τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Κύριε συνάδελφε, έχουμε περάσει μια δεκαετή κρίση, κατά τη διάρκεια της οποίας η Τράπεζα της Ελλάδος έχει αποδείξει ποιος είναι ο ρόλος της και ποιος είναι ο λόγος της ανεξαρτησίας της. Ήταν καίρια η συμβολή της Τράπεζας της Ελλάδος στο να καταφέρει η χώρα μας να παραμείνει στο ευρώ και να καταφέρει να είναι πάντοτε εντάξει στις υποχρεώσεις της απέναντι στις ευρωπαϊκές συνθήκες.

Τώρα η συζήτηση περί της ανεξαρτησίας των κεντρικών τραπεζών ή όχι είναι μια συζήτηση -θα μου επιτρέψετε- που έγινε πριν από είκοσι με είκοσι πέντε χρόνια στους οικονομολόγους και ήταν μια συζήτηση η οποία έχει πια αποδειχθεί εν τοις πράγμασι ότι από τη στιγμή που οι κεντρικές τράπεζες απέκτησαν ανεξαρτησία και από τη στιγμή που διαχωρίστηκε η δημοσιονομική πολιτική από τη νομισματική πολιτική έχουμε το καλύτερο δυνατό αποτέλεσμα, ώστε να μειώνεται η οξύτητα των οικονομικών κύκλων και τα αποτελέσματά της, ιδιαίτερα τα αποτελέσματα των κρίσεων.

Για αυτόν τον λόγο στο άρθρο 130 της Σύμβασης της Ευρωπαϊκής Ένωσης, ένα άρθρο και μια σύμβαση την οποία υποχρεούμαστε να τηρούμε από την προσχώρησή μας, αναφέρεται πως ούτε η Ευρωπαϊκή Κεντρική Τράπεζα ούτε οι εθνικές κεντρικές τράπεζες ούτε κανένα μέλος των οργάνων λήψης αποφάσεων των ιδρυμάτων αυτών δεν ζητάει ούτε δέχεται υποδείξεις από τα θεσμικά ή λοιπά όργανα ή οργανισμούς από την Κυβέρνηση ή από άλλο κράτος-μέλος ή από άλλον οργανισμό, ακριβώς γιατί οι στόχοι τους οποίους η νομισματική πολιτική υπηρετεί υπηρετούνται καλύτερα μέσα από τις διαδικασίες των τεχνοκρατικών συλλογικών οργάνων, τα οποία λαμβάνουν αυτές τις αποφάσεις.

Λέω ξανά ότι το αποτέλεσμα, η ανάπτυξη που έχουμε ζήσει από τη δεκαετία του 1990 και μετά, όταν η μία μετά την άλλη οι κεντρικές τράπεζες αποκτούσαν την ανεξαρτησία τους, είναι απόδειξη πως αυτές οι επιλογές ήταν οι ορθές.

Και επειδή αναφέρατε τον Ανδρέα Παπανδρέου, ακριβώς το γεγονός ότι είχε τις δυνατότητες αυτές στη δεκαετία του 1980 να χρησιμοποιεί τη νομισματική πολιτική κατά το δοκούν, να κάνει τις υποτιμήσεις όποτε μας ενδιέφερε, είναι που οδήγησε στη μη συνετή δημοσιονομική πολιτική, το αποτέλεσμα της οποίας τελικά κατέληξε να είναι αυτή η υπερδεκαετής οικονομική κρίση, την οποία πλήρωσε ο ελληνικός λαός.

Συνεπώς, πολύ περισσότερο από το αν θα έπρεπε να εξετάσουμε την ανεξαρτησία της Τράπεζας της Ελλάδος και της Ευρωπαϊκής Κεντρικής Τράπεζας με στόχο να τη μειώσουμε, αυτό που πρέπει να κάνουμε είναι να δούμε μήπως υπάρχει ακόμα και κάποιο ψήγμα επηρεασμού από πολιτικές επιδιώξεις, ώστε να μπορέσουμε να το αφαιρέσουμε και αυτό το ψήγμα.

Όσον αφορά το δεύτερο ερώτημά σας, δύο λόγια ακόμα και αν χρειαστεί, θα τα πούμε και στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, ολοκληρώστε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν θέλω να πάρω παραπάνω χρόνο, κυρία Πρόεδρε.

Η Τράπεζα της Ελλάδος είναι εισηγμένη στο Χρηματιστήριο και τηρεί τις δεσμεύσεις που έρχονται από αυτή της τη θέση. Συνεπώς όλοι όσοι δυνητικά μπορούν να επηρεάσουν την πολιτική της ,η ΕΚΤ, η Κυβέρνηση δεν είναι οι μέτοχοι. Αυτό γιατί οι μέτοχοι δεν ορίζουν τη διοίκησή της και αυτό είναι πάρα πολύ σημαντικό, είναι διαφορετική η διαδικασία ορισμού της διοίκησης και, συνεπώς, οι μέτοχοι δεν επηρεάζουν τη νομισματική πολιτική. Τώρα είναι ασύνδετο όσοι έχουν μεγάλο ποσοστό, μεγαλύτερο του 5%, τα στοιχεία τους είναι απολύτως δημοσιευμένα και μπορείτε και να τα αναζητήσετε, αλλά, αν θέλετε, να σας τα πω και στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παπαδόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, όπως καταλαβαίνετε, δεν μου απαντήσατε στα καίρια ερωτήματα που σας έθεσα. Θα προσπαθήσω, όμως, να απαντήσω εγώ και αν έχετε αντίρρηση, μου τα λέτε.

Για εμάς είναι ξεκάθαρο ότι η Τράπεζα της Ελλάδος αποτελεί έναν πυλώνα της ξενοκρατίας στη χώρα μας και για αυτό δεν γνωρίζουμε άλλωστε ποιοι είναι οι μέτοχοι που σας είπα να μας τους ονοματίσετε. Πέραν του ότι το ελληνικό δημόσιο κατέχει το 8,9% των μετοχών, ενώ το υπόλοιπο 92% βρίσκεται σε μετοχικό κεφάλαιο στο Λονδίνο, πείτε μας ποιοι είναι αυτοί που βρίσκονται πίσω από αυτό.

Σας είπα στην πρωτολογία για τον πολύ σημαντικό έλεγχο που ασκεί για τη νομισματική πολιτική και την εποπτεία των τραπεζών η τράπεζα, αλλά ακόμα και στη διοίκηση η επιλογή του διοικητή, του υποδιοικητή της Τράπεζας γίνεται με πρόταση του γενικού της συμβουλίου και στη συνέχεια η Κυβέρνηση έρχεται απλώς και εκδίδει ένα σχετικό διάταγμα για να φαίνεται ότι και αυτή έκανε την επιλογή. Έτσι δεν είναι; Σας προκαλώ σε αυτό να απαντήσετε.

Σε αυτόν, λοιπόν, τον νευραλγικό οργανισμό είναι απορίας άξιο πώς παρέμεινε ένα τέτοιο απομεινάρι της φεουδαρχίας, που ήταν και ένας πυλώνας καταδυνάστευσης του ελληνικού λαού, όπου ελληνικές κυβερνήσεις νόμιμα εκλεγμένες εκχώρησαν τέτοια δικαιώματα και αυτό δεν είναι λόγος ούτε συνωμοσιολογία ούτε κάτι κρυφό, γιατί συνηθίζετε να μας λέτε εσείς ακροδεξιούς, συνωμοσιολόγους.

Οι συνωμοσιολόγοι, κύριοι, είναι αυτοί που κρύβουν και διαστρεβλώνουν την αλήθεια και όχι αυτοί που μιλάνε με γεγονότα.

Δύο - τρία πράγματα θα σας πω. Έχουμε τον ν.128/75 που ίσχυε μέχρι το 2015 όπου εισέπρατταν 1% εισφορά για κάθε δάνειο οι τράπεζες. Σε σύνολο αν το μαζέψετε αυτό, είναι 14 δισεκατομμύρια. Το φοβερό είναι ότι αυτά τα ποσά και ανατοκίζονταν, αλλά δεν φαίνονταν ποτέ στον κρατικό προϋπολογισμό. Από το 2015 που ελέγχθηκε λίγο για ένα χρόνο βρέθηκε ότι αυτά είναι 436 εκατομμύρια. Πού πήγαν αυτά τα χρήματα; Τι κάνει η Τράπεζα για αυτά;

Το 1980 για τα πανωτόκια η Τράπεζα της Ελλάδος στο πλαίσιο της Νομισματικής Επιτροπής με την απόφαση 289 έκανε τα πανωτόκια. Μια επιχείρηση, δηλαδή, έπαιρνε ένα εκατομμύριο δάνειο και έπρεπε να πληρώσει 101. Έπρεπε να ξεπουληθεί αυτή, η οικογένειά της, τα θεμέλια της επιχείρησης και πάλι να μην μπορεί και εύρωστη να ήταν να ξεχρεώσει. Και έτσι χάσαμε την «PITSOS», την «IZOLA», την «ΠΕΙΡΑΪΚΗ – ΠΑΤΡΑΪΚΗ» και τα λοιπά. Έτσι έκλεισαν. Ποιος ωφελήθηκε; Οι εισαγωγές. Ποιοι ωφελήθηκαν; Οι πολυεθνικές εταιρείες. Βάλαμε βαθιά το μαχαίρι στην καρδιά της ελληνικής οικονομίας.

Ένα άλλο που θα ήθελα να πω είναι ότι με τη φούσκα του Χρηματιστηρίου αρπάχτηκαν δεκάδες εκατομμύρια ελληνικά νοικοκυριά και διοχετεύτηκαν στο εξωτερικό. Τι έκανε η τράπεζα για να τα ελέγξει και να τα φορολογήσει; Το 2010 είχαμε την πιστωτική επέκταση των τραπεζών, δηλαδή οι τράπεζες διέθεταν 10 εκατομμύρια και δάνειζαν 110. Όταν ήρθε η ώρα, ποιος έβαλε τα λεφτά; Το ελληνικό δημόσιο. Γιατί τα ίδια έκαναν και στην Ισλανδία. Στην Ισλανδία, όμως, οι τράπεζες ελέγχθηκαν, οι τραπεζίτες μπήκαν φυλακή και οι τράπεζες τώρα λειτουργούν προς όφελος της ισλανδικής κοινωνίας. Εδώ κανένας τραπεζίτης δεν μπήκε σε φυλακή, οι τράπεζες δεν ελέγχθηκαν από το δημόσιο και δεν λειτουργούν προς όφελος της επενδυτικότητας στην ελληνική οικονομία.

Επίσης, όσον αφορά τα επιτόκια των καταθέσεων, πουθενά σε ευρωπαϊκή χώρα δεν υπάρχει τέτοιο μεγάλο περιθώριο καταθέσεων.

Ο Έλληνας όταν καταθέτει στην τράπεζα, κυρία Πρόεδρε, παίρνει, δανείζει. Εμείς, δηλαδή, δίνουμε δάνειο στην τράπεζα οι καταθέτες, παίρνουμε μισό τα εκατό επιτόκιο και αν αφαιρέσεις τους τόκους, είναι σχεδόν στο μηδέν οι απολαβές. Όταν, όμως, πας να δανειστείς από τις τράπεζες, το επιτόκιο γίνεται 6%, 7% και 8% με τα διάφορα αλατοπίπερα που βάζουν στον κόσμο. Ποιος νέος μπορεί να πάρει δάνειο να κάνει επιχείρηση με τέτοιες τράπεζες; Για πέστε μου.

Επίσης, για το χρυσό δύο κουβέντες να πω. Ο χρυσός, όπως ξέρετε, είναι ένα σπουδαίο αποθεματικό για κάθε χώρα σε συνθήκες κρίσεως. Όπως είναι τώρα, όπως περνάει τώρα η παγκόσμια οικονομία, τα νομίσματα χάνουν την αξία τους, ο χρυσός ανεβαίνει. Εμείς όταν η οικονομία και ο χρυσός ήταν στα τάρταρα το 2003, κάποιος Έλληνας Πρωθυπουργός πούλησε είκοσι τόνους χρυσό και τώρα μπορεί να μας πει ο κ. Θεοχάρης πού βρίσκεται το ελληνικός χρυσός, πόσο χρυσό διαθέτει η χώρα;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Παπαδόπουλε, ολοκληρώστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τελειώνω, κυρία Πρόεδρε και σας ευχαριστώ για την ανοχή σας.

Ήθελα να πω και κάτι τελευταίο. Από τις είκοσι επτά χώρες της Ευρωπαϊκής Ένωσης ο Έλληνας βρίσκεται στην προτελευταία θέση. Ακολουθεί η Βουλγαρία σε αγοραστική δύναμη. Πού οφείλεται αυτό; Στο ότι ακολουθείται μια πολιτική που κοινωνικοποιεί τις ζημιές. Δηλαδή τις ζημίες από όλα τις πληρώνει ο φουκαράς ο λαός. Έτσι, τα χρέη και οι τόκοι αυξάνονται. Πώς αντιμετωπίζεται αυτό; Δανείζεται η χώρα, αυξάνονται τα δάνεια, ενώ στη συνέχεια αυξάνονται οδυνηρά οι φόροι και μειώνονται οι μισθοί και οι συντάξεις, με αποτέλεσμα ο Έλληνας πολίτης να φτάνει σε απόγνωση. Και όλα αυτά με τη συναίνεση και το άγρυπνο βλέμμα της Τράπεζας της Ελλάδος. Το «Ελλάδος» βάλτε το με κεφαλαία γράμματα, με πολλά θαυμαστικά και με άλλα τόσα ερωτηματικά.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κυρία Πρόεδρε.

Κύριε συνάδελφε, μου αρέσει που μου είπατε ότι δεν πρέπει να σας κατηγορήσω για θεωρίες συνωμοσίας. Έχετε όλα τα δείγματα των θεωριών συνωμοσίας. Θέσατε όλα τα θέματα, όπως την ακρίβεια και την αγοραστική δύναμη, ρίχνοντάς τα όλα στην Τράπεζα της Ελλάδος. Αραδιάζετε μια σειρά από ερωτήματα χωρίς να έχει καμμία σχέση το ένα με το άλλο και αφήνετε νεφελωδώς να αιωρείται ότι επειδή δεν ξέρουμε, τάχα μου, τους μετόχους της Τράπεζας της Ελλάδος, όπως δεν ξέρουμε και τον κάθε μικρομέτοχο της κάθε εισηγμένης εταιρείας, αυτό είναι δείγμα ότι η νομισματική μας πολιτική, η ακρίβεια και η διαφορά των spread μεταξύ καταθέσεων και χορηγήσεων και ούτω καθεξής, όλα αυτά προέρχονται από όλα αυτά τα ερωτήματα τα οποία εσείς θέτετε.

Επαναλαμβάνω, τα πράγματα είναι πάρα πολύ απλά και πρέπει να τα βάλουμε στη σωστή τους βάση. Πρώτον, η συζήτηση -και ας το ξεκαθαρίσουμε- περί της ανεξαρτησίας είναι μια συζήτηση μεταξύ του Τζον Μέιτζορ στη Μεγάλη Βρετανία και του Τόνι Μπλερ. Είναι μια συζήτηση που έγινε πριν από είκοσι χρόνια και λύθηκε. Ειδικά στη δική μας περίπτωση, σε μια χώρα η οποία έχει πληρώσει τη δυνατότητα των πολιτικών και των κυβερνήσεων να χρησιμοποιούν το Νομισματοκοπείο ως πρέσα για να μπορούν να χρηματοδοτούν αλόγιστη πολιτική, θα έπρεπε να είμαστε διπλά και τριπλά φειδωλοί στο να ζητάμε να ξαναγυρίσουμε σε αυτού του είδους τις πολιτικές, ειδικά όταν έχουμε ζήσει το 2015. Διότι το 2015 ήμασταν εδώ σε αυτό το Κοινοβούλιο και η Τράπεζα της Ελλάδος μέσω της ανεξαρτησίας της κατάφερε να βάλει ένα ανάχωμα στα όποια σχέδια τότε, τα οποία και εγώ ίδιος κατήγγειλα για επιστροφή στη δραχμή. Ήμασταν εδώ και ζήσαμε αυτές τις μέρες και τις μέρες του δημοψηφίσματος, όπως και τον κ. Βαρουφάκη να σχεδιάζει, όπως ο ίδιος έχει παραδεχθεί, παράλληλα νομίσματα ή τα «ντου» στο Νομισματοκοπείο του κ. Λαφαζάνη. Και αν δεν είχαμε ανεξάρτητη Τράπεζα της Ελλάδος και τον Γιάννη Στουρνάρα Διοικητή, τότε με αυτή τη λογική κι εσείς κι εγώ δεν θα ήμασταν εδώ σήμερα σε αυτό το Κοινοβούλιο.

Συνεπώς, χρειάζεται πολλή προσοχή σε όλα αυτά τα οποία μας αραδιάσατε σήμερα εδώ πέρα. Η Τράπεζα της Ελλάδος μπορείτε να μας πείτε ότι είναι φεουδαρχικός θεσμός; Κατ’ αρχάς οι κεντρικές τράπεζες είναι ένας θεσμός ο οποίος ξεκίνησε στα τέλη του 19ου αιώνα και στις αρχές του 20ού. Άρα, είναι ανιστόρητο να τον χαρακτηρίζετε ως έναν φεουδαρχικό θεσμό. Και μας λέτε ή βάζετε υποψίες για τη διαδικασία επιλογής των διοικητών;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ο Γιάννης Στουρνάρας, ένας πρώην Υπουργός Οικονομικών και ο κ. Προβόπουλος είναι εκπρόσωποι κάποιων ξένων κατακτητών ή κάποιων ξένων δυνάμεων; Από πού κι ως πού έχουν προκύψει όλα αυτά; Λίγη πολιτική σοβαρότητα δεν βλάπτει.

Αυτά τα θέματα, τα θέματα της εποπτείας των τραπεζών και της νομισματικής πολιτικής, δεν είναι θέματα με τα οποία μπορούμε να παίζουμε. Γι’ αυτό πρέπει να είμαστε διπλά και τριπλά προσεκτικοί. Η Τράπεζα της Ελλάδος ασκεί την εποπτεία της με τον τρόπο που μπορεί τεχνοκρατικά να την ασκήσει και η Κυβέρνηση δίνει δυνατότητες στους καταθέτες να μπορούν να αξιοποιήσουν χωρίς φόρο, για παράδειγμα, τα χρήματα σε έντοκα ή γραμμάτια ή ομόλογα του ελληνικού δημοσίου, ώστε με την ένταση του ανταγωνισμού να μπορέσουν να λυθούν τα θέματα στα οποία αναφέρεστε. Δεν έχουν καμμία σχέση με την ανεξαρτησία της Τράπεζας της Ελλάδος και καμμία σχέση με το αν η Τράπεζα της Ελλάδος είναι ένας θεσμός ο οποίος βοηθάει την ελληνική οικονομία ή όχι και με όλα αυτά τα οποία λέτε.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, σας παρακαλώ, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Και κλείνω, κυρία Πρόεδρε, με μία λέξη.

Και στην ετήσια έκθεση και στις ανακοινώσεις, ως υποχρεούται από τον νόμο, η Τράπεζα της Ελλάδος μας αποδεικνύει πως οι μόνοι μέτοχοι που περνούν το 5% είναι το ελληνικό δημόσιο με περίπου 9% και ο e-ΕΦΚΑ με περίπου 12,5 %. Αυτό σημαίνει ότι 21,5% είναι οι μόνοι μέτοχοι που περνάνε το 5% και είναι το ελληνικό δημόσιο. Από εκεί και πέρα, υπάρχουν μόνο μικρομέτοχοι και μικρομέτοχοι οι οποίοι δεν επηρεάζουν σε τίποτα όλα αυτά για τα οποία μας μιλήσατε σήμερα.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε τον κ. Θεοχάρη.

Ακολουθεί η δέκατη τρίτη με αριθμό 920/4-4-2024 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας. «ΠΑΣΟΚ - Κίνημα Αλλαγής» κ. Γεώργιου Νικητιάδη προς τον Υπουργό Εθνικής Οικονομίας και Οικονομικών με θέμα: «Η επιλεκτική επαναφορά των μειωμένων συντελεστών του ΦΠΑ σε πέντε μόνο νησιά του ανατολικού Αιγαίου πλήττει καίρια και άμεσα την οικονομία της Καλύμνου. Απαιτείται επαναξιολόγηση του μέτρου».

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κυρία Πρόεδρε.

Κύριε Υπουργέ, σας άκουσα αρκετά ζωηρό στην προηγούμενη απάντηση. Ελπίζω, λοιπόν, να δείξετε την ίδια ζωηράδα, αλλά με θετικό πνεύμα, στην ερώτηση που θέτω εγώ.

Η Κυβέρνησή σας ακολουθεί το δόγμα «ο σκοπός αγιάζει τα μέσα», μία μακιαβελική πολιτική. Και το λέω όσον αφορά τη συγκεκριμένη περίπτωση, γιατί αποφασίστηκε ότι πρέπει να δημιουργηθούν δύο κέντρα υποδοχής μεταναστών στη Δωδεκάνησο, λόγω της μεταναστευτικής κρίσης. Όλα αυτά είναι αντιληπτά ως έναν βαθμό. Ουδείς, όμως, όταν αποφάσιζε να εγκαταστήσει κέντρα υποδοχής μεταναστών στην Κω, τον τρίτο τουριστικό προορισμό της χώρας, όπως και στη Λέρο, επίσης σημαντικό τουριστικό προορισμό, δεν έκανε τον κόπο να κάνει μια στοιχειώδη μελέτη για να δει ανάμεσα σε αυτά τα νησιά μήπως βρίσκεται κάποιο άλλο εξίσου σημαντικό νησί που μπήκε στην ουσία ανάμεσα σε συμπληγάδες πέτρες. Διότι με μειωμένο ΦΠΑ από τη μία πλευρά και με μειωμένο ΦΠΑ από την άλλη για δεκαπέντε λεπτά απόσταση με το ταχύπλοο για τους επιβάτες και για σαράντα λεπτά για τα μεγάλα πλοία που μεταφέρουν φορτηγά, θα συνέθλιβαν την τοπική οικονομία. Δεν νομίζω ότι ασχολήθηκε κανένας με αυτό το θέμα. Ο σκοπός ήταν να καμφθούν οι αντιδράσεις των κατοίκων της Κω και της Λέρου. Φέρατε, λοιπόν, μειωμένο συντελεστή ΦΠΑ και καλά κάνατε. Όμως, η μείωση θα έπρεπε να είναι μεγαλύτερη. Ωστόσο, δεν σκεφτήκατε πώς θα αντιμετωπίζατε την Κάλυμνο.

Κάθε μέρα, κύριε Υπουργέ, δύο μεγάλα σκάφη μεταφέρονται από την Κάλυμνο στην Κω και από την Κω στην Κάλυμνο μεταφέροντας μεγάλα πλοία που μεταφέρουν διαρκώς φορτηγά. Κάθε μέρα, επίσης, γίνονται τρία, τέσσερα δρομολόγια με ταχύπλοο μόλις ένα τέταρτο, είκοσι λεπτά για να μεταβεί ένας Καλύμνιος στην Κω και να πάει εκεί να αγοράσει τα προϊόντα. Και θα το κάνει. Από τη στιγμή που έχει μειωμένο συντελεστή ΦΠΑ, αν είναι να κάνει τα ψώνια του για δεκαπέντε μέρες, θα πάει στην Κω να τα κάνει. Στην ουσία αυτό σημαίνει ότι μαραζώνει η τοπική αγορά. Και μαραζώνει η τοπική αγορά σε ένα νησί όπου, δυστυχώς, συνεχίζεται η μετανάστευση ακόμα και σήμερα, σε ένα νησί που δεν έχει αναπτυχθεί με επενδύσεις, σε ένα νησί που θα έπρεπε να του δοθούν κίνητρα, γιατί δεν μιλάμε για δύο, τρεις χιλιάδες κατοίκους, αλλά για δεκαεπτάμισι χιλιάδες μόνιμους κατοίκους.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τα ερωτήματα που τίθενται, λοιπόν, είναι δύο: Πρώτον, έχετε δει καθόλου το πρόβλημα που έχει δημιουργηθεί στην Κάλυμνο; Προτίθεστε να λάβετε κάποια μέτρα, όπως να μειώσετε και εκεί τον συντελεστή ΦΠΑ ή να πάρετε κάποια άλλα μέτρα φοροαπαλλαγών, έτσι ώστε να αντέξει η τοπική οικονομία;.

Δεύτερον, επανεξετάζετε συνολικά το ζήτημα με τα νησιά μας και το μεταφορικό ισοδύναμο που, δυστυχώς, δεν ανταποκρίνεται στις πραγματικές ανάγκες του κόσμου, έτσι ώστε να επανέλθουν οι μειωμένοι συντελεστές ΦΠΑ στα νησιά του Αιγαίου;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ και πάλι, κυρία Πρόεδρε.

Κύριε Νικητιάδη, αναφέρεστε σε ένα θέμα το οποίο είναι προφανές ότι είναι αρκετά πολύπλοκο. Ξέρετε πολύ καλά ότι η χώρα μας εντάχθηκε στο καθεστώς του ΦΠΑ, σε έναν φόρο -και το λέω κυρίως για να καταλάβει κόσμος, εσείς ξέρετε τα θέματα αυτά- ο οποίος κατά 80% με 90% είναι απολύτως καθορισμένος από τις ευρωπαϊκές συνθήκες και τις οδηγίες.

Από εκεί και πέρα, υπάρχει ένα περιθώριο κυβερνητικών επιλογών σε τοπικό επίπεδο, ανά κράτος-μέλος. Έτσι, είχε η χώρα μας τη δυνατότητα της εξαίρεσης της μείωσης του ΦΠΑ για τους νησιωτικούς προορισμούς με 30%.

Κατά τη διάρκεια της κρίσης, ξέρετε πολύ καλά ότι ανάμεσα στις διάφορες επιλογές που ήταν μέσα στο τρίτο και αχρείαστο μνημόνιο, το οποίο επέβαλε ο ΣΥΡΙΖΑ στη χώρα το 2015, με τις λανθασμένες επιλογές και την ανερμάτιστη πολιτική του εκείνη την εποχή, ουσιαστικά απεμπόλησε και το δικαίωμα του 30% για τα νησιά μέσα από μία πολύ συγκεκριμένη διαδικασία.

Η Κυβέρνησή μας πάλεψε σε κρίσιμες και δύσκολες συνθήκες με την Ευρωπαϊκή Ένωση, ώστε να μπορέσει να το επαναφέρει, κάτω από πολύ συγκεκριμένη δικαιολογημένη βεβαίως βάση. Γιατί, υπό άλλες συνθήκες, δεν θα είχαμε καμμία δυνατότητα να έχουμε διαφοροποίηση των συντελεστών του ΦΠΑ. Παλέψαμε, λοιπόν, κάτω από πολύ συγκεκριμένες συνθήκες και επαναφέραμε με δικαιολογητική βάση το κόστος που έχει προκαλέσει το μεταναστευτικό σε αυτά τα πέντε νησιά, είτε από την πλευρά του κόστους της διαχείρισης των ανθρώπων, των κέντρων ταυτοποίησης και των υπολοίπων μονάδων που φτιάχτηκαν σε αυτά τα νησιά είτε από την πλευρά της φήμης των νησιών. Και σας το λέω μετά λόγου γνώσεως.

Ξέρω ότι τα θέματα του τουρισμού τα γνωρίζετε πολύ καλά, μιας και είστε και τομεάρχης τουρισμού. Σας το λέω, λοιπόν, και εγώ ως πρώην Υπουργός Τουρισμού πως εκείνη τη δύσκολη περίοδο της πανδημίας εκπόνησα ειδικό πρόγραμμα, ύψους 2 εκατομμυρίων, σε συνεργασία και με χρηματοδότηση από το Υπουργείο Μεταναστευτικής Πολιτικής, ώστε να μπορέσουμε να ανακτήσουμε μέρος της χαμένης φήμης των νησιών αυτών ως τουριστικών προορισμών, με πρώτη βέβαια την Κω, που είναι μία από τις τουριστικές ναυαρχίδες και το ξέρετε καλύτερα από εμένα. Παλέψαμε, για να μπορέσουμε να επαναφέρουμε σε κάποιον βαθμό -και θεωρώ ότι είχαμε επιτυχία σε αυτόν τον τομέα- τα νησιά αυτά στη σωστή τροχιά, από την άποψη της φήμης τους και του τουριστικού τους ρεύματος.

Από εκεί και πέρα, αυτή η δικαιολογητική βάση ήταν πάρα πολύ συγκεκριμένη. Η δυσκολία της διαπραγμάτευσης αποδεικνύεται από το γεγονός ότι ήμασταν υποχρεωμένοι κάθε έξι μήνες να επανεξετάζουμε την διατήρηση του καθεστώτος των πέντε νησιών. Καταλαβαίνετε ότι αυτό ήταν πάρα πολύ δύσκολο και σημαντικό. Έπρεπε να δούμε τι πληθυσμό είχαν, πόσους ανθρώπους είχαν, τι μετανάστευση είχαν και ούτω καθεξής, για να μπορούμε να αποδεικνύουμε την ανάγκη διατήρησης του ειδικού καθεστώτος.

Καταφέραμε το 2021 και με δεύτερη, πιο σκληρή, θα σας έλεγα, διαπραγμάτευση αλλά πλέον σε ένα καθεστώς αυξημένης αξιοπιστίας -γιατί η Κυβέρνηση Μητσοτάκη είχε υλοποιήσει αυτά που έλεγε και ως τέτοια αντιμετωπίστηκε το 2021- να πετύχουμε το δεύτερο και το πιο σημαντικό επίτευγμα, να διατηρήσουμε ουσιαστικά αυτό το μειωμένο καθεστώς για αυτά τα νησιά, που είχαν και έχουν ενδεχομένως ακόμα κάποιο αυξημένο κόστος διαχείρισης των μεταναστευτικών ροών.

Η δυνατότητα επέκτασής του περαιτέρω σε οποιοδήποτε άλλο νησί καταλαβαίνετε ότι είναι, θα έλεγα, αδύνατη. Σας το λέω, χωρίς περιστροφές και οτιδήποτε άλλο. Θέλω να είμαι ξεκάθαρος. Και είναι αδύνατη, διότι αναγνωρίζουμε και βλέπουμε ότι αυτό είναι ένα πολύ συγκεκριμένο ειδικό καθεστώς, ένα καθεστώς το οποίο προξενεί αυτές τις αδικίες, στις οποίες αναφερθήκατε και θα το πω, χωρίς περιστροφές, όπως ακριβώς είναι. Είναι αδικίες μεταξύ των νησιών, όταν κάποιο νησί έχει παραπάνω ΦΠΑ από κάποιο άλλο ή και κάποια περιοχή ηπειρωτική, για παράδειγμα, από κάποια άλλη. Προφανώς, αυτό προκαλεί ένα αίσθημα αδικίας. Από την άλλη μεριά, όμως, υπάρχουν πολύ συγκεκριμένοι λόγοι και πολύ στενά περιθώρια ενεργοποίησης αυτού του είδους των διαδικασιών. Και ο λόγος είναι, επειδή οι τοπικές κοινωνίες έχουν σηκώσει ένα μεγάλο βάρος, που είναι μεγαλύτερο και εν πάση περιπτώσει, σηκώνουν ένα εθνικό βάρος σε σχέση με την αντιμετώπιση των μεταναστευτικών ροών.

Αυτός είναι ο λόγος, λοιπόν, που έχουν επιλεγεί αυτά τα συγκεκριμένα νησιά, αναγνωρίζοντας τις δυσκολίες που μπορεί να επιφέρουν σε κατοίκους άλλων νησιών ή σε καταστήματα που βρίσκονται σε άλλα νησιά, τα οποία ενδεχομένως να έχουν πληγεί από αυτό το καθεστώς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ και πάλι, κύριε Πρόεδρε.

Κύριε Υπουργέ, δεν μου απαντήσατε, εάν υπάρχει κάποια σκέψη να ανατάξουμε τα τεράστια προβλήματα που προκλήθηκαν στην Κάλυμνο. Ακούω ότι έχετε δεσμεύσεις, παρά το γεγονός ότι εξ όσων γνωρίζω το 2025 οι απαγορεύσεις από την Ευρωπαϊκή Ένωση αίρονται. Δεν θα υπάρχουν ζητήματα πλέον, αλλά θα μπορεί κάθε χώρα να έχει μειωμένους συντελεστές ΦΠΑ, κατά την επιλογή της, σε απομακρυσμένες ορεινές και νησιωτικές περιοχές.

Το ’86 καταργήθηκε ο τότε φόρος κύκλου εργασιών, που δεν ίσχυε για τα Δωδεκάνησα, γιατί τα Δωδεκάνησα είναι η τελευταία περιοχή της χώρας που απελευθερώθηκε, που έγινε ξανά ελληνική, το 1947. Μέχρι τότε, εξακόσια χρόνια ήμασταν υπό ξένο ζυγό και όφειλε η πατρίδα να εγκύψει, να ακουμπήσει τα προβλήματα και να δώσει αυτές τις ελαφρύνσεις. Τότε, λοιπόν, που καταργήθηκε ο τότε φόρος κύκλου εργασιών, το ΠΑΣΟΚ καθιέρωσε για ολόκληρη τη Δωδεκάνησο τους μειωμένους συντελεστές ΦΠΑ κατά 30%.

Το 2015, ο ΣΥΡΙΖΑ ήρθε να τους επαναφέρει, να καταργήσει τελείως το καθεστώς των μειωμένων συντελεστών ΦΠΑ. Αναλάβατε εσείς το 2019 και συνεχίζετε την ίδια πολιτική και απλώς μειώνετε σε πέντε νησιά του Αιγαίου, δύο της Δωδεκανήσου, επειδή δημιουργούνται εκεί τα κέντρα φιλοξενίας μεταναστών.

Όμως, σας είπα και πριν, η Κάλυμνος έχει δεκαεπτά χιλιάδες πεντακόσιους μόνιμους κατοίκους. Δεν ξέρω, εάν το γνωρίζετε, αλλά είναι η πρώτη περιοχή που συμβάλλει αναλογικά σε σχέση με την υπόλοιπη χώρα στο δημογραφικό. Οι περισσότερες πολυμελείς οικογένειες είναι στην Κάλυμνο. Αυτοί οι άνθρωποι που ζουν με φτώχεια, ζουν με τεράστια προβλήματα, από τεράστια επίσης αγάπη για την πατρίδα, για την οικογένεια και για τα ιδανικά τους δεν δειλιάζουν να δημιουργήσουν μεγάλες οικογένειες.

Στην Κάλυμνο, την ίδια ώρα, υπάρχουν μόνιμα τριάντα χιλιάδες μετανάστες. Προσέξτε την έκφραση, τριάντα χιλιάδες μετανάστες που είναι μόνιμοι μετανάστες. Γιατί τους αποκαλώ έτσι; Γιατί έρχονται τρεις-τέσσερις φορές τον χρόνο στην Κάλυμνο. Λατρεύουν το νησί τους αυτοί οι άνθρωποι, απ’ όπου και αν βρίσκονται. Και βρίσκονται σε απομακρυσμένες περιοχές. Υπάρχουν τεράστιες κοινότητες Καλυμνίων στο Ντάργουιν της Αυστραλίας, στο Τάρπον Σπρινγκς στη Φλόριντα στην Αμερική, στη Γαλλία, μεγάλες κοινότητες ανθρώπων που λατρεύουν, που είναι ερωτευμένοι με το νησί τους και μπορεί να ταξιδεύουν άπειρες ώρες, για να έρθουν στο νησί τους, επαναλαμβάνω, τρεις και τέσσερις φορές τον χρόνο.

Η τουριστική ανάπτυξη στην Κάλυμνο δεν ακολούθησε τα βήματα της γειτονικής Κω, ούτε της Λέρου, που επίσης έχει αναπτυχθεί μερικώς τουριστικά. Το νησί χρειάζεται κάποια μέτρα και κίνητρα.

Επειδή έχετε διατελέσει και Υπουργός Τουρισμού, θα σας θυμίσω ότι η Κάλυμνος είναι η περιοχή με τις περισσότερες εναλλακτικές μορφές τουρισμού σε ολόκληρη την Ελλάδα και ίσως και στην Ευρώπη. Και εξηγώ γιατί.

Θρησκευτικός τουρισμός: Έχει τεράστιο θρησκευτικό τουρισμό. Αναρριχητικός τουρισμός: Τα καλύτερα αναρριχητικά πεδία στην Ελλάδα και ενδεχομένως μέσα στα τρία καλύτερα σε ολόκληρο τον κόσμο. Ιαματικός τουρισμός. Περιπατητικός τουρισμός: Δεν βρίσκεις σε άλλα μέρη τόσο εύκολα περιοχές για περιπατητικό τουρισμό. Καταδυτικός τουρισμός: Υπάρχουν καταδυτικά πάρκα, υπάρχει μια ιστορία με τη σπογγαλιεία.

Άρα, εκεί η πολιτεία, εσείς πρέπει να βρείτε τρόπους να ενισχύσετε, να δώσετε κίνητρα, έτσι ώστε να δημιουργηθούν επενδύσεις σε αυτές τις περιοχές, έτσι ώστε να μην φεύγουν οι άνθρωποι από αυτές τις περιοχές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξαναλέω και θα κλείσω με αυτό, πραγματικά οι Καλύμνιοι είναι ερωτευμένοι με την πατρίδα μας και ιδιαίτερα με το νησί τους. Θέλουν να έρχονται συχνά. Μην τραυματίζετε αυτό τον έρωτα, δώστε τους τα κίνητρα να επενδύσουν στην πατρίδα τους, να δώσουν χρήματα, να φέρουν χρήματα, γιατί, όπου βρεθούν σε ολόκληρο τον κόσμο, δημιουργούν και γίνονται μεγάλοι και δυστυχώς στην Κάλυμνο δεν καταφέρνουν να κάνουν κάτι σημαντικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε Νικητιάδη, είμαι σίγουρος, παρ’ όλη την ποιότητα της προτροπής σας, πως οι Καλύμνιοι απανταχού γης που αγαπάνε πραγματικά την πατρίδα τους, έχουν τις δυνατότητες και δεν είναι ο ΦΠΑ αυτός ο οποίος τους εμποδίζει να επενδύσουν και θα επιστρέψουν ή επιστρέφουν περιοδικά είτε πιο μόνιμα στην πατρίδα τους, την Κάλυμνο.

Προφανώς η Κυβέρνηση είναι ανοικτή σε όποιες προτάσεις μπορούν να ακουστούν είτε από τον δήμαρχο είτε από εσάς. Τελευταία το κόμμα σας δεν εξειδικεύεται στις προτάσεις, παρά μόνο στις κραυγές. Όμως εσείς έχετε μια ιστορία με την οποία προτείνετε συγκεκριμένα πράγματα. Οπότε με χαρά να ακούσουμε και να δούμε τι θεωρείτε ότι θα μπορούσε να λειτουργήσει.

Εγώ σας απάντησα και απέκλεισα τη δυνατότητα να επεκτείνουμε τους μειωμένους συντελεστές για τους συγκεκριμένους λόγους τους οποίους σας είπα. Αυτό όμως δεν σημαίνει ότι δεν μπορούμε να συζητήσουμε ή να δούμε ή να ακούσουμε ή να εξετάσουμε, εν πάση περιπτώσει, προτάσεις οι οποίες έρχονται είτε από την τοπική αυτοδιοίκηση είτε από την κοινωνία των πολιτών, από τα επιμελητήρια ή οτιδήποτε άλλο, είτε από άλλα πολιτικά κόμματα, όπως το δικό σας ή από εσάς.

Συνεπώς, εδώ είμαστε. Ο διάλογος αυτός μπορεί να υπάρχει και να είναι ανοικτός. Η Κυβέρνηση αυτή έχει παλέψει για να έχουμε αυτούς τους μειωμένους συντελεστές του ΦΠΑ. Απλώς για τους πολύ συγκεκριμένους λόγους που σας ανέφερα, δεν υπάρχει καμμία δυνατότητα επέκτασής τους σε άλλους γεωγραφικούς χώρους, διότι καταλαβαίνετε κιόλας ότι έτσι θα μπαίναμε και σε ένα άλλο γαϊτανάκι. Μόλις μπει η Κάλυμνος, μετά θα είναι το τρίτο νησί που θα είναι κοντά σε αυτά τα τρία και δημιουργείται ένα ντόμινο και τελικά θα πρέπει να μιλήσεις για όλη την επικράτεια ή αντίστοιχα θα μπορεί και κάποιος άλλος να πει: Και εμείς έχουμε μια άλλη συνθήκη, τη δίκαιη μετάβαση, το κλείσιμο των ορυχείων ή οτιδήποτε άλλο. Καταλαβαίνετε, δηλαδή, ότι κάθε φορά η επέκταση ανοίγει την πόρτα σε ζητήματα τα οποία δεν μπορούν να επιλυθούν με αυτόν τον τρόπο.

Η χώρα μας πρέπει να επικεντρωθεί αυτήν τη στιγμή στη σωστή δημοσιονομική σταθερότητα, στη σταθερότητα των δημόσιων εσόδων και με αυτό τον τρόπο να έχει τα έσοδα αυτά που θα επιτρέψουν και την άσκηση της πολιτικής της και τη δυνατότητα περαιτέρω μειώσεων των συντελεστών, αλλά οριζόντια για όλη τη χώρα μας είτε είναι ΦΠΑ είτε άλλος φόρος, ώστε να μπορέσουμε να βοηθήσουμε την αναπτυξιακή δυναμική όχι μόνο της Καλύμνου αλλά και κάθε περιοχής και κάθε γωνιάς της χώρας μας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Θεοχάρη.

Θα συνεχίσουμε με την δέκατη τέταρτη με αριθμό 931/5-4-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα «Εκτός εγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης (ΒΟΑΚ)». Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε Μαμουλάκη, έχετε τον λόγο για δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, όπως γνωρίζετε, τον Σεπτέμβρη του 2022 υπεγράφη η σύμβαση για το μικρότερο σε ανάπτυγμα σκέλους του ΒΟΑΚ, που δεν είναι άλλο από τον άξονα Νεάπολη - Άγιος Νικόλαος συνολικού αναπτύγματος δεκατεσσάρων χιλιομέτρων. Είναι μία σύμβαση, υπογραμμίζω, που υπεγράφη πριν από δεκαεπτά μήνες, δηλαδή έχει παρέλθει ενάμισι έτος. Το βάζω στη συνολική εικόνα. Το έργο ήταν προϋπολογισμού 126 εκατομμυρίων πλέον ΦΠΑ. Η διαδικασία προχώρησε σύμφωνα με το άρθρο 50 του ν.4412/2026. Είναι στοιχεία που τα γνωρίζουμε.

Υπάρχουν ορισμένα ερωτήματα και σε αυτά θα εστιάσω στην πρωτολογία μου. Ο ανάδοχος απεδέχθη ανεπιφύλακτα την ανάθεση και ανέλαβε την εκτέλεση των εργασιών σύμφωνα, μεταξύ άλλων, με τα εγκριθέντα τεύχη δημοπράτησης με τους όρους των οποίων έχει την υποχρέωση πλήρους συμμόρφωσης. Στην ειδική συγγραφή υποχρεώσεων υπάρχει το άρθρο 8, με το οποίο τίθεται συνολική προθεσμία τριάντα έξι εν συνόλω μηνών. Τονίζω ότι έχουν παρέλθει δεκαεπτά μήνες ήδη και το χρονοδιάγραμμα είναι τριάντα έξι μήνες. Όπως πολύ καλά γνωρίζετε υπάρχουν τρία αναπτύγματα: ωρίμανσης μελετών οι πρώτοι οκτώ μήνες, είκοσι μήνες οι χωματουργικές και προβλεπόμενες εργασίες και φυσικά τριάντα μήνες για την ολοκλήρωση των κατασκευών.

Τι έχει συμβεί εδώ; Το πρώτο σκέλος θα έπρεπε να λήξει στις 5 Μαΐου του 2023, 5 Μαΐου του 2024 -σε ένα μήνα δηλαδή- το δεύτερο και 5 Μάρτη του 2025 να ολοκληρωθεί το έργο και όπως ξέρετε στο έργο δεν έχει γίνει τίποτα. Και όχι μόνο αυτό, αλλά δεν έχουν συντελεστεί οι προβλεπόμενες κατά τον νόμο απαλλοτριώσεις για να ωριμάσει το έργο, οι μελέτες και ο μελετητής αναφέρουν ότι το έλλειμμα στη συντέλεση των απαλλοτριώσεων δυσχεραίνει το έργο, όπως αναφέρεται και στις αιτιολογικές εκθέσεις.

Και εδώ τώρα υπάρχει ένα πολύ κομβικό ζήτημα και θα μείνω στα της μελέτης. Το ερώτημα είναι το πρώτο και διακριτό, κύριε Ταχιάο, πού οφείλεται αυτή η εύλογη εννιάμηνη κατ’ αρχάς καθυστέρηση ολοκλήρωσης παράδοσης και έγκρισης των μελετών και το δεύτερο και εξίσου σημαντικό ζήτημα είναι αν η εν λόγω καθυστέρηση οφείλεται σε υπαιτιότητα του δημοσίου, η οποία ενδέχεται να εγείρει ζητήματα αξίωσης αποζημιώσεων από πλευράς αναδόχου. Έχει αιτηθεί, κύριε Υπουργέ, ο ανάδοχος αποζημίωση; Αν ναι, ποιο είναι το ύψος αυτής;

**ΠΡΟΔΡΕΥΩΝ (Βασίλειος Βιλιάρδος):** Σημαντικό το θέμα της αποζημίωσης.

Παρακαλώ πολύ, κύριε Υφυπουργέ, έχετε τον λόγο για την πρωτολογία σας για τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα ξεκινήσω την απάντηση από το δεύτερο μέρος. Όχι, δεν έχει αιτηθεί ο ανάδοχος καμμία αποζημίωση ούτε έχει αποδεχθεί το Υπουργείο ότι δικαιούται αποζημίωση για τους λόγους καθυστέρησης οι οποίοι υπάρχουν στην έκδοση των μελετών.

Επιτρέψτε μου να πω, όμως, ότι η εκτέλεση του ΒΟΑΚ ξέρετε πολύ καλά προφανώς λόγω εντοπιότητας ότι δεν είναι ένα εύκολο έργο, είναι ένα δύσκολο έργο, διότι αφορά τμήματα δύσκολα, τμήματα οδών τα οποία σε έναν πολύ μεγάλο βαθμό καταλαμβάνονται από κίνηση την τουριστική περίοδο και η τουριστική περίοδος δεν είναι δύο μήνες στην Κρήτη, είναι πολύ μεγαλύτερος χρόνος και γι’ αυτό είναι έργα τα οποία χρήζουν ιδιαίτερης προσοχής και χρήζουν ιδιαίτερης προσοχής στο σύνολό τους και τα υπόλοιπα τμήματα κυρίως επειδή έχουμε τις παρακάμψεις μεγάλων πόλεων, όπως είναι το Ηράκλειο και το Ρέθυμνο.

Το έργο ξέρετε πολύ καλά ότι εκτελείται από τρεις εργολαβίες. Επιλέξατε να κάνετε την ερώτησή σας για την μικρότερη εργολαβία, αυτή που εκτελείται ως κατ’ εξοχήν δημόσιο έργο με ανάδοχο την εταιρεία «ΑΚΤΩΡ», μια σύμβαση που όντως υπογράφτηκε το 2022 και η οποία χρηματοδοτείται από το Ταμείο Ανάκαμψης.

Καταλαβαίνετε, λοιπόν, ότι εάν εσείς ως Βουλευτής της Κρήτης επείγεσθε για το πέρας του έργου και εμείς επειγόμαστε, εκτός του ιδίου λόγου, γιατί μας ενδιαφέρει ιδιαίτερα να απορροφήσουμε τις χρηματοδοτήσεις από το ταμείο, κάτι που περιμένουμε ότι θα το επιτύχουμε, παρά το γεγονός ότι έχει σμικρυνθεί ο χρόνος.

Ποια είναι τα προβλήματα; Κατ’ αρχάς είπατε και μόνος σας ότι δεν είναι μια σύμβαση που κάποιος εκτελεί ένα έργο υπό τα καυδιανά δίκρανα μιας διοικητικής αρχής. Είναι μια σύμβαση που έχει χαρακτηριστικά αμοιβαιότητας. Ποιο είναι, λοιπόν, το αδύναμο σημείο; Προφανέστατα στις απαλλοτριώσεις. Ο λόγος για τον οποίον δεν έχει προχωρήσει η υλοποίηση του έργου είναι διότι όντως δημοπρατήθηκε -και ήταν σωστή αυτή η επιλογή της προηγούμενης πολιτικής ηγεσίας του Υπουργείου Υποδομών γιατί έπρεπε να δεσμεύσει τις πιστώσεις από το Ταμείο Ανάκαμψης- χωρίς να έχουν συντελεστεί οι απαλλοτριώσεις.

Στις απαλλοτριώσεις η πρακτική που ακολουθείται είναι ότι οι ιδιοκτησίες ταξινομούνται σε ομάδες των τριακοσίων ιδιοκτησιών. Έχουμε τέσσερις διαφορετικές απαλλοτριώσεις, δηλαδή τέσσερις διαφορετικές δίκες. Από αυτές οι τρεις έχουν γίνει. Η μία είναι μια δίκη η οποία έγινε πρόσφατα, έχει πληρωθεί, έχουν κατατεθεί τα λεφτά στο Ταμείο Παρακαταθηκών και Δανείων και αυτό γιατί έχει βγει το σχετικό ΦΕΚ άρα μπορεί αμέσως να προχωρήσει εκεί η διάνοιξη του εργοταξίου. Οι άλλες δύο έχουν πληρωθεί, αλλά περιμένουμε την έκδοση του σχετικού ΦΕΚ.

Υπάρχει όμως ένα θέμα. Ποιο είναι το θέμα; Το θέμα είναι ότι οι συγκεκριμένες ομάδες πυροδοτούν το κλίμα σχετικά με τις απαλλοτριώσεις στην Κρήτη. Αυτό δεν μπορεί να το αγνοήσει κανένας. Και βλέπουμε τι έχουν κάνει. Έχουν κατ’ επανάληψη και κατά παράβαση των προβλέψεων του άρθρου 7Α αναβάλλει δίκες και χρειάζεται να υπάρξει παρέμβαση για να μπορέσει να ακολουθηθεί η χρονική διάσταση την οποία εισάγει το άρθρο 7Α. Ξέρουμε ότι γίνονται συγκεκριμένες αποχές σε δίκες ενδιαφέροντος δημοσίου στην Κρήτη ακριβώς προκαλούμενες από δικηγόρους για να μην προχωρήσουν οι συγκεκριμένες απαλλοτριώσεις, οι οποίοι πηγαίνουν εκεί, φορτώνουν τους ενδιαφερόμενους, αυτούς οι οποίοι επηρεάζονται από τις απαλλοτριώσεις με υποσχέσεις και φυσικά διαπιστώνουμε ότι υπάρχει στο σημείο αυτό μια προσπάθεια κωλυσιεργίας η οποία είναι σίγουρα κατευθυνόμενη.

Εγώ θα ήθελα να παρακαλέσω όλα τα πολιτικά κόμματα -ξέρω ότι έχουν επιρροές στην Κρήτη- να διευκολύνουν αυτή την κατάσταση. Δεν είναι δυνατόν ο ΒΟΑΚ, όταν στο μικρότερό του τμήμα εκτελείται υπό αυτές τις συνθήκες, να προχωρήσει σε πολύ πιο δύσκολες εργολαβίες, όπως είναι αυτή του ΣΔΙΤ και όπως είναι η άλλη εργολαβία της παραχώρησης για την οποία, ειρήσθω εν παρόδω, όπως γνωρίζετε, πριν από λίγες ημέρες ανακοινώσαμε τον προσωρινό ανάδοχο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο για τρία λεπτά. Δικαστικό το θέμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Ταχιάο, κατ’ αρχάς, αναφέρετε το ζήτημα των απαλλοτριώσεων. Έχετε την ευθύνη ως Νέα Δημοκρατία της Κυβέρνησης αυτού του τόπου από το 2019. Η αβελτηρία, οι κωλυσιεργίες της προηγούμενης διοικήσεως του Υπουργείου και θα επιτρέψω τον όρο από τον ανεκδιήγητο Υπουργό κ. Καραμανλή, ο οποίος με περίσσια οίηση και αλαζονεία και ειρωνεία στη θέση που βρίσκεστε ήταν τα προηγούμενα τέσσερα χρόνια και αποποιείτο των ευθυνών του και καθυστερούσε, κλωτσούσε κοινώς το τενεκεδάκι παρακάτω και τις συνέπειες τις βιώνουμε τώρα στο νησί και κυρίως στο επίπεδο του έργου.

Σας λέω απλά το εξής, ότι για το κομμάτι δεκατεσσάρων χιλιομέτρων που είναι το Νεάπολη-Άγιος Νικόλαος ήρθατε το 2019, ενώ υπήρχαν τεύχη δημοπράτησης, εντάξατε ένα τμήμα καινούργιο, υπερδιπλασιάσατε τον διαγωνισμό και εν τέλει, η ανάδοχος εταιρεία «ΑΚΤΩΡ» πήρε το έργο με μονοψήφια έκπτωση, καινοφανές και τα ελληνικά τεχνικά δρώμενα τέτοιας εμβέλειας έργου.

Το δε κόστος του έργου είναι 10 εκατομμύρια ευρώ το τρέχον χιλιόμετρο. Ξέρετε τι σημαίνει αυτό, κύριε Ταχιάο; Είναι ο ακριβότερος δρόμος στην Ευρώπη και ίσως στον κόσμο. Και παρ’ όλα αυτά, παρ’ όλο που το έργο αυτό έχει συμβασιοποιηθεί από το 2022 και έχουν παρέλθει σχεδόν δύο χρόνια, δεν έχει προχωρήσει το παραμικρό.

Οι κάτοικοι που λέτε που έχουν τα ζητήματά τους -μου θυμίζει η περίπτωση Fly Over, θα το πούμε παρακάτω- λένε ότι με το επιταχυνόμενο αυτό διατακτικό σκέλος του 7Α που ταπεινώνεται η αξία των περιουσιών τους, με ό,τι αυτό συνεπάγεται, έχετε ακέραια ευθύνη. Διότι αν είχατε προβλέψει από το 2019 την ορθή ωρίμανση του υποκειμένου, δηλαδή του δρόμου και του αναπτύγματος του τμήματος που θα έπρεπε να απαλλοτριωθεί, τώρα δεν θα είχαμε αυτά τα προβλήματα.

Προφανώς δεν έχετε εσείς την ευθύνη, είστε όμως ο καθολικός διάδοχος ενός Υπουργείου που έχει τεράστια πολιτική ευθύνη για την αβελτηρία που σημειώνεται στο ΒΟΑΚ και το ξέρετε πάρα πολύ καλά και από τεχνικής σκοπιάς, ελέω της συναδελφικότητας ως μηχανικός, αλλά και από πολιτικής σκοπιάς.

Και απορώ, κύριε Ταχιάο -καταλαβαίνω τη δύσκολη θέση στην οποία έχετε έρθει-, τουλάχιστον τώρα στο «και πέντε» γιατί δεν επιταχύνονται οι διαδικασίες, γιατί δεν πιέζετε ως προς αυτή την κατεύθυνση.

Κι επειδή αναφέρατε ζητήματα μη αξιώσεως του αναδόχου προς ώρας για τις αποζημιώσεις και λοιπές αξιώσεις που μπορεί να προέλθει, εδώ βλέπω τις αλλεπάλληλες παρατάσεις που εσείς έχετε δώσει ως Υπουργείο. Τι λένε οι αποφάσεις που εκδώσατε; Λένε ότι οι λόγοι καθυστέρησης εκτέλεσης εργασιών είναι αποκλειστικής ευθύνης και κυρίως υπαιτιότητας του δημοσίου. Αυτό αναφέρει το Υπουργείο Υποδομών. Ξέρετε τι σημαίνει αυτό για ένα καλά δομημένο νομικό επιτελείο μιας αναδόχου εταιρείας εμβελείας του αντισυμβαλλομένου;

Ξέρετε πάρα πολύ καλά τι σημαίνει, αλλά θα το δούμε στην πορεία. Εμείς το παρακολουθούμε εκ του σύνεγγυς. Το έργο θέλουμε να γίνει. Αλλά όταν πέντε χρόνια «ποιείτε τη νήσσαν» όσον αφορά το τεχνικό σκέλος και το ανάπτυγμα, οι απορίες μας δεν μπορεί να μην είναι εύλογες.

Και πάμε τώρα στο διά ταύτα, στην κατακλείδα της τοποθέτησης για το έργο αυτό. Σε σωρεία δελτίων Τύπου του Υπουργείου και προηγούμενης διοικήσεως και παρούσης αναφέρεται ότι η υλοποίηση του έργου ξεκινά, καθώς άμεσα θα στηθούν τα πρώτα εργοτάξια στο τμήμα Νεάπολη-Άγιος Νικόλαος, προσέξτε, φθινόπωρο του 2022 ότι θα ξεκινούσε. Αντιλαμβάνομαι ότι επικοινωνιακά έπρεπε να στηρίξετε τις δεσμεύσεις του Πρωθυπουργού που ήρθε στο εργοτάξιο Γενάρη του 2023 προεκλογικά και έλεγε ότι ξεκινάνε οι εργασίες κ.λπ.. Τι έχουμε τώρα; Έχουμε Απρίλιο του 2024 και δεν έχει παιχτεί πενιά.

Άρα ο σχεδιασμός και η εκτέλεση του έργου βρίσκονται πραγματικά σε ένα οριακό επίπεδο και αυτό που προβληματίζει είναι κυρίως ότι το χρονοδιάγραμμα είναι απόλυτα ασαφές, μετά τις παρατεταμένες εκδοθείσες παρατάσεις από την πλευρά σας.

Έχουμε, λοιπόν, και εκφράζουμε την αγωνία μας για την πορεία του έργου και πιστέψτε με οι Κρήτες που περιμένουν να τηρηθούν οι υποσχέσεις της άμεσης λειτουργικής αναβάθμισης και βελτίωσης και φυσικά εκσυγχρονισμού του συγκεκριμένου τμήματος, περιμένουν και δεσμεύσεις από τον Κρητικό Πρωθυπουργό ο οποίος ήλθε, ξέχασε να ξαναεπισκεφτεί το μέρος, περιμένουμε να δούμε επιτέλους την έναρξη των εργασιών.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Βάλατε και μουσικό υπόβαθρο πάντως, πενιά.

Παρακαλώ πολύ, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα μου επιτρέψετε να κάνω μία παρατήρηση. Έχετε ξεκινήσει ένα γαϊτανάκι στην Αντιπολίτευση. Και το κάνετε συνειδητά. Ειδικά, εσείς τώρα, οι οποίοι διολισθαίνετε στον λαϊκισμό, με χαρακτηριστικά κινηματικά διά του Προέδρου σας. Στην συγκεκριμένη περίπτωση φαίνεται ότι έχετε επιλέξει -αυτό είναι το γαϊτανάκι, το οποίο ξεκινήσατε- να στοχοποιείτε τον κ. Καραμανλή, συνέχεια, τον προηγούμενο Υπουργό Υποδομών και Μεταφορών.

Επιτρέψτε μου, να πω ότι αυτό ως πρακτική είναι πολύ φθηνή πρακτική. Είναι πάρα πολύ φθηνή πρακτική. Υπάρχουν επιλογές πολύ συγκεκριμένες. Με τη συγκεκριμένη επιλογή, πολύ ορθώς έδρασε ο κ. Καραμανλής. Διότι, ξέρετε πολύ καλά ότι η ωρίμανση ενός έργου, όπως ο ΒΟΑΚ, σε ένα νησί όπως η Κρήτη, δεν είναι μια απλή ιστορία. Ο ΒΟΑΚ συζητείται πάρα πολλά χρόνια. Είναι ένα έργο, το οποίο για να πάρει τα συγκεκριμένα χαρακτηριστικά, για να βρει τις συγκεκριμένες χρηματοδοτήσεις, χρειάστηκε να περάσει πολύς χρόνος.

Το να πούμε ότι ένα έργο ξεκινάει και ότι η ωρίμανσή του είναι μόνο μελέτες ή τεύχη δημοπράτησης ή οτιδήποτε άλλο, είναι μία πάρα πολύ απλοϊκή προσέγγιση, που εσείς ως μηχανικός, βεβαίως κατανοείτε ότι δεν ισχύει. Γιατί, δεν είστε μηχανικός, ο οποίος έχετε μείνει στο πτυχίο. Είστε μηχανικός πράξης και έχετε δουλέψει σε συγκεκριμένα έργα. Ξέρετε, πάρα πολύ καλά, ότι η ωρίμανση ενός έργου είναι μια περίπλοκη διαδικασία. Αυτή κύλησε όπως κύλησε και ο χρόνος οδήγησε σε αυτό το αποτέλεσμα.

Ο κ. Καραμανλής, λοιπόν -και η προηγούμενη κυβέρνηση- έκανε κάτι ορθό. Δέσμευσε πιστώσεις του Ταμείου Ανάκαμψης, για τις δύο από τις τρεις εργολαβίες του ΒΟΑΚ -γι’ αυτή εδώ και για το ΣΔΙΤ- και σας λέω ότι εμείς θα προλάβουμε.

Υπάρχει το θέμα, εάν θα εγερθούν θετικές μνείες, για τις καθυστερήσεις υπαιτιότητας του δημοσίου. Ναι, αλλά όχι για την έγκριση των μελετών. Εγώ περιμένω ότι θα έρθουν. Τα περιμένω. Δεν έχω καμμία αμφιβολία ότι αυτή είναι η πρακτική των εταιρειών. Ξέρετε ότι ακολουθείται σε όλα τα έργα, είτε υπάρχει είτε δεν υπάρχει κάποια προφανής διαφορά. Θα έρθουν αιτήματα, προφανώς, για θετικές ζημιές. Σας ξαναλέω ότι η μεγάλη καθυστέρηση είναι οι απαλλοτριώσεις.

Επαναλαμβάνω -για να ξαναγυρίσω λίγο σε αυτό, που σας είπα προηγουμένως για την ωρίμανση- εάν σήμερα δεν θεωρούμε ότι έχει ολοκληρωθεί το έργο της ωρίμανσης του ΒΟΑΚ με τη μορφή που αυτό έχει δημοπρατηθεί δεν το βοηθάμε. Όταν, λοιπόν, βλέπω εσάς και τον Πρόεδρό σας, κ. Κασσελάκη να πηγαίνετε έξω από το εργοτάξιο -αυτό που λέτε ότι ήταν κλειστό της συγκεκριμένης εργολαβίας- πριν από μία εβδομάδα και να στέκεστε εκεί και να λέτε για τις τιμές μονάδος, να λέτε ουσιαστικά τι δηλαδή; Να ρίχνετε λάδι στη φωτιά σε ανθρώπους οι οποίοι έχουν κάθε δικαίωμα να πηγαίνουν στα δικαστήρια και να ζητούν τις τιμές μονάδος που θέλουν, αλλά καλό είναι να μην παίζουμε εμείς με τις αξιώσεις τους. Προφανώς, άνθρωποι που κυβερνούν ή άνθρωποι που θέλουν να κυβερνήσουν δεν μπορούν να έχουν άποψη γι’ αυτά τα ζητήματα. Ας αφήσουμε τη δικαιοσύνη να κάνει τη δουλειά τους.

Και το χειρότερο, να τορπιλίζετε το μεγαλύτερο έργο του ΒΟΑΚ, αναφερόμενοι στα διόδια -διότι έγινε αναφορά στα διόδια από τον κ. Κασσελάκη- τα οποία, όπως ξέρετε, τοποθετούνται στο τμήμα της παραχώρησης. Αυτό νομίζω ότι δείχνει ότι πραγματικά η εκτέλεση του έργου του ΒΟΑΚ είναι ένα έργο που αν δεν υπονομευτεί έσωθεν, τότε θα είναι εφικτό. Εάν συνεχίσει όμως να το αντιμετωπίζει η πολιτική τάξη, πλην της Κυβέρνησης και σε ένα μεγάλο βαθμό οι ενδιαφερόμενοι από την τοπική κοινωνία και άλλοι, οι οποίοι πυροδοτούν τις αντιδράσεις με τον τρόπο με τον οποίο το αντιμετωπίζουν, τότε μπορεί να έχει πρόβλημα.

Εμείς θα κάνουμε ότι μπορούμε για να μην έχει πρόβλημα και για να εκτελεστεί στα χρονοδιαγράμματα τα οποία μας επιβάλλουν οι δικές μας υποχρεώσεις απέναντι στο Ταμείο Ανάκαμψης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την δέκατη έκτη με αριθμό 932/5-4-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσαράς και του νέου αεροδρομίου Καστελίου;».

Παρακαλώ πολύ, κύριε συνάδελφε έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ κύριε Πρόεδρε.

Με συγχωρείτε, είκοσι δεύτερα μόνο. Λαϊκισμός, κύριε Ταχιάου είναι να πηγαίνεις σε ένα έργο που ξέρεις ότι δεν θα ξεκινήσει, να υπόσχεσαι ότι θα ξεκινήσει και θα ολοκληρωθεί και να έχει περάσει ενάμισης χρόνος και να μην απολογείσαι. Λαϊκισμός, κύριε Ταχιάου, είναι να αναλαμβάνεις ένα έργο το οποίο από το 2019 να ειρωνεύεσαι την Αντιπολίτευση που το σχεδίασε, το δημοπράτησε στην πρώτη του φάση, να κλωτσάς το τενεκεδάκι παρακάτω, να χάνεται πολύτιμος χρόνος και να έρχεσαι τρία χρόνια μετά, να προσπαθείς να επισπεύσεις τις διαδικασίες. Και αναφέρομαι στον κ. Καραμανλή συγκεκριμένα.

Σ’ αυτόν εδώ τον χώρο, στον ναό της δημοκρατίας, οφείλουμε να λέμε τα πράγματα με το όνομά τους και όταν πιστεύουμε κάτι, τεκμηριωμένα να το καταθέτουμε. Και εν τέλει, λαϊκισμός -αν μη τι άλλο- είναι να κοροϊδεύεις έναν ολόκληρο κόσμο που περιμένει διακαώς αυτό το έργο και να περνούν οι μήνες και τα χρόνια και εν τέλει οι πράξεις -γιατί η επιτομή του λόγου μας είναι οι πράξεις μας- να μην εναρμονίζονται με τα λόγια σας.

Τώρα πάμε σ’ ένα κομβικό ζήτημα, σ’ ένα έργο το οποίο φέρει τη σφραγίδα της προ-προηγούμενης κυβέρνησης -του ΣΥΡΙΖΑ εννοώ- που δεν είναι άλλο από το Διεθνές Αεροδρόμιο στο Καστέλι, ένα έργο που συνεχίζεται από την παρούσα Κυβέρνηση και καλώς φυσικά συνεχίζεται, γιατί είναι ένα εμβληματικό έργο υπερτοπικής σημασίας που θα έχει μια δυνατότητα οιονεί χωρητικότητας και επισκεψιμότητας δεκαοκτώ εκατομμυρίων πολιτών, το δεύτερο τη τάξει αεροδρόμιο στη χώρα.

Είναι πολύ σημαντικό να προβλέπονται οι υποδομές συνδεσιμότητας με τη συγκεκριμένη σε κεντροβαρές σημείο χωροθέτηση του αεροδρομίου σε σχέση με το νησί, η συνδεσιμότητα με τα αστικά κέντρα και με περιοχές που έχουν έντονο αναπτυξιακό αποτύπωμα.

Μία εξ αυτών των περιοχών, κύριε Ταχιάο, είναι η Μεσαρά. Ξέρετε την περιοχή, ξέρετε το εξαγωγικό της προφίλ, τη δυνατότητα που υπάρχει και το έντονο τουριστικό αναπτυξιακό πρόσημο που έχει τα τελευταία χρόνια.

Τι έχει συμβεί τώρα εδώ; Παρ’ όλο που σε σύμβαση παραχώρησης υπάρχει υποχρέωση στην ανάδοχο εταιρεία να κατασκευάσει τις αρτηρίες που θα συνδέεται αφ’ ενός με τον ΒΟΑΚ στο βόρειο σκέλος, αλλά και αφ’ ετέρου με τον ΝΟΑΚ στο νότιο σκέλος, δεν υπάρχει πρόβλεψη για τη σύνδεση με την περιοχή της Μεσαράς. Πρακτικά ένας άνθρωπος, μόλις ολοκληρωθεί το αεροδρόμιο, καλώς εχόντων των πραγμάτων το 2027, θα πρέπει να πηγαίνει μέσω Ηρακλείου, δηλαδή μέσω Καΐρου στο αεροδρόμιο, εβδομήντα επτά χιλιόμετρα, διά της υποτείνουσας δηλαδή, ενώ υπάρχει η δυνατότητα να αναπτυχθεί κατά 30% ο άξονας.

Υπάρχουν οι μελέτες σε πολύ καλό στάδιο, στο 80% του συνολικού αναπτύγματος. Θέλει μια επιτάχυνση της ωρίμανσης για να μπορέσει τουλάχιστον να προχωρήσει μελετητικά, ώστε να μη βρεθούμε το 2027 με ολοκληρωμένο το αεροδρόμιο και να υπάρχει εξαιρετική δυσκολία και για τους επισκέπτες, αλλά και για τους πολίτες του νησιού, στη σύνδεσή τους με το Αεροδρόμιο Καστελίου και τη Μεσαρά.

Είναι απλή η συγκεκριμένη επίκαιρη ερώτηση, με ένα διακριτό ερώτημα αποτυπωμένο. Ποιο είναι αυτό; Ποιες είναι ουσιαστικά οι προβλέψεις σας γύρω από το ζήτημα αυτό; Σε τι ενέργειες προτίθεστε να προβείτε, εις τρόπον ώστε να αναβαθμιστεί η οδική σύνδεση της ευρύτερης περιοχής της Μεσαράς με το αεροδρόμιο Καστελίου;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε συνάδελφε, επειδή ξεκινήσατε με έναν ορισμό του λαϊκισμού, βέβαια αναφερόμενος στην προηγούμενη ερώτηση, η πορεία της ερώτησης που θέσατε τώρα μού δημιουργεί την εξής απορία: Ποιος είναι ο λαϊκισμός; Ο λαϊκισμός είναι να λες σήμερα για το έργο του Καστελίου «αυτό ήταν ένα δικό μας έργο», όταν εκείνη την εποχή εσείς προχωρήσατε στην ιδιωτικοποίηση των αεροδρομίων και έκλαιγε ο Υπουργός, ο καλός μου φίλος Χρήστος Σπίρτζης, την ώρα που υπέγραφε τη σχετική σύμβαση; Ποιος είναι ο λαϊκισμός; Ο λαϊκισμός είναι ότι έρχεστε σήμερα και λέτε «ήταν δικό μας έργο, εμείς κάναμε όλες τις προβλέψεις» και έρχεστε και ρωτάτε εμάς; Ουσιαστικά τι ρωτάτε; Γιατί προβλέφθηκε η σύνδεση με την περιοχή της Μεσαράς. Επιλέξτε τι σας βολεύει.

Λαϊκισμός ξέρετε τι είναι; Να πηγαίνετε πάντοτε μ’ αυτό που αρέσει στον λαό να ακούγεται, στον κατά περίπτωση πελάτη. Εγώ δεν σας παραπέμπω στις κουβέντες που ακούστηκαν προηγουμένως με αφορμή την Τράπεζα της Ελλάδος, όχι σ’ αυτό το επίπεδο, αλλά λαϊκισμός είναι να λες στον κόσμο αυτό που θέλει να ακούσει.

Κοιτάξτε: Το Υπουργείο Υποδομών και Μεταφορών έχει χαρακτηρίσει -και αυτό από την Κυβέρνηση, όπως αναφέρατε προηγουμένως και έγινε η δημοπρασία για το Καστέλι- ως έργο εθνικής σημασίας την κατασκευή του Αεροδρομίου του Καστελίου. Στο Αεροδρόμιο του Καστελίου η σύμβαση έχει κάποιες πολύ συγκεκριμένες δεσμεύσεις. Μία από τις πιο συγκεκριμένες δεσμεύσεις είναι ότι και οι όποιες επιπλέον συμβάσεις χρειαστεί να γίνουν, ουσιαστικά μπορούν να επεκταθούν μέχρι το ήμισυ του κατασκευαστικού αντικειμένου του έργου, όχι του συνόλου της παραχώρησης, όπως έχει συμβεί σε άλλες παραχωρήσεις.

Στο πλαίσιο, λοιπόν, αυτό εμείς τι κάνουμε; Εμείς σήμερα ερχόμαστε εδώ πέρα και συζητάμε πώς θα αναβαθμίσουμε την πρόσβαση στο Αεροδρόμιο του Καστελίου από τον ΒΟΑΚ, γιατί για να ξεπεράσουμε αυτή τη στιγμή το μεγάλο πρόβλημα το οποίο υπάρχει με τον αρχαιολογικό χώρο στον Πετριανό Λάκκο -αν αναφέρω σωστά το τοπωνύμιο- και τη γειτνίαση με το υδραγωγείο, καθώς και την ανάγκη στον χρόνο κατασκευής του αεροδρομίου να γίνεται μια τεράστια περιπορεία είκοσι πέντε χιλιομέτρων για να μπορέσει να εξυπηρετηθεί ο κόσμος, αν τελικά στη χαράδρα από την οποία προβλεπόταν αρχικά να περάσει ο δρόμος, καταλήξει να περάσει.

Αυτό από μόνο του είναι μια ιστορία η οποία κανένας υπολογίζει ότι θα στοιχίσει 100.000.000 ευρώ. Είναι επιπλέον λεφτά στο αεροδρόμιο. Ξέρετε ότι έχουμε επεκτείνει το αεροδρόμιο -αυτό είναι ένα έργο το οποίο ψηφίστηκε στη Βουλή- κατά πολλές χιλιάδες μέτρα και αυτή, επίσης, είναι μια αναβάθμιση του αεροδρομίου.

Προφανώς, υπάρχει και η σύνδεση της νότιας πλευράς -όπως γνωρίζετε- μέσω Αρκαλοχωρίου. Δεν έχει προβλεφθεί η σύνδεση με τη Μεσαρά στη συγκεκριμένη σύμβαση, ούτε μπορεί να προβλεφθεί γιατί επείγουν άλλα πράγματα. Επείγει -αν θέλετε- και η υδραυλική οχύρωση της περιοχής, τα υδραυλικά έργα τα οποία πρέπει να γίνουν για την αντιπλημμυρική προστασία της κοιλάδας του Αρκαλοχωρίου.

Είναι ευθύνη του Υπουργείου Υποδομών και Μεταφορών να το κάνει; Όχι. Η ευθύνη είναι της περιφέρειας. Είναι ένας περιφερειακός δρόμος και εάν η περιφέρεια θέλει να αναβαθμίσει αυτή τη σύνδεση, είναι λογικό, είναι δική της αρμοδιότητα αυτή τη στιγμή σε έναν περιφερειακό δρόμο να προχωρήσει στη μελέτη του, στη χάραξη, στη δημοπράτηση, στα πάντα.

Δεν είναι αρμοδιότητα του Υπουργείου Υποδομών ούτε είναι ένα έργο το οποίο έχει συμπεριληφθεί με οποιονδήποτε τρόπο στο αεροδρόμιο ή να συνδέεται με το αεροδρόμιο με κάποια προηγούμενη πρόβλεψη – προαίρεση ή οτιδήποτε άλλο, ώστε να πείτε ότι η Κυβέρνηση το εγκατέλειψε. Η απόφαση είναι στην Κρήτη. Μπορεί η περιφέρεια να προχωρήσει, κάλλιστα, αυτό το έργο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο για τρία λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Νομίζω ότι σε αυτό το σκέλος είναι ξεκάθαρη η οπτική την οποία έχουμε και σε αυτό, νομίζω, έχουμε κοινό παρονομαστή.

Προφανώς και η ευθύνη είναι της περιφέρειας. Έχει την πολιτική βούληση το Υπουργείο να συνδράμει οικονομικά, αλλά ενδεχομένως και επιπρόσθετα μελετητικά, για να τρέξει η διαδικασία; Διότι, όπως ξέρετε, οι περιφέρειες και οι τεχνικές υπηρεσίες του δεν είναι και οι πιο ενισχυμένες στελεχιακά. Θα έλεγα το αντίθετο, είναι αφυδατωμένες στελεχιακά.

Αλλά προσέξτε, κύριε Ταχιάο, το ερώτημά μου, προφανώς, είναι γιατί υπάρχουν πέντε χρόνια με αυτή την Κυβέρνηση στα ηνία του τόπου. Και επειδή έχω κάνει ερωτήσεις για τη σύνδεση της Μεσαράς και τη βοήθεια, τη συνεπικουρία, της Κυβέρνησης στην οικεία περιφερειακή αρχή, το ’21, το ’22, το ’23 -όχι με εσάς, προφανώς, αλλά με την προηγούμενη διοίκηση του Υπουργείου- και δεν είδαμε απάντηση, γι’ αυτόν τον λόγο επανερχόμαστε. Γιατί, όπως αντιλαμβάνεστε -είστε τεχνικός- όταν κατασκευάζεται ένα τόσο εμβληματικό έργο που φέρει τη σφραγίδα της κυβέρνησης ΣΥΡΙΖΑ και καλώς συνεχίζεται από την παρούσα Κυβέρνηση, είναι προφανές ότι πρέπει να προβλέψουμε.

Στη σύμβαση παραχώρησης υπάρχει σύνδεση με τον βόρειο άξονα -τον ΒΟΑΚ- και με τον νότιο άξονα -ΝΟΑΚ. Είπατε κάτι για το ζήτημα των ελληνορωμαϊκών υδατογεφυρών και υδραγωγείων. Να σας πω το εξής και το λέω, αν θέλετε, και λίγο ρητορικά: Μην τολμήσετε να επωμιστεί το ελληνικό δημόσιο και αυτή τη δαπάνη των 100.000.000 ευρώ. Η σύμβαση είναι ρητή και σαφής: Είναι υποχρέωση της αναδόχου εταιρείας, της «ΤΕΡΝΑ» εν προκειμένω, με την GMR. Αυτή η εταιρεία οφείλει να κατασκευάσει όπου κριθεί καταλληλότερη η όδευση.

Υπάρχει πρόβλημα; Βεβαίως και υπάρχει πρόβλημα. Ποιος θα το επωμιστεί; Η εταιρεία. Να σας θυμίσω ότι με ένα άρθρο σε ένα άσχετο νομοσχέδιο επιβαρύνθηκαν οι Έλληνες φορολογούμενοι με παραπάνω από 100.000.000 ευρώ. Γιατί; Για να αναπτυχθεί ακόμα περισσότερο το Αεροδρόμιο. Παρ’ όλο το μεγάλο κόστος και νομοθετικά με τρόπο όχι τόσο ορθό, περνάει ένα τέτοιο άρθρο σε ένα άσχετο νομοσχέδιο, του Υπουργείου Υγείας, αν δεν κάνω λάθος. Αυτό με παραξενεύει.

Όμως, προσέξτε: Αναπτύσσεται το αεροδρόμιο και η δόμησή του μεγαλώνει. Πάρα πολύ ωραία. Ποιο είναι το όφελος του ελληνικού δημοσίου γι’ αυτό; Μόνο η ανάδοχος εταιρεία θα κερδίσει από τη μεγαλύτερη επιφάνεια και δόμηση που θα έχει πλέον το αεροδρόμιο; Διότι εμείς πληρώσαμε, ενώ θα έπρεπε -κατά την άποψή μας- εξ ημισείας να επωμιστούν τους πόρους, τα 100.000.000 ευρώ. Η εταιρεία 50.000.000 και άλλα τόσα, περίπου, το ελληνικό δημόσιο -εννοώ με την ποσόστωση συμμετοχής. Δεν συνέβη αυτό. Τα πληρώσαμε όλα εμείς. Και ο γέγονε, γέγονε. Τουλάχιστον, στα κέρδη, τα οποία όλοι πιστεύουμε ότι θα υπάρχουν με την μεγάλη επισκεψιμότητα του αεροδρομίου, δεν θα έχει παραπάνω δυνατότητα και έρεισμα το ελληνικό δημόσιο;

Τονίζω, όμως, στα έργα οδοποιίας, επειδή υπάρχουν πολλές φήμες κάτω στην Κρήτη, ότι εσκεμμένα η εταιρεία έχει σταματήσει οποιαδήποτε εργασία στο συγκεκριμένο τμήμα, ώστε όταν θα φτάσουμε στο ‘27 να πιεστεί το ελληνικό δημόσιο, να μείνει μόνο αυτό το ανεκτέλεστο σκέλος και να έρθουμε πάλι εμείς, πάλι οι Έλληνες φορολογούμενοι, να πληρώσουν τα σπασμένα.

Όχι, κύριε Ταχιάο, αυτό δεν μπορεί να γίνει ανεκτό. Και το λέμε σήμερα, Απρίλιο του 2024. Ελπίζουμε η πολιτική ηγεσία να παίξει τον ρόλο που της αρμόζει, δηλαδή να επικυριαρχήσει, ως οφείλει, σε ένα τέτοιο κομβικής εμβελείας έργο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα, κλείνω.

Δεν θα διαφωνήσουμε στο ποιος έχει την ευθύνη. Ξαναλέω, προφανώς και είναι ένα έργο που έχει περιφερειακά χαρακτηριστικά. Δεν είναι μια αρτηρία. Αλλά δεν έχει να κάνει ούτε με τον ΟΑΚ ούτε με τον ΒΟΑΚ. Έχει να κάνει με το εκ δυσμάς σκέλος του αεροδρομίου. Η περιοχή της Μεσαράς είναι νότια δυτικά από το Ηράκλειο. Είναι μια άλλη, ευρύτερη περιοχή, με άλλα χαρακτηριστικά και άλλες συνδέσεις. Το Αρκαλοχώρι που αναφέρεται με τον ΟΑΚ η σύνδεση δεν είναι αρκετή. Αν δεν ολοκληρωθούν ο κόμβος στην Μάρθα, στα Πραιτώρια, στο Ασήμι, στις Γκαγκάλες και στους Αγίους Δέκα δεν μπορεί να προχωρήσει η διαδικασία. Γι’ αυτό το λέω.

Έχω ενημερωθεί ότι η περιφέρεια έχει ζητήσει από το Υπουργείο μια συνδρομή στο ζήτημα αυτό και ελπίζω να βρει ευήκοα ώτα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κοιτάξτε, δεν μπορώ να παρακολουθήσω τις φήμες οι οποίες υπάρχουν και τρέχουν αυτή τη στιγμή στην Κρήτη και αυτή τη συνωμοσιολογία. Δεν μπορώ. Είναι ξεκάθαρο για εμάς ότι οι όποιοι σχεδιασμοί και οι όποιες επιλογές αφορούν στο Καστέλι, καταλήγουν στο να παραδοθεί το συγκεκριμένο έργο στις 6 Φεβρουαρίου του 2027, όπως προβλέπει η σύμβαση. Θυμάμαι την ημερομηνία, γιατί είναι τα γενέθλια του γιου μου. Δεν θα τη ξεχάσω. Είναι η μέρα που περιμένουμε ότι θα παραδοθεί το αεροδρόμιο. Εμείς θα εξαντλήσουμε όλες τις δυνατότητες ώστε πραγματικά το έργο να παραδοθεί τότε.

Δεν σας κρύβω ότι προφανώς ανησυχούμε από το γεγονός ότι ο δρόμος έχει βρει εμπόδια, τα όποια εμπόδια δεν τα θέτει η εταιρεία. Τα εμπόδια έρχονται και από την τοπική κοινωνία. Ξέρετε ότι και όλοι οι υποψήφιοι δήμαρχοι της περιοχής το ξέρετε πολύ καλά ότι και ο νυν δήμαρχος, ο κ. Κεγκέρογλου, ο οποίος εξελέγη στο Αρκαλοχώρι, ξέρετε ότι και η Περιφέρεια έχουν ζητήσει να δοθούν άλλες λύσεις εκεί, οι οποίες αφορούν τον σχεδιασμό. Αυτό θα πρέπει να το συζητήσουμε στην πορεία. Προφανώς δεν θα μείνει εκτός Βουλής. Όπως γνωρίζετε στη Βουλή ήρθε και η επέκταση του αεροδρομίου. Αν δεν κάνω λάθος το κόμμα σας δεν την καταψήφισε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** «Παρών».

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** «Παρών». Δεν την καταψήφισε, εν πάση περιπτώσει. Το «παρών» υπό μια έννοια -ξέρετε- πολύ καλά ότι προσμετράται σε θετική ψήφο ουσιαστικά. Αυτό είναι θέμα ερμηνείας. Ας το αφήσουμε στους δικηγόρους, μηχανικοί είμαστε.

Μην αμφιβάλλετε, λοιπόν, ότι οι δικές μας στοχεύσεις είναι το 2027 να λειτουργήσει το αεροδρόμιο.

Όσον αφορά τον δρόμο, εμείς έχουμε αποφασίσει να συνδράμουμε την Περιφέρεια Κρήτης σε ό,τι πραγματικά μπορούμε. Για παράδειγμα, για τον ΒΟΑΚ, για την ανάταξη γεφυρών που ξέρετε ότι είναι ένα πρόβλημα του λειτουργούντος ΒΟΑΚ, του υπάρχοντος ΒΟΑΚ, διαθέτουμε ένα κονδύλιο της τάξεως των 10 εκατομμυρίων ευρώ σύμφωνα με αίτημα του κ. Αρναουτάκη, για να μπορέσει η περιφέρεια να προχωρήσει για τον ΒΟΑΚ.

Αλλά λέω σε αυτή την Αίθουσα -και θέλω να γίνει καταλειπτό, δηλαδή με όποιον τρόπο και να το πεις, δεν είναι κατανοητό ή μάλλον δεν μπορεί κάποιος να το κάνει αντικείμενο της πρακτικής του, γιατί καταλαβαίνω και τις πιέσεις που υπάρχουν- ότι δεν είναι δυνατόν να κάνουμε τα άπειρα έργα τα οποία ζητάμε αυτή τη στιγμή να κάνουμε στην Ελλάδα. Τα έργα θέλουν έναν αρθρωτό τρόπο ανάπτυξης σχεδιασμού και ανάπτυξης και αναγκαστικά αυτόν πρέπει να ακολουθήσουμε. Οι πόροι δεν είναι ανεξάντλητοι. Ατελείωτες είναι μόνο οι απαιτήσεις. Αυτό δεν αφορά μόνο εσάς που είστε Βουλευτής της Αντιπολίτευσης. Αυτό -ξέρετε- δεν είναι ευνόητο ούτε για τους Βουλευτές της Συμπολίτευσης, ούτε για τους Βουλευτές της Νέας Δημοκρατίας. Οι πόροι δεν είναι άπειροι. Δεν υπάρχουν ατελείωτα λεφτά τα οποία μπορεί να διατίθενται για όσα έργα έχουμε, όχι μόνο στο μυαλό μας, ακόμη και για τα προφανή έργα. Πρέπει να κάνουμε συγκεκριμένες επιλογές.

Προηγουμένως απάντησα σε μια ερώτηση του Βουλευτή σας, του κ. Μεϊκόπουλου, ο οποίος μιλούσε για το Πήλιο. Προφανώς πρέπει να υπάρχουν πόροι για την Πολιτική Προστασία, για τις αποκαταστάσεις, πόροι για τις συντηρήσεις που σας είπα. Πρέπει το Πρόγραμμα Δημοσίων Επενδύσεων να έχει μια ανάσα για να μπορεί να τα αντιμετωπίσει όλα αυτά, για να αντιμετωπίζει το έκτακτο γεγονός.

Επιτρέψτε μου να πω ότι στη βάση αυτή, κατανοώ πάρα πολύ καλά ότι πρέπει να κάνουμε έναν σχεδιασμό για τη Μεσαρά. Ας ωριμάσει ένα έργο η περιφέρεια, ας το δούμε, ας δούμε γιατί μιλάμε, τι είναι αυτό που λέμε, ας δούμε αν μπορεί να μπει σε ένα χρηματοδοτικό εργαλείο, ας δούμε αν μπορούν να υπάρχουν πόροι του Προγράμματος Δημοσίων Επενδύσεων για να το υποστηρίξουμε και εδώ είμαστε. Αλλά να βγω στη Βουλή σήμερα ως αρμόδιος Υφυπουργός και να υποσχεθώ ότι έχουμε ένα έτοιμο έργο, δεν πρόκειται να το κάνω.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν συνεχίσουμε, να ανακοινώσω ότι δεν θα συζητηθεί λόγω κωλύματος του Βουλευτή η έβδομη με αριθμό 918/3-4-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών με θέμα: «Να αρθεί η αδικία σε βάρος των συνταξιούχων που συνέχισαν να εργάζονται, σε σχέση με τις αποδοχές που έλαβαν, μέρος των οποίων το ΓΛΚ ζητά ως αχρεωστήτως καταβληθείσες».

Δεν θα συζητηθεί η πέμπτη με αριθμό 924/4-4-2024 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς την Υπουργό Κοινωνικής Συνοχής και Οικογένειας με θέμα: «Σημαντικά υψηλός ο κίνδυνος φτώχειας στην Ελλάδα».

Δεν θα συζητηθεί λόγω αναρμοδιότητας η δέκατη με αριθμό 927/5-4-2024 επίκαιρη ερώτηση δεύτερου κύκλου της Βουλευτού Τρικάλων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μαρίνας Κοντοτόλη προς τον Υπουργό Επικρατείας με θέμα: «Να κηρυχθεί η 28η Φεβρουαρίου στα Τρίκαλα και σε όλη τη Θεσσαλία ως ημέρα τιμής και μνήμης των πενήντα επτά νεκρών συμπολιτών μας στο δυστύχημα των Τεμπών».

Δεν θα συζητηθούν κατόπιν συνεννόησης οι εξής:

Η δεύτερη με αριθμό 914/2-4-2024 επίκαιρη ερώτηση πρώτου κύκλου του Βουλευτή Χαλκιδικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Απόστολου Πάναπρος τον Υπουργό Υγείας με θέμα: «Επιχειρησιακή ετοιμότητα ΕΚΑΒ Χαλκιδικής».

Η τρίτη με αριθμό 937/8-4-2024 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Παρασκευής Δάγκα, προς τον Υπουργό Υγείας, με θέμα: «Για την αναστολή λειτουργίας της ειδικής μονάδας βραχυθεραπείας στο Γενικό Νοσοκομείο Αθηνών (ΓΝΑ) ΑΛΕΞΑΝΔΡΑ».

Η τέταρτη με αριθμό 921/4-4-2024 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου, προς τον Υπουργό Προστασίας του Πολίτη, με θέμα: «Οι γυναίκες καλύπτονται από το δόγμα του νόμου και της τάξης, ναι ή όχι;».

Η δεύτερη με αριθμό 917/2-4-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Κωνσταντίνας Γιαννακοπούλου προς τον Υπουργό Προστασίας του Πολίτη με θέμα: «Η κυβέρνηση δεν μπορεί να παρακολουθεί απλά να οξύνεται το φαινόμενο των γυναικοκτονιών, αρκούμενη σε αναποτελεσματικά και αποσπασματικά μέτρα».

Η τρίτη με αριθμό 938/8-4-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Να καλυφθούν οι υπερεπείγουσες ανάγκες σε αναισθησιολόγους στο Βενιζέλειο Γενικό Νοσοκομείου Ηρακλείου Κρήτης».

Η τέταρτη με αριθμό 930/5-4-2024 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η απουσία του βάσιμου λόγου απόλυσης απελευθερώνει την εργοδοτική αυθαιρεσία, με συνέπεια την απόλυση εργαζομένων εξαιτίας αποτυχημένων επιχειρησιακών σχεδίων».

Η πέμπτη με αριθμό 928/5-4-2024 επίκαιρη ερώτηση δεύτερου κύκλου του Βουλευτή Πιερίας της Κοινοβουλευτικής Ομάδας «Νίκη» κ. Κομνηνού Δελβερούδη προς τον Υπουργό Περιβάλλοντος και Ενέργειας με θέμα: «Πυροπροστασία ακινήτων εντός και πλησίον δασικών εκτάσεων με ατομική ευθύνη των πολιτών, ζητάει η Κυβέρνηση».

Η έκτη με αριθμό 913/2-4-2024 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Διονύσιου Καλαματιανούπρος τον Υπουργό Προστασίας του Πολίτημε θέμα: «Πότε θα ρυθμίσετε το νομοθετικό πλαίσιο για τις ναυτικές φωτοβολίδες που συνεχίζουν να αφαιρούν ζωές;»

Η όγδοη με αριθμό 940/8-4-2024 επίκαιρη ερώτηση δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξάπρος τον Υπουργό Κλιματικής Κρίσης και Πολιτικής Προστασίας με θέμα: «Να παρθούν άμεσα μέτρα αντιμετώπισης των προβλημάτων των πλημμυροπαθών των χωριών της Φαρκαδόνας και των Μεγάλων Καλυβίων του Νομού Τρικάλων».

Η ενδέκατη με αριθμό 919/3-4-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειαςμε θέμα: «Τεράστιες καθυστερήσεις στο αποχετευτικό δίκτυο της Ανατολικής Αττικής».

Η δωδέκατη με αριθμό 929/5-4-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Περιβάλλοντος και Ενέργειαςμε θέμα: «Μεγάλη καθυστέρηση στην παροχή οικονομικών κινήτρων για εσωτερικές συνδέσεις αποχέτευσης».

Η δέκατη πέμπτη με αριθμό 926/5-4-2024 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειαςμε θέμα: «Επιτακτική ανάγκη να δοθεί εύλογος χρόνος για την ομαλή υλοποίηση του προγράμματος «Εξοικονομώ 2021».

Η δέκατη έβδομη με αριθμό 941/8-4-2024 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υγείας με θέμα: «Ανεξήγητη μεταβολή τεχνικών προδιαγραφών για τη συμμετοχή εργαστηρίων στο πρόγραμμα εξετάσεων για διάγνωση καρκίνου του τραχήλου της μήτρας».

Η πρώτη με αριθμό 759/6-12-2023 αναφορά του κύκλου αναφορών και ερωτήσεων του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Υγείας με θέμα: «Άδικες κατηγορίες για διακόσιους γιατρούς του νοσοκομείου Αγρινίου».

Η δεύτερη με αριθμό 1184/14-2-2024 αναφορά του κύκλου αναφορών και ερωτήσεων του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Οδυσσέα Κωνσταντινόπουλουπρος τον Υπουργό Υγείαςμε θέμα: «Έλλειψη φαρμάκων ψυχιατρικών ασθενών».

Θα συνεχίσουμε τώρα με την τέταρτη με αριθμό 3197/153/14-2-2024 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Ν.Δ.: Η Άριστη στο σχεδιασμό που ευνοεί την ενεργοποίηση ρητρών αποζημιώσεων».

Παρακαλώ πολύ, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Ταχιάου, βλέπω και τον παριστάμενο εκ δεξιών σας Υπουργό, λόγω της εντοπιότητας εννοώ, γιατί είναι θέμα που αφορά τη βόρεια Ελλάδα, αφορά τη Μακεδονία μας, αφορά τη Θεσσαλονίκη και επειδή έχετε θητεύσει και αυτοδιοικητικά.

Κατ’ αρχάς, να κάνω ένα σχόλιο. Και τεχνικά και πολιτικά, νομίζω ήταν η επιτομή του ανορθολογικού σχεδιασμού. Πρόκειται για μία πόλη η οποία ξέρουμε ότι έχει ανάγκη από αρτηρίες και από ωρίμανση τέτοιων έργων, όπως είναι η υπερυψωμένη ημιπεριφερειακή αρτηρία, κοινώς αγγλιστί Fly Over, αλλά δυστυχώς ο τρόπος με τον οποίο εξελίχθηκε ή σχεδιάστηκε ή δεν σχεδιάστηκε ακριβώς από την πλευρά σας, δημιούργησε τεράστια προβλήματα στους πολίτες και απ’ ό,τι φαίνεται, σε λίγο και στους Έλληνες φορολογούμενους.

Εξηγούμαι. Σε ένα έργο τέτοιου χαρακτήρα που δρα επικουρικά, αφού πρώτα θα πρέπει να γίνει μεγάλη περιφερειακή αρτηρία, αφού πρώτα θα πρέπει να ενισχυθεί ο ΟΑΣΘ και να ολοκληρωθεί το μετρό εύρυθμα και τότε να έρθει αυτό το έργο, το ότι βάλαμε μπροστά την άμαξα από το άλογο δημιούργησε τα ζητήματα που έχουμε.

Ξέρετε, κατέθεσα αυτή την επίκαιρη ερώτηση λίγες εβδομάδες πριν έρθει, δυστυχώς, το Συμβούλιο της Επικρατείας να επιβεβαιώσει τους προβληματισμούς που είχαν αναπτυχθεί όχι μόνο από την τοπική κοινωνία, αλλά και από το ελληνικό Κοινοβούλιο, από την Αντιπολίτευση νομίζω, το τελευταίο διάστημα.

Προσέξτε, το Fly Over, το οποίο, όπως ξέρετε, έχει ξεκινήσει η διαδικασία του εδώ και έναν χρόνο πρακτικά, έχει ένα σοβαρό κόστος για το ελληνικό δημόσιο. Να πούμε την πραγματικότητα. Το κόστος του Fly Over, γιατί είναι ΣΔΙΤ με μεγάλο εξασφαλισμένο επιτοκιακό φόρτο, θα κόστιζε ή θα κοστίζει αν κατασκευαστεί, 478,27 εκατομμύρια ευρώ.

Μην υποτιμούμε καθόλου τις επιβαρύνσεις που σωρεύονται στο ελληνικό δημόσιο λόγω του ΣΔΙΤ, του χαρακτήρα του. Επελέγη αυτός ο τρόπος. Ας το κρίνουν οι πολίτες.

Τώρα 19-12-22 η σύμβαση σύμπραξης με τον ιδιωτικό φορέα σύμπραξης. Πολύ ωραία. Απρίλιος του 2023 προκαλούνται τέτοια τεράστια προβλήματα στην κυκλοφορία και αντίστοιχες αντιδράσεις από τους οδηγούς. Μάιος του 2023 επιστρέφετε για ανασύνταξη τη μελέτη διασφάλιση κυκλοφορίας. Τον ίδιο μήνα ο ιδιωτικός φορέας σύμπραξης αιτείται να γίνει δεκτή η μελέτη διασφάλισης κυκλοφορίας ως είχε. Οκτώβριος του 2023, με καθυστέρηση πέντε μηνών, ζητάτε επανυποβολή του αναθεωρημένου χρονοδιαγράμματος εργασιών και επικαιροποιημένη μελέτη διασφάλιση κυκλοφορίας. Νοέμβριος του 2023 υποβάλλονται όσα ζητήσατε.

Στο αναθεωρημένο χρονοδιάγραμμα εργασιών υπάρχει μετάθεση της ημερομηνίας έναρξης των εργασιών από τον Ιούνιο στον Νοέμβριο του 2023, μεταθέτοντας ισόχρονα όσες ημερομηνίες επηρεάζονται. Ζητάτε επιβεβαίωση από τον ιδιωτικό φορέα σύμπραξης ως προς το ότι δεν θα αξιώσει αποζημίωση. Μία επιβεβαίωση, όμως, κύριε Ταχιάου, που δεν παρασχέθηκε. Γιατί; Γιατί όπως αναφέρει ο ιδιωτικός φορέας η σχετική καθυστέρηση εμπίπτει στην αποκλειστική ευθύνη της αναθέτουσα αρχής. Και μαντέψτε ποια είναι η αναθέτουσα αρχή.

Αυτό θυμίζει το πρώτο μου ερώτημα με τις οιονεί αξιώσεις. Αυτά ξέρετε ότι θα πληρωθούν από τους Έλληνες φορολογούμενους. Και χωρίς καμμία, μα καμμία διάθεση λαϊκισμού πρέπει να είμαστε, όμως, υπόλογοι σε οτιδήποτε, οι αποφάσεις μας έχουν κάποιες συνέπειες ή οι μη πράξεις μας.

Και δεν αναφέρομαι μόνο σε εσάς, αλλά σε αυτό το ζήτημα, σε αυτή την ερώτηση νομίζω ότι έχετε το μεγαλύτερο μέρος της ευθύνης αυτού του έργου και όπου έχει βρεθεί μέχρι τώρα, γιατί διασφαλίσατε ή σε λεκτικό τουλάχιστον επίπεδο δίδατε την αίσθηση στους Θεσσαλονικείς και στους επισκέπτες της πόλης ότι ήταν ένα έργο που θα τρέξει, θα έχει κάποια προβλήματα, κάποιες αρρυθμίες, αλλά θα προχωρήσει.

Εμείς επισημαίναμε τον κίνδυνο και νομίζω ότι τελικά ήταν τράπουλα πειραγμένη το όλο εγχείρημα του Fly Over. Γιατί; Γιατί υπάρχει δυσκολία εκ προοιμίου. Δεν ωρίμασε, δεν ενισχύθηκε ο ΟΑΣΘ, δεν ολοκληρώθηκε το μετρό, δεν ξεκίνησε, ενώ είχε περιβαλλοντικούς όρους η μεγάλη περιφερειακή αρτηρία και πήγαμε να κάνουμε ένα έργο βιτρίνας, το οποίο βεβαίως θα βοηθούσε επικουρικά και με μισό δισεκατομμύριο κόστος, αλλά εν πάση περιπτώσει με τον σχεδιασμό φαίνεται ότι δεν προχώρησε.

Έχουμε και τον ιδιωτικό φορέα να αξιώνει χρήματα!

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε.

Κλείνω την πρώτη μου τοποθέτηση με τα ερωτήματα.

Πώς ορίζεται ή περιγράφεται και πού οφείλεται η καθυστέρηση υπαιτιότητας της αναθέτουσας αρχής, δηλαδή του Υπουργείου Υποδομών και Μεταφορών, στην έναρξη εργασιών του έργου της αναβάθμισης της Ανατολικής Περιφερειακής Θεσσαλονίκης, του Fly Over;

Δεύτερον, πώς εξηγείτε την πεντάμηνη περίοδο, αυτό το νεκρό διάστημα, μεταξύ αφ’ ενός της αίτησης του ιδιωτικού φορέα για έγκριση μελέτης διασφάλισης, όπως αυτή έχει υποβληθεί σε απάντηση της απαίτησης της αναθέτουσας αρχής μέσω δύο διαδοχικών εγγράφων για επανυποβολή τόσο του χρονοδιαγράμματος όσο και της μελέτης κυκλοφορίας;

Τρίτον, με ποια πρόσθετη αιτιολόγηση έγινε αποδεκτή τον Φλεβάρη του 2024 η υπαιτιότητα του δημοσίου όταν τον Νοέμβριο του 2023 η αναθέτουσα αρχή ζητούσε επιβεβαίωση από τον ιδιωτικό φορέα; Ποιο είναι εν τέλει το ύψος της αποζημίωσης που έχει αιτηθεί ο ιδιωτικός φορέας, αν έχει αιτηθεί βέβαια και αν στο μεταξύ έχει οριστικοποιηθεί. Ποια αποζημίωση αποφάσισε να καταβάλει το ελληνικό δημόσιο ως απόρροια της καθυστέρησης της υπαιτιότητάς του;

Και κλείνω ζητώντας αυτό που ξέρετε, την αίτηση κατάθεσης εγγράφων. Για να μην κουράσω το Σώμα και καθυστερούμε, έχω ζητήσει συγκεκριμένα έγγραφα, συνολικά είναι δέκα τον αριθμό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ερώτηση πεντέμισι λεπτών να απαντηθεί σε τρία λεπτά αποκλείεται, το καταλαβαίνετε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Με καταλαβαίνετε, λοιπόν.

**ΠΡΟΕΔΡΕΥΩΝ (Βασίλειος Βιλιάρδος):** Καταλαβαίνουμε απόλυτα όλοι.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι τίποτα άλλο, αλλά έφυγε από τα δικά του τα νερά, της Κρήτης, και ήρθε στα δικά μου, στη Θεσσαλονίκη, οπότε ο πειρασμός είναι μεγάλος.

Κατ’ αρχάς να ξεκινήσω από το δεύτερο μέρος. Είναι εδώ τα έγγραφα. Φαντάζομαι ότι δεν σας ενοχλεί ότι είναι ένα στικάκι. Τα καταθέτω για να τα πάρετε.

(Στο σημείο αυτό ο Υφυπουργός Υποδομών και Μεταφορών κ. Νικόλαος Ταχιάος καταθέτει για τα Πρακτικά το προαναφερθέν USB-stick, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε λίγο στο Fly Over. Κοιτάξτε, κάνατε πολύ μεγάλη ανάλυση. Επιτρέψτε μου να πω ότι σε ό,τι αφορά τα ΣΔΙΤ, γιατί κάνατε μια κριτική στην αρχή για το γεγονός ότι το έργο γίνεται με ΣΔΙΤ, είμαι αυτός ο οποίος λέει από την πρώτη στιγμή που αναλάβαμε τα καθήκοντά μας, και τελευταία το είπα προχθές, την Παρασκευή, στους Δελφούς, ότι τα ΣΔΙΤ είναι ένα εργαλείο πεπερασμένο. Διότι προφανώς είναι κατά τι ακριβότερα-θα σας εξηγήσω γιατί λέω κατά τι ακριβότερα- των δημοσίων έργων, αλλά βεβαίως έχουν ένα πάρα πολύ θετικό αποτύπωμα, με την έννοια ότι διασφαλίζουν τη λειτουργία και τη συντήρηση των έργων, εν προκειμένω στην περιφερειακή Θεσσαλονίκης το σύνολο της περιφερειακής, όχι μόνο αυτό που ονομάζουμε Fly Over, αλλά το σύνολο της περιφερειακής, από τη λαχαναγορά μέχρι την Καλαμαριά.

Γιατί σας λέω σε κάποιο μέτρο είναι ακριβότερα; Γιατί αυτό το οποίο δεν υπολογίζουμε ποτέ στο κόστος των έργων τα οποία δημοπρατούμε είναι το κόστος δανεισμού. Δηλαδή για το μετρό Θεσσαλονίκης έχει υπάρξει δανεισμός 600 εκατομμυρίων ευρώ για τα οποία η αποπληρωμή των τόκων θα κοστίσει 720 εκατομμύρια ευρώ μέχρι το 2049. Αυτό πρέπει να προστεθεί στο κόστος, αλλά δεν έχει γίνει ποτέ. Αυτό δεν το έχετε ακούσει ποτέ. Απλώς το επιτόκιο προφανώς είναι υψηλότερο του επιτοκίου στα ΣΔΙΤ, διότι δεν είναι επιτόκιο που παίρνει το δημόσιο ως δανεισμό, αλλά σε κάθε περίπτωση αυτό ισοσκελίζεται από το γεγονός ότι έχεις έναν ποιοτικό δρόμο και έχεις μια ποιοτική λειτουργία και αυτό το βλέπουμε και σε όλες τις παραχωρήσεις ότι ισχύει, θα ισχύει και στα ΣΔΙΤ.

Τώρα στο συγκεκριμένο έργο προφανώς υπήρξε μία καθυστέρηση στην έναρξή του, η καθυστέρηση των πέντε μηνών στην οποία και εσείς αναφέρεστε. Πού οφείλεται αυτή; Οφείλεται στο ότι κατ’ αρχάς υπήρχαν προσφυγές πολύ συγκεκριμένες για πολύ συγκεκριμένα τμήματα του έργου, οι οποίες έπρεπε να αντιμετωπιστούν με κάποιον τρόπο. Το ξέρετε πολύ καλά ότι υπήρξαν και προσφυγές για ασφαλιστικά μέτρα, υπήρξαν προσφυγές στο δασαρχείο. Συνεχίζουν να υπάρχουν οι προσφυγές στο Συμβούλιο της Επικρατείας. Επίσης αυτό το οποίο ήταν πολύ δύσκολο και έξω από κάθε υπολογισμό ήταν η μετατόπιση των ΟΚΩ, η μετατόπιση οργανισμών κοινής ωφελείας, οι οποίοι παρενέβαιναν πάνω στο συγκεκριμένο έργο. Αυτοί ήταν οι βασικοί λόγοι.

Τώρα, τι αποζημίωση θα αιτηθεί ο ανάδοχος. Κατ’ αρχάς πρέπει να ξέρετε ότι νομικά, τεχνικά πάντοτε όταν υπάρχει υπαιτιότητα του δημοσίου σε μία απόφαση παράτασης αυτή καταγράφεται και προφανώς έχει δικαίωμα να εγείρει αξιώσεις ο ανάδοχος. Ο ανάδοχος, λοιπόν, έχει εγείρει δύο ειδών αξιώσεις, αξίωση για το κόστος της σύμπραξης, δηλαδή για το κόστος της σύμβασης ουσιαστικά, και αξίωση για απώλεια εσόδων.

Η δεύτερη επί της αρχής απορρίφθηκε, το δεύτερο αίτημα, δηλαδή, αυτό που αφορά την απώλεια εσόδων, διότι υπήρξε αντίστοιχη παράταση του χρόνου Τ2 της λειτουργίας των είκοσι έξι ετών.

Σε ό,τι αφορά το υπόλοιπο, προφανώς μιλάμε για αξιώσεις που μπορεί να εγείρει. Δεν έχει εγείρει, δεν υπάρχουν αξιώσεις ούτε έχουν πληρωθεί αξιώσεις ούτε έχει εγκριθεί οποιοδήποτε ποσό για αξιώσεις. Μπορεί, όμως, ενδέχεται να εγείρει αξιώσεις, οι οποίες αναφέρονται στα γενικά έξοδα, έτσι όπως περιγράφονται από τον νόμο για το πολύ συγκεκριμένο χρονικό διάστημα και προφανώς δεν έχουν καμμία σχέση με τα μεγέθη τα οποία εσείς υπαινίσσεστε ότι θα εγείρει.

Τώρα σε ό,τι αφορά τα υπόλοιπα που θέσατε, έχουμε και δευτερολογία. Όμως, περιμένω να ακούσω και τη δική σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ για την "πάσα" τον κ. Ταχιάο, γιατί είναι καλό να ενημερώσουμε τους Έλληνες πολίτες ότι αυτό το έργο έχει την εξής ιδιοτυπία. Είναι καινοφανές θα έλεγα κατά πάσα πιθανότητα. Θα κοστίσει εν τέλει σχεδόν τέσσερις φορές πάνω από το συμβατικό ποσό που αρχικώς εκπονήθη. Δεν είναι 730 εκατομμύρια ευρώ. Συνολικά το κόστος του Fly Over, αν και εφόσον ολοκληρωθεί, είναι 1,55 δισεκατομμύριο.

Το επαναλαμβάνω: 1,55 δισεκατομμύριο με τα τοκοχρεολύσια που θα πρέπει να τηρηθούν. Και αυτό το αφήνω στην κρίση των πολιτών και την πορεία που έχει πάρει και για τις αξιώσεις που ενδεχομένως εγείρει ο ανάδοχος. Πάμε, όμως ,στην ουσία, γιατί η ουσία νομίζω είναι αλλού.

Κύριε Ταχιάε, Νοέμβρης του 2023 ήταν όταν διασφαλίζατε εσείς λεκτικά με τη δέσμευση των λόγων σας τους πολίτες ότι θα τηρηθούν απαρέγκλιτα, όπως είπατε, το χρονοδιάγραμμα και η εκτέλεση του έργου. Πραγματικά δεν μπορώ να πιστέψω ότι ένας έμπειρος μηχανικός, όπως εσείς, που γνωρίζατε πολύ καλά τους κινδύνους που εμφιλοχωρούν στο συγκεκριμένο πολύπλοκο και δύσκολο τεχνικό έργο, με τέτοια άνεση στη δημόσια σφαίρα τοποθετούσασταν με αυτόν τον τρόπο. Δεν μπορώ να το πιστέψω.

Άρα εδώ νομίζω ότι υπάρχει μια υποκρισία απέναντι στους πολίτες. Δεν μπορεί να διασφαλίζεις στους Θεσσαλονικείς, στους Βορειοελλαδίτες, ένα τέτοιο έργο, όταν ξέρεις ότι έχει πολλές μα πολλές δυσκολίες. Ήρεμα το λέω για τις δυσκολίες. Εμείς θεωρούσαμε ότι ήταν αποτρεπτικές.

Θυμάστε, το φθινόπωρο του 2023 κάναμε συνάντηση στο Υπουργείο για να ενημερωθούμε για το Fly Over. Και σε μένα προσωπικά και στον κ. Φάμελλο και στους υπόλοιπους κοινοβουλευτικούς της βορείου Ελλάδος το ίδιο μας λέγατε και παρουσία του κ. Σταϊκούρα. Λοιπόν, τι συμβαίνει εδώ; Τι συνέβη πραγματικά; Δεν είναι ρητορικό ούτε μαιευτικού χαρακτήρα το ερώτημα. Ρωτάω ευθέως τι συνέβη. Ποιος έχει την ευθύνη για αυτό το ζήτημα;

Και επειδή αναφέρατε το θέμα των ΣΔΙΤ, σε αυτό συμφωνούμε. Τα ΣΔΙΤ είναι ένα παρωχημένο εργαλείο. Είναι εργαλείο που πρέπει να υπάρχει στο τραπέζι, αλλά παρωχημένο. Και αν θέλετε μια προειδοποίηση, η δική μου εκτίμηση είναι ότι πρέπει να αποφευχθεί πάση θυσία. Αποφύγετε τα ΣΔΙΤ για τα φράγματα. Μη γίνετε η πρώτη χώρα στην Ευρώπη που θα πάει να περάσει ΣΔΙΤ σε φράγματα, σε τέτοιο έργο υποδομής, που είναι πολύ μικρή η λειτουργία τους, ενώ πολύ μεγάλο το κόστος που επιβαρύνει το κράτος. Το λέω γιατί βλέπω και στο Ταμείο Ανάκαμψης κάποιες τέτοιες προσπάθειες και όχι μόνο.

Όσον αφορά τα ΣΔΙΤ πάντως, ο τρόπος με τον οποίο έχετε κινηθεί αυτή την πενταετία δυστυχώς δεσμεύουν τα ΠΔΕ των επόμενων ετών, κοινώς ναρκοθετούν το μέλλον και την αναπτυξιακή πορεία του τόπου. Είναι αδιανόητο να δεσμεύουμε ΠΔΕ για τα επόμενα χρόνια για να καλύψουμε ανάγκες ΣΔΙΤ προηγούμενων έργων. Άλλος σχεδιασμός απαιτείται.

Και κλείνω, γιατί νομίζω ότι το μεγάλο μότο και πρόταγμα λεκτικό της Νέας Δημοκρατίας ποιο ήταν; «Η Ελλάδα μπροστά».

Κύριε Ταχιάε, νομίζω ότι πηγαίνουμε με Κυβέρνηση Μητσοτάκη και σε θέματα υποδομών πίσω ολοταχώς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Πάντως, κύριε Υπουργέ, υπάρχει κακή διεθνής εμπειρία από τα ΣΔΙΤ, ιδιαίτερα όταν είναι σαν ομόλογα, αν μου επιτρέπετε την άποψή μου.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το παραδέχθηκε με τον τρόπο του.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εγώ ζήτησα την άποψή σας πριν, γιατί, όπως ξέρετε, σας έχω παρακολουθήσει.

Ακούστε. Για τα ΣΔΙΤ θέλω να σας διαβεβαιώσω ότι ξέρουμε πάρα πολύ καλά και έχουμε προβάλει στον χρόνο τις απαιτήσεις αποπληρωμής για τις πληρωμές διαθεσιμότητας. Ξέρουμε πάρα πολύ καλά ποια είναι η επιβάρυνση στο Πρόγραμμα Δημοσίων Επενδύσεων και γι’ αυτό και ο Υπουργός και εγώ αυτό το οποίο υποστηρίζουμε -και ο Σταϊκούρας και εγώ- είναι ότι δεν μπορούμε να κάνουμε όλα τα έργα με ΣΔΙΤ.

Η αξία στην οποία αναφέρεται ο προϋπολογισμός του έργου του Fly Over αφορά το "present value", την παρούσα αξία, δεν αφορά την προβολή στις ονομαστικές αξίες στο βάθος της λειτουργίας των είκοσι έξι ετών και δεν περιλαμβάνει μόνο το κατασκευαστικό έργο. Θέλω να το υπενθυμίσω αυτό. Περιλαμβάνει και τη λειτουργία και τη συντήρηση της οδού και η λειτουργία και η συντήρηση της οδού δεν είναι καθόλου εύκολη η ιστορία. Είναι μια περίπλοκη ιστορία.

Τώρα ήρθατε σε αυτά που είπα. Εγώ αυτά θα τα επαναλάβω. Και γενικώς δεν θεωρώ τον εαυτό μου υποκριτή και δεν θέλω να τον θεωρώ και ψεύτη και πολύ δύσκολα αναλαμβάνω δεσμεύσεις.

Θα επαναλάβω, λοιπόν, αυτό το οποίο έλεγα τόσον καιρό, αυτό που σας έχω πει και αυτό που συνεχίζω να λέω. Δεν μειώθηκε ο χρόνος κατασκευής. Με την παράταση που δόθηκε, επειδή παρατάθηκε ο χρόνος, ο Τ2, ουσιαστικά έχουμε το ίδιο χρονικό περιθώριο το οποίο προβλεπόταν. Διατηρούμε το ίδιο κατώφλι που προβλεπόταν για την κατασκευή του έργου και σε αυτό θα κατασκευαστεί το έργο. Τι συνηγορεί σε αυτό; Σε αυτό βάζω τα θετικά του ΣΔΙΤ. Συνηγορεί ότι αυτός ο οποίος τρέχει να το κάνει αυτό είναι εκ των πραγμάτων αυτός ο οποίος έχει πάρει τα δάνεια για να εκτελέσει το έργο, δηλαδή ο ίδιος ο ιδιωτικός φορέας σύμπραξης. Και εξαιτίας του γεγονότος ότι θέλει να εισπράξει πολύ πιο σύντομα τα έσοδά του, έχει κίνητρο για να «τρέξει», κίνητρο το οποίο είναι πολύ πιο ζωηρό από το να εισπράξει κάποιες θετικές ζημίες, επειδή για κάποιον λόγο καθυστέρησε το έργο.

Η αίρεση που πάντα έβαζα σε αυτή μου, αν θέλετε, την πρόβλεψη για το ότι μπορεί το έργο να εκτελεστεί στον χρόνο του, αφορούσε τις δικαστικές εμπλοκές. Αυτό είναι κάτι που έλεγα πάντα και θα συνεχίζω να το λέω. Τις τελευταίες ημέρες -και σ’ αυτό θέλω να είμαι ξεκάθαρος και να ακουστεί στην Αίθουσα- είχαμε όντως μία προσωρινή διαταγή που αφορά τον Fly Over. Ποια ήταν η εντολή του δικαστή; Η εντολή του δικαστή ήταν να προσκομίσει το δημόσιο -εν προκειμένω ο διάδικος είναι το Υπουργείο Περιβάλλοντος και όχι το Υπουργείο Υποδομών και Μεταφορών- όλα εκείνα τα στοιχεία τα οποία ήταν απαραίτητα στη δικογραφία, για να μπορέσει να δικάσει την αίτηση αναστολής το δικαστήριο.

Και επειδή το Συμβούλιο της Επικρατείας δεν είναι κανένα δικαστήριο το οποίο είναι αποκομμένο από τον κόσμο, ούτε κανένα δικαστήριο το οποίο δεν έχει αίσθηση των πραγμάτων, μολονότι η δίκη επί της αιτήσεως αναστολής ήταν προγραμματισμένη για μεθαύριο, στις 17 του μηνός, μετέφερε τη δίκη για αύριο. Αύριο θα γίνει η δίκη επί της αιτήσεως αναστολής. Έχει αποδοθεί το σύνολο του φακέλου από το Υπουργείο Περιβάλλοντος στο Συμβούλιο της Επικρατείας και αύριο θα έχουμε τη δίκη και θα περιμένουμε το αποτέλεσμα επί της αιτήσεως αναστολής. Αν δεν κάνω λάθος, η αίτηση ακυρώσεως θα δικαστεί στις 22 Μαΐου.

Κατά συνέπεια, εγώ νομίζω ότι δικαιώνομαι σε αυτό το οποίο έλεγα ότι όντως το μοναδικό στοιχείο το οποίο μπορεί να υπονομεύσει, να καθυστερήσει τη διάρκεια του έργου είναι οι δικαστικές εμπλοκές. Κατά την άποψή μου, είναι η μοναδική παράμετρος κινδύνου. Το έργο δεν είναι τεχνικά δύσκολο. Θα σας παρακαλούσα να μην το λέτε αυτό. Το συγκεκριμένο Fly Over είναι ένα εύκολο έργο. Προφανώς ακόμα και αυτό που αφορά τα περιβαλλοντικά χαρακτηριστικά του έργου, πολύ ακραία αντιμετωπίζεται ως κάτι δύσκολο. Αυτό γίνεται, όταν μιλάμε για μία πολύ μικρή έκταση του δάσους η οποία θα καταληφθεί. Ούτως ή άλλως, η επιλογή ήταν να γίνει με τέτοιο τρόπο το έργο, ώστε να στερηθούμε όσο το δυνατόν μικρότερη έκταση δένδρων από το Σέιχ Σου.

Από εκεί και πέρα, εκείνο το οποίο θέλω να πω είναι ότι η Κυβέρνηση προσβλέπει στην κρίση του Συμβουλίου της Επικρατείας και πιστεύει ότι η κρίση αυτή -όποια κι αν είναι αυτή, ακόμα κι αν δεν είναι η θετικότερη για την Κυβέρνηση- είναι μία κρίση δίκαιη και ορθή. Και αυτό το οποίο λέμε είναι ότι εμείς σεβόμασταν, σεβόμαστε και θα σεβόμαστε πάντοτε και θα υπακούμε στην κρίση του δικαστηρίου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Και ολοκληρώνουμε με την τρίτη με αριθμό 2200/8-12-2023 ερώτηση του κύκλου των αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εσωτερικών, με θέμα: «Η βία κατά των γυναικών απαιτεί νέο, ολιστικό κοινωνικό μοντέλο αντιμετώπισης και πλήρη εφαρμογή της Σύμβασης της Κωνσταντινούπολης».

Θα απαντήσει ο Υφυπουργός Εσωτερικών κ. Ευστάθιος Κωνσταντινίδης.

Ορίστε, κυρία συνάδελφε, έχετε τον λόγο για δύο λεπτά για την πρωτολογία σας.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, στις 8 Δεκεμβρίου καταθέσαμε ερώτηση σε τέσσερα Υπουργεία για την αντιμετώπιση της βίας κατά των γυναικών με αφορμή την έκθεση της GREVIO, δύο ομάδων εμπειρογνωμόνων του Συμβουλίου της Ευρώπης δημοσιευμένη από τον Νοέμβριο του 2023, εκατόν είκοσι επτά σελίδων. Το Υπουργείο σας μας απάντησε στις 10 Απριλίου, μόλις μάθετε ότι τη μετατρέψαμε σε επίκαιρη, μόνο στο θέμα της σεξουαλικής παρενόχλησης στο δημόσιο, ζήτημα που έθετε η ILO.

Εδώ, βεβαίως, μιλούμε για εντελώς άλλο θέμα. Γι’ αυτό σας ερωτώ. Το θέμα που έθετε η ILO, αφορούσε περισσότερο στο Υπουργείο Εργασίας, εάν θέλετε την άποψή μου.

Εγώ σας ερωτώ ευθέως, γιατί δεν εφαρμόζετε τις συστάσεις της GREVIO που σας αφορούν; Τι, δηλαδή; Αφορά σε εσάς ειδικά, το Υπουργείο Εσωτερικών, ως υπεύθυνο του πρώτου και δεύτερου βαθμού αυτοδιοίκησης. Ή μήπως αγνοείτε ότι οι περισσότερες συστάσεις της GREVIO αφορούν στον συντονισμό του κρατικού μηχανισμού, δηλαδή εσάς, στη γενναία αύξηση δαπανών για δημόσιες και δημοτικές δομές, για υποστήριξη και καταφύγια για γυναίκες-θύματα και τα παιδιά τους και την προστασία γυναικών Ρομά, αναπήρων, ΛΟΑΤΚΙ, προσφυγισσών, μεταναστριών κ.λπ.;

Εσάς αφορούν όλες αυτές τις δομές, γιατί είναι δομές που υλοποιούνται στους δήμους για την προστασία από έμφυλη βία. Εσείς του πρώτου και δεύτερου βαθμού της τοπικής αυτοδιοίκησης έχετε την ευθύνη.

Επομένως, ερωτώ, γιατί η Κυβέρνηση, παρά τις συστάσεις της GREVIO, εφαρμόζει ένα αναποτελεσματικό μοντέλο, εστιασμένο αποκλειστικά στο ποινικό και αστυνομικό μοντέλο αντιμετώπισης της βίας κατά των γυναικών, που καταρρακώθηκε, όπως ξέρετε, με τη γυναικοκτονία της Κυριακής Γρίβα έξω από το αστυνομικό τμήμα;

Επί διακυβέρνησής σας, η βία και τα εγκλήματα κατά γυναικών αυξήθηκαν κατά 150%. Από τέσσερις χιλιάδες εκατόν εβδομήντα ένα θύματα βίας το 2019 φτάσαμε το 2022 στα δέκα χιλιάδες εκατόν τριάντα ένα και από οκτώ γυναικοκτονίες το 2019 φθάσαμε στις είκοσι τέσσερις το 2022. Και όλα αυτά είναι από τα στοιχεία της ΕΛΣΤΑΤ.

Μέσα στο 2024 μετράμε ήδη πέντε γυναικοκτονίες. Η μόνη λύση, κύριε Υπουργέ, είναι να περάσουμε σε ένα κοινωνικό μοντέλο με ολιστικές πολιτικές για την πρόληψη, την ενημέρωση και εκπαίδευση, την έγκαιρη και έγκυρη διάγνωση περιστατικών και απειλών, τη σωστή υποστήριξη και ψυχοκοινωνική αποκατάσταση των γυναικών-θυμάτων και των παιδιών τους σε δομές που αναπτύσσονται στους δήμους.

Αυτά σας λέει ακριβώς και η GREVIO. Σας ερωτώ, λοιπόν: Θα επανιδρύσετε και θα επαναφέρετε στο Υπουργείο σας τη Γενική Γραμματεία Ισότητας των Φύλων και θα διαβουλευτείτε με Υπουργεία, γυναικείες οργανώσεις και ΜΚΟ, όπως σας λέει η GREVIO στις δεκαοκτώ κατεπείγουσες και στις τριάντα τέσσερις επείγουσες συστάσεις της; Θα φροντίσετε για την άμεση δημιουργία και πλήρη στελέχωση στους δήμους δημόσιων δομών, καταφυγίων των γυναικών-θυμάτων βίας και των παιδιών τους και την προστασία τους, ανεξαρτήτως τάξης, εθνικότητας, φυλής, θρησκείας, σεξουαλικού προσανατολισμού, γλώσσας και πολιτισμικών χαρακτηριστικών, εστιάζοντας ιδιαίτερα σε γυναίκες με διασταυρούμενες διακρίσεις;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Παρακαλώ πολύ, κύριε Υφυπουργέ, έχετε τον λόγο για τρία λεπτά.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Κυρία συνάδελφε, είναι γεγονός ότι το ζήτημα στο οποίο αναφέρεται η ερώτησή σας, είναι πράγματι πολύ σημαντικό και πολυεπίπεδο. Αφορά δε στην αρμοδιότητα πολλών συναρμόδιων για την υπόθεση αυτή Υπουργείων.

Είναι, επίσης, γεγονός, το οποίο, νομίζω, παροράται στην ερώτησή σας, ότι το προηγούμενο διάστημα, κατά τη θητεία της προηγούμενης κυβέρνησης του Κυριάκου Μητσοτάκη και της Νέας Δημοκρατίας, υπήρξε πράγματι ένα ολιστικό σχέδιο για την αντιμετώπιση του φαινομένου και -θα ομολογήσω- για την ανησυχητική αύξηση κάποιων στοιχείων, κάποιων μεγεθών, που όμως σίγουρα συναρτώνται, όπως και εσείς συνομολογείτε στο περιεχόμενο της ερώτησής σας, από το γεγονός του παρατεταμένου εγκλεισμού, λόγω της πανδημίας.

Όμως, δεν συναρτώνται μόνο από αυτό, αλλά και από το γεγονός ότι υπήρξε ένα θεσμικό πλαίσιο που παρακίνησε τα θύματα αυτών των συμπεριφορών να προβούν σε καταγγελίες και άρα να κινηθεί η ποινικοδικονομική μηχανή για την αντιμετώπισή τους, παράλληλα δε και οι κοινωνικές υπηρεσίες για την υποστήριξη των θυμάτων τέτοιων πράξεων.

Τα ζητήματα όμως που θέτετε σχετικά με τις αρμοδιότητες και τη δυνατότητα αλλαγής αυτών στα εμπλεκόμενα Υπουργεία αντιλαμβάνεστε ότι εκφεύγουν της ευθύνης και της αρμοδιότητας του Υπουργείου των Εσωτερικών. Βεβαίως το Υπουργείο των Εσωτερικών δεν μπορεί από μόνο του να πάρει μία τέτοια αρμοδιότητα, πολλώ μάλλον δεν εκχώρησε αυτή την αρμοδιότητα, παρά μόνο αυτή μεταβιβάστηκε σύμφωνα με τον κυβερνητικό σχεδιασμό.

Από την άλλη θα πω ότι δεν είναι ζήτημα μόνο ενός Υπουργείου ούτε όλες οι υπηρεσίες που υπηρετούν αυτόν τον στόχο αναφέρονται μόνο σε έναν τομέα της λειτουργίας της Κυβέρνησης. Υπ’ αυτή την έννοια, επειδή υπάρχουν κάποιες δομές αστυνομικές για την υποστήριξη τέτοιων θυμάτων, θα λέγαμε ότι και αυτές πρέπει να μεταβιβαστούν ή θα έπρεπε να πάει εκεί η αρμοδιότητα της ισότητας των φύλων ή επειδή υπάρχουν κάποιες δικαστηριακές δομές για την υποστήριξη τέτοιων θυμάτων θα έπρεπε με κάποιον τρόπο όλες αυτές οι υπηρεσίες να ενοποιηθούν είτε να ενσωματωθούν στην αρμοδιότητα ενός και μόνο Υπουργείου; Νομίζω ότι αυτό δεν είναι σωστό.

Επίσης, έχουμε ένα καινούργιο Υπουργείο, κυρία Φωτίου, το Υπουργείο Κοινωνικής Συνοχής και Οικογένειας, στο οποίο υπάγεται η Γενική Γραμματεία Ισότητας και Ανθρωπίνων Δικαιωμάτων, του οποίου καταλαβαίνετε ότι οι ευθύνες οι πολιτικές και οι εκτελεστικές είναι σε ολοκληρωτική, σε καθολική συνάφεια ως προς το ζήτημα, ως προς τις διαστάσεις ενός σύνθετου πράγματι ζητήματος που θέλει πολιτικές για την πρόληψη, την υποστήριξη, την αντιμετώπιση, την καταστολή τέτοιων συμπεριφορών.

Καταληκτικά, από τα έντεκα υποερωτήματα της γενικής σας ερώτησης μόνο το ερώτημα υπ’ αριθμόν 10 αφορά στις αρμοδιότητες του Υπουργείου των Εσωτερικών. Θα μου επιτρέψετε όμως για την οικονομία του χρόνου να αναφερθώ στις ενέργειες που έχουν γίνει γι’ αυτό το ζήτημα στον δεύτερο κύκλο της συζήτησης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Φωτίου, έχετε τον λόγο για τρία λεπτά για τη δευτερολογία σας.

**ΘΕΑΝΩ ΦΩΤΙΟΥ:** Κύριε Υπουργέ, νομίζω ότι δεν έγινα καθόλου, μα καθόλου, κατανοητή. Το φαντάστηκα αυτό όταν είδα την απάντησή σας ως Υπουργείο Εσωτερικών. Την είδα, μη μου την αναπτύξετε, την ξέρω απέξω κι ανακατωτά. Δεν σας ρωτώ αυτό. Είστε Υπουργείο υπεύθυνο για τον Α΄ και Β΄ βαθμό αυτοδιοίκησης; Είστε Υπουργείο υπεύθυνο για το τι συμβαίνει στις δομές για την έμφυλη βία στους δήμους; Αυτό σάς ρωτάω.

Ακούστε τώρα τι τραγελαφικά συμβαίνουν στο Υπουργείο σας, επειδή ακριβώς δεν έχετε καταλάβει νομίζω -με όλο τον σεβασμό το «καταλάβει»- τι συμβαίνει εδώ. Αυτή τη στιγμή υπάρχουν δύο προβλήματα, που νομίζω ότι δεν γίνονται κατανοητά. Το πρώτο θέμα αφορά τις δομές που σας λέει η GREVIO ότι πρέπει να δημιουργηθούν στους δήμους και το δεύτερο θέμα αφορά ακριβώς τη μεταφερόμενη γενική γραμματεία που σας έχει δημιουργήσει τεράστια προβλήματα στο ΕΣΠΑ.

Ειδικότερα τώρα όσον αφορά τη γενική γραμματεία. Η γενική γραμματεία εντάσσεται στην αρχή στο Υπουργείο Εσωτερικών. Το 2019 πηγαίνει στο Υπουργείο Εργασίας και μετά πηγαίνει στο Υπουργείο Οικογένειας και Συνοχής.

Τι γίνεται εν τω μεταξύ; Μέσα σε αυτή τη μετακίνηση ξεχνάει ή εν πάση περιπτώσει δεν διαπραγματεύεται το νέο ΕΣΠΑ 2021 - 2027 για τις δομές έμφυλης βίας που είναι στους δήμους. Δεν το διαπραγματεύεται. Αποτέλεσμα, σήμερα δεν υπάρχουν χρήματα σε αυτόν τον άξονα. Συμβαίνουν δε τραγελαφικά πράγματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, να μας επιτρέψετε λίγο, για να γίνει κατανοητό στον Υπουργό ποιο είναι το πρόβλημα εδώ. Είναι μεγάλο πρόβλημα, ουσιαστικό.

Συνέβη εν τω μεταξύ πιο μπροστά και κάτι ακόμη, όταν αρχίσατε να διαπραγματεύεστε τις δομές αυτές. Σήμερα υπάρχουν δομές συμβουλευτικές, οι δημοτικές περιφερειακές επιτροπές ισότητας, τα καταφύγια, οι ξενώνες κ.λπ. και γι’ αυτό ο νόμος 5090 του Φεβρουαρίου και 2024 -δικός σας νόμος- περιέλαβε στους φορείς που εποπτεύει το Υπουργείο σας και εκείνους που παρέχουν συνδρομή και ενημέρωση στα θύματα. Για προσέξτε τι έχει γίνει.

Όμως τα στοιχεία τώρα, αν τα δείτε και τα ρωτήσετε στις υπηρεσίες σας, είναι απογοητευτικά. Είκοσι επτά δήμοι στους τριακόσιους είκοσι τρεις διαθέτουν συμβουλευτικό κέντρο, ενώ άλλοι δεκατέσσερις λειτουργούν στις περιφέρειες υπό την ευθύνη του κέντρου θεμάτων ισότητας, που από το 2019 ακολουθεί τη γενική γραμματεία στις μετακινήσεις. Μόνο δεκατέσσερις δήμοι διαθέτουν ξενώνες από τους είκοσι συνολικά.

Σας είπα ότι το δεύτερο θέμα είναι οι μετακινήσεις. Τι έγινε με αυτές τις μετακινήσεις; Όπως λέει η GREVIO, η Γραμματεία Ισότητας των Φύλων έπρεπε να είναι στο Υπουργείο Εσωτερικών. Εκεί βρισκόταν μέχρι το 2018 και εκεί είχαν κατευθυνθεί κονδύλια για δομές και καταφύγια στους δήμους, στα κέντρα στήριξης οικογένειας και παιδιού, στα κέντρα κοινότητας που είχαν ενταχθεί στο ΠΕΠ το 2018. Το 2019, όμως, μεταφέρεται στο Υπουργείο Εργασίας και το 2023 στο Υπουργείο Οικογένειας.

Με τις μετακινήσεις αυτές δεν διαπραγματεύεται η μεταφερόμενη γενική γραμματεία το νέο ΕΣΠΑ 2021 - 2027 στον άξονα έμφυλης βίας, με αποτέλεσμα στο νέο ΕΣΠΑ να μην έχουν προβλεφθεί καθόλου κονδύλια γι’ αυτές τις δράσεις.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ.

**ΘΕΑΝΩ ΦΩΤΙΟΥ:** Και ακούστε τώρα τι γίνεται. Η γενική γραμματεία διαχειρίζεται σήμερα τα κονδύλια του ΕΣΠΑ που είχαν εγκριθεί το 2019 και όχι μόνο δεν προτρέπει τους δήμους να ιδρύσουν νέες δομές, αλλά όταν τη ρωτάνε όσοι δήμοι τη ζητούν αυτοβούλως, απαντά «ελλείψει πόρων, δεν μπορώ», απαντάει ότι αρνείται η γραμματεία που είναι στο Υπουργείο Οικογένειας, για εσάς αρνείται.

Και ακούστε και ένα τραγελαφικό και τελειώνω. Ξέρετε ποιος συντάσσει την έκθεση για εσάς για το ΕΣΠΑ; Η γραμματεία του Υπουργείου Οικογένειας. Το ΕΣΠΑ το συντάσσει η άλλη γραμματεία, για το ΕΣΠΑ για εσάς.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κυρία συνάδελφε. Στα επτά λεπτά πήγατε.

**ΘΕΑΝΩ ΦΩΤΙΟΥ:** Τελειώνω. Έχετε δίκιο, αλλά εδώ το μπέρδεμα, αν δεν το καταλάβει ο Υπουργός, δεν θα το διορθώσει, για το καλό όλων μας.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, όλα είναι για το καλό μας.

**ΘΕΑΝΩ ΦΩΤΙΟΥ:** Τελειώνω και λέω το εξής.

Άρα η γραμματεία ενός άλλου Υπουργείου, του Υπουργείου Οικογένειας και Συνοχής, θα υποδείξει το κόστος που θα πρέπει να καταβάλουν οι δήμοι στο μέλλον για κάθε τέτοια δομή, ώστε το Υπουργείο Εσωτερικών να αυξήσει τη χρηματοδότησή του για να αντιμετωπίσει τη δαπάνη, εκτός και αν δεν σκοπεύετε να καλύψετε αυτά.

Έχετε καταλάβει το μπλέξιμο που έχουμε βρεθεί γιατί δεν έχετε καταλάβει ποιος είναι ο ρόλος σας;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ευχαριστούμε πολύ.

**ΘΕΑΝΩ ΦΩΤΙΟΥ:** Και γι’ αυτό σάς ξαναρωτάω αν θα αναλάβετε αυτές τις ευθύνες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Κύριε Υπουργέ, έχετε τον λόγο για τη δευτερολογία σας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Αξιότιμη κυρία συνάδελφε, είπατε εισαγωγικά ότι μάλλον δεν καταλάβαμε, δεν αντιληφθήκαμε το περιεχόμενο της ερώτησης και, αν αυτό συνέβη, πολύ φοβάμαι ότι ευθύνεστε εσείς με τον τρόπο που τη διατυπώσατε.

Διότι σήμερα μιλάτε για το ΕΣΠΑ που υποστηρίζει κάποιες δομές που έχουν αναπτύξει οι Οργανισμοί Τοπικής Αυτοδιοίκησης, ενώ πουθενά σε αυτή την ερώτηση δεν γίνεται κανένας υπαινιγμός, έστω, για την οικονομική υποστήριξη αυτών των δομών, πολλώ μάλλον για το ΕΣΠΑ.

Να σημειώσουμε, όμως, το εξής, κυρία συνάδελφε. Οι Οργανισμοί Τοπικής Αυτοδιοίκησης, όπως είναι γνωστό και σε εσάς, έχουν πάμπολλες δομές και υπηρεσίες, που δεν αφορούν στη λειτουργία ούτε εμπίπτουν στην αρμοδιότητα του Υπουργείου των Εσωτερικών.

Κατ’ εμέ καλώς μεταφέρθηκε η γενική γραμματεία στο Υπουργείο της Οικογένειας και της Ισότητας και των Ανθρωπίνων Δικαιωμάτων, διότι ακριβώς εκεί βρίσκεται η καρδιά του συζητούμενου θέματος. Και από εκεί πρέπει να εκπονηθούν οι ολιστικές πολιτικές, στις οποίες αναφέρεστε. Κατά τη δική σας -βέβαια- άποψη, λόγω της ύπαρξης αυτών των συγκεκριμένων υπηρεσιών στους Οργανισμούς Τοπικής Αυτοδιοίκησης, θα έπρεπε να παραμείνει εκεί η σχετική γενική γραμματεία.

Τώρα, σε ό,τι αφορά την GREVIO, πράγματι έχουν γίνει συστάσεις από την GREVIO στην πρώτη -προσέξτε- έκθεση, το 2023, που συντάχθηκε σχετικά με την εφαρμογή της Σύμβασης της Κωνσταντινούπολης, στην οποία ειρήσθω προσχωρήσαμε το 2011, κυρώθηκε μόλις το 2018. Βεβαίως, αν είχε εκπονηθεί αυτός ο έλεγχος και αυτή η έρευνα της συμμόρφωσής μας προς τις συστάσεις της Σύμβασης της Κωνσταντινούπολης το 2020, πραγματικά διερωτώμαι: Οι συστάσεις θα ήταν λιγότερες ή περισσότερες; Θα ήταν κατά πολύ περισσότερες, κυρία συνάδελφε, δεδομένων των πολιτικών που έχουν ασκηθεί.

Μη με βάλετε στη διαδικασία να σας δώσω τις απαντήσεις, να επαναλάβω τις απαντήσεις που ήδη έχετε λάβει σε τούτη την ίδια την ερώτηση από το Υπουργείο Δικαιοσύνης για τις παρεμβάσεις που έχουν γίνει στο ποινικό δικονομικό μας σύστημα, τις παρεμβάσεις που έχουν γίνει για την πρόληψη και τη στήριξη των ανθρώπων-θυμάτων, γυναικών-θυμάτων τέτοιων συμπεριφορών από το νεοσυσταθέν Υπουργείο Συνοχής και Οικογένειας -τόσο από την κ. Ζαχαράκη όσο και από την κ. Κεφάλα- σε τούτη εδώ την Αίθουσα, ακριβώς για την ίδια ερώτηση. Έχει ασκηθεί, λοιπόν, μια πολυδιάστατη διατομεακή πολιτική γι’ αυτό το ζήτημα.

Σας λέγω δε τούτο, ότι μετά από τις συστάσεις της GREVIO -για τις οποίες υπάρχει χρόνος προσαρμογής μέχρι το 2026- είναι ήδη υπό σύσταση και λειτουργία μία διυπουργική επιτροπή, ακριβώς για να αξιολογήσει αυτές τις συστάσεις. Μην παραβλέπετε, όμως, και τις παρατηρήσεις που έχουν γίνει για την έκθεση της GREVIO από την ελληνική Κυβέρνηση σε μία εικοσαεξασέλιδη απάντηση, η οποία γίνεται δεκτή. Όπως, μην ξεχνάτε επίσης, τα πολύ σημαντικά που έχουν καταγραφεί.

Εγώ θα συμφωνήσω μαζί σας. Το ζήτημα είναι δυναμικό και πρέπει να το παρακολουθούμε διακομματικά, να γίνει ένας γόνιμος διάλογος, να γίνει συζήτηση. Απλώς ας μη δίνουμε την αίσθηση ότι δεν υπάρχει κράτος που υποστηρίζει τα θύματα αυτών των συμπεριφορών. Ας μη δίνουμε την αίσθηση σε μελλοντικούς θύτες ότι οι πράξεις τους μένουν ατιμώρητες. Είμαστε όλοι μαζί τούτο το Σώμα, για να υπερασπιστεί την πρόοδο της χώρας σε αυτόν τον τομέα, η οποία -συμπληρώνω και κλείνω- ξεκινάει από τη σχολική ηλικία, κυρία συνάδελφε.

Ξέρετε ότι εκτός από το εθνικό σχέδιο δράσης επί του ζητήματος υπάρχει ήδη ένα εθνικό σχέδιο δράσης για τα παιδιά και για τη σχολική βία. Νομίζω ότι πρέπει να δουλέψουμε σε αυτόν τον τομέα, προκειμένου σύντομα να δούμε καλύτερα αποτελέσματα, τα οποία όμως αποτελέσματα, κυρία συνάδελφε, δεν μπορούν να αποτυπωθούν σε λίγα συγκρίσιμα αριθμητικά στοιχεία που εξάγονται κάθε χρόνο, γιατί καταλαβαίνετε ότι εκεί αποκλίσεις των δέκα ή είκοσι περιπτώσεων δημιουργούν ποσοστιαία μια εσφαλμένη εικόνα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Ο Βουλευτής κ. Βασίλειος - Νικόλαος Υψηλάντης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.31΄ λύεται η συνεδρίαση για την προσεχή Τετάρτη 17 Απριλίου 2024 και ώρα 9.00΄, με αντικείμενο εργασιών: α) κοινοβουλευτικός έλεγχος, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**